നീര്‍മിഴിപ്പൂക്കള്: വീര കേസരി മത്തപുംഗവന്\nവീര കേസരി മത്തപുംഗവന്\nഞങ്ങള് രണ്ടാം വര്‍ഷ ബിരുദാനന്തര ബിരുദത്തിന് തഞ്ചാവൂര് പഠിയ്ക്കുന്ന കാലം. അക്കാലത്ത് ഞങ്ങളുടെ അടുത്തു തന്നെയുള്ള കുറച്ചു വീടുകളില് ഞങ്ങളുടെ ക്ലാസ്സിലെ വേറെ കുറച്ചു സുഹൃത്തുക്കളും താമസിച്ചിരുന്നു. രണ്ടു വീടുകളില് മലയാളി സുഹൃത്തുക്കളും വേറെ ഒരു വീട്ടില് കുറച്ചു തമിഴ് സുഹൃത്തുക്കളും. ഇന്നത്തെപ്പോലെ ടി.വി./ കമ്പ്യൂട്ടര് ഒന്നുമില്ലാതിരുന്നതിനാല് അവധി ദിവസങ്ങളില് ഞങ്ങള് ഇപ്പറഞ്ഞ വീടുകളില് എവിടെയെങ്കിലും സന്ദര്‍ശനം നടത്തുകയോ അവര് ഞങ്ങളുടെ റൂമില് വരുകയോ പതിവായിരുന്നു.\nതമിഴ്‌നാട്ടുകാരുടെ ഒരു പ്രധാന ആഘോഷമായിരുന്ന പൊങ്കല് അടുത്തിരിയ്ക്കുന്ന സമയമായിരുന്നു എന്നു തോന്നുന്നു, ഒരു ഞായറാഴ്ച വൈകുന്നേരം അടുത്ത വീട്ടിലെ തമിഴ് സുഹൃത്തുക്കള് ഞങ്ങളെ അവരുടെ വീട്ടിലേയ്ക്ക് ക്ഷണിച്ചു. അതിന് പ്രകാരം ഞങ്ങള് എല്ലാവരും അന്ന് അവരുടെ റൂമിലേയ്ക്ക് ചെന്നു. (അതിനു മുന്‍പ് ഒന്നു രണ്ടു തവണ അവരെ ഞങ്ങളുടെ വീട്ടിലേയ്ക്കും വിളിച്ച് മലയാളികളുടെ രീതിയില് അവര്‍ക്ക് ഭക്ഷണമുണ്ടാക്കി കൊടുത്തിരുന്നു.)\nഅവിടെ വച്ച് അവര് ഞങ്ങള്‍ക്ക് അവരുടെ ഒരു ഇഷ്ടവിഭവമായ “കേസരി” എന്ന ഒരു മധുരപലഹാരം ഉണ്ടാക്കി തന്നു. ഞങ്ങളില് പലരും അതിനു മുന്‍പ് ഈ വിഭവം കഴിച്ചിരുന്നില്ല. റവയും നെയ്യും പഞ്ചസാരയും മറ്റും ചേര്‍ത്ത് ഉണ്ടാക്കിയ ആ പലഹാരം എല്ലാവരും വയറു നിറയേ തട്ടിവിട്ട് കുറേ നേരം അവരോടൊത്ത് ചിലവഴിച്ച ശേഷം (ബാക്കി വന്ന പലഹാരം കൂടെ പൊതിഞ്ഞെടുത്ത ശേഷം) ഞങ്ങള് ഞങ്ങളുടെ വീട്ടിലേയ്ക്ക് തിരികേ പോന്നു. ഞങ്ങളുടെ കൂട്ടത്തില് ഈ പലഹാരം ഏറ്റവും അധികം ഇഷ്ടപ്പെട്ടത് മത്തനാണ്. അതു കൊണ്ടു തന്നെ അവന് തിരികേ പോരും മുന്‍പ് ഇത് ഉണ്ടാക്കുന്നത് എങ്ങനെ എന്ന് അവരോട് അന്വേഷിച്ചു. അവര് സന്തോഷത്തോടെ എല്ലാം മത്തന് വിശദീകരിച്ചു കൊടുക്കുകയും ചെയ്തു. പാചക കാര്യത്തില് മത്തന് പണ്ടേ ‘വീക്ക്’ ആണ്. അതു കൊണ്ട് മറന്നു പോകാതിരിയ്ക്കാന് അവനത് ഒരു കുറിപ്പടി പോലെ എഴുതിയെടുക്കുകയും ചെയ്തു.\nഅടുത്ത തവണ വീട്ടില് പോകുമ്പോള് ചേട്ടനെയും ചേട്ടത്തിയേയും ഈ സ്വാദിഷ്ടമായ വിഭവം ഉണ്ടാക്കി കാണിച്ച് ഒന്നു ഞെട്ടിയ്ക്കണം എന്നായിരുന്നു മത്തന്റെ ഉദ്ദേശ്ശം. അവനത് ഞങ്ങളോട് പറയുകയും ചെയ്തു. (അവന് പാചകത്തില് പുറകോട്ടാണ് എന്ന് അവര്‍ക്കും അറിയാമല്ലോ). എന്നാല് മത്തന് ഏറ്റവും പ്രശ്നമായി തോന്നിയത് “കേസരി” എന്ന ആ പേരായിരുന്നു. ആ പലഹാരത്തെ പറ്റി എപ്പോള് സംസാരിച്ചു തുടങ്ങിയാലും അവനാ പേര് മറക്കും. പിന്നെ, ഞങ്ങളോട് ആരോടെങ്കിലും ചോദിയ്ക്കും “എടാ, അന്ന് ആ തമിഴന്മാര് നമുക്ക് ഉണ്ടാക്കി തന്ന ആ സാ‍ധനത്തിന്റെ പേരെന്തായിരുന്നെടാ” എന്ന്.\nഈ പേര് മറക്കുന്നത് പതിവായപ്പോള് ഒരു ദിവസം ജോബി അവനോട് ചോദിച്ചു. “എടാ, നീ നാട്ടില് എത്തുമ്പോഴേയ്ക്കും പിന്നെയും പേരു മറന്നാല് ചേട്ടനോടും ചേച്ചിയോടും എന്ത് ഉണ്ടാക്കാന് പോകുന്നു എന്നും പറഞ്ഞാണ് ഇതുണ്ടാക്കി കൊടുക്കുന്നത്?”\nഅപ്പോഴാണ് മത്തനും അതാലോചിച്ചത്. ശരിയാണല്ലോ. അതൊരു പ്രശ്നം തന്നെ. അല്ലെങ്കിലും തന്നെ അടുക്കളയുടെ പരിസരത്ത് അടുപ്പിയ്ക്കാത്ത ചേച്ചിയെ ഒന്നു പറഞ്ഞു സമ്മതിപ്പിച്ച് അനുവാദം വാങ്ങിയെടുക്കണമെങ്കില് ആദ്യമേ എന്താണ് ഉണ്ടാക്കാന് പോകുന്നത് എന്ന് പറഞ്ഞു മനസ്സിലാക്കിയേ പറ്റൂ. അവനും ആലോചനയിലായി. എത്ര ശ്രമിച്ചിട്ടും ‘കേസരി’ എന്ന പേര് അങ്ങ് ഓര്‍ത്തിരിയ്ക്കാന് പറ്റുന്നുമില്ല.\nമത്തന്റെ വിഷമം കണ്ട് അവസാനം സുധിയപ്പന് ഒരു വഴി കണ്ടെത്തി. അവന് പറഞ്ഞു. “ എടാ... അത് ഓര്‍ത്തിരിയ്ക്കാന് ഒരു വഴിയുണ്ട്. നീ അതുമായി ബന്ധപ്പെട്ട എന്തെങ്കിലും ഓര്‍ത്താല് മതി. ഉദാഹരണത്തിന് സിംഹം എന്നോ പുലി എന്നോ ഒക്കെ ഓര്‍ത്താല് സംഭവം കിട്ടും. കാരണം ഈ സിംഹത്തിനെ പറയുന്ന മറ്റൊരു പേരാണല്ലോ കേസരി എന്നത്”\nഅതു കേട്ടതും മത്തന് ഓടിയെത്തി സുധിയപ്പനെ കെട്ടിപ്പിടിച്ചു ഒരു ഷെയ്‌ക്ക് ഹാന്‍ഡും കൊടുത്തിട്ടു അവന്റെ സ്വതസിദ്ധമായ ശൈലിയില് പറഞ്ഞു “ഓ.... അളിയന്റെ ബുദ്ധി അപാരം തന്നെ അളിയാ” ഇനി ഞാനത് മറക്കില്ല.\nഎന്തായാലും തല്‍ക്കാലത്തേയ്ക്ക് സെമസ്റ്റര് എക്സാമിന്റെയും മറ്റും തിരക്കില് ഞങ്ങളെല്ലാം ആ കാര്യം മറന്നു. അവസാനം പരീക്ഷകളെല്ലാം കഴിഞ്ഞ് കിട്ടിയ പത്തു ദിവസത്തെ അവധിയ്ക്ക് ഞങ്ങളെല്ലാവരും നാട്ടിലേയ്ക്കു പോയി. നാട്ടിലെത്തി രണ്ടു ദിവസം കഴിഞ്ഞപ്പോഴാണ് മത്തന് തമിഴ് സുഹൃത്തുക്കളുടെ കയ്യില് നിന്നും പഠിച്ച പലഹാരക്കൂട്ട് പരീക്ഷിയ്ക്കുന്ന കാര്യം ഓര്‍ത്തത്.\nഅവന് ആരോടും പറയാതെ കടയില് പോയി ഒരു കിലോ റവയും അരക്കിലോ പഞ്ചസാരയും പിന്നെ കുറച്ചു നെയ്യും അണ്ടിപ്പരിപ്പും ഉണക്കമുന്തിരിയും എലക്കായും എല്ലാം വാങ്ങിക്കൊണ്ടു വന്നു. (വീട്ടില് ഇതെല്ലാം ചോദിച്ചാല് ഇവനെ ശരിയ്ക്കറിയാവുന്ന ചേച്ചി അതു കൊടുക്കില്ലെന്നവനറിയാം). എന്നിട്ട് ചാച്ചനും (മത്തന്റെ പിതാശ്രീ) ചേട്ടനും ചേച്ചിയും എല്ലാവരും ഉള്ള ഒരു ദിവസം എല്ലാവരെയും അവിടെ പിടിച്ചിരുത്തി. ഒരു സര്‍പ്രൈസ് ഉണ്ടെന്നും ഒരു പുതിയ (തീറ്, കിടു, വെടിച്ചില്ല് എന്നിങ്ങനെ മത്തന്റെ സ്വന്തം വാക്കുകളില് വിശേഷണങ്ങള് വേറെയും) പലഹാരം ഇവന് ഉണ്ടാക്കി കാണിച്ചു തരാമെന്നും എല്ലാം വീമ്പിളക്കി.\nമത്തനെ മറ്റാരെക്കാളും നന്നായി അറിയാവുന്ന ചേട്ടന് അപ്പോഴേ അപകടം മണത്തു. അന്ന് വേറെ പരിപാടികള് ഒന്നുമില്ലെന്നും ഫുള് ഡേ ഫ്രീ ആണെന്നും ആദ്യം സമ്മതിച്ച അതേ ചേട്ടന് മത്തന് അടുക്കളയില് കയറാന് പോകുന്നു എന്നറിഞ്ഞതും അത്യാവശ്യമായി പുറത്തു പോകാനുണ്ടെന്നും പറഞ്ഞ് ചാടിയെഴുന്നേറ്റു. എന്നാല് മത്തനുണ്ടോ വിടുന്നു. ആ അടവ് മനസ്സിലാക്കിയ അവന് ചേട്ടനെ വിടാന് സമ്മതിച്ചില്ല. എന്തായാലും ഒറ്റയ്ക്ക് സഹിയ്ക്കേണ്ടല്ലോ എന്നോര്‍ത്താകണം ചേച്ചിയും ചേട്ടനെ പിടിച്ചു നിര്‍ത്തി. “കണ്ടക ശനി കൊണ്ടേ പോകൂ” എന്നറിഞ്ഞിട്ടോ എന്തോ ചാച്ചന് ഒന്നും മിണ്ടാതെ എല്ലാം അനുഭവിയ്ക്കാന് തയ്യാറായി അവിടെ മിണ്ടാതിരുന്നു.\nവൈകാതെ മത്തന് അടുക്കളയില് കയറി പാതകം അല്ലല്ല, പാചകം തുടങ്ങി. ആരുമറിയാതെ അന്ന് തമിഴ് സുഹൃത്തുക്കളില് നിന്നും എഴുതി വാങ്ങിയ കുറിപ്പടി നോക്കിയായിരുന്നു ഓരോ നീക്കങ്ങളും. (എന്തിന്, വെള്ളം അളന്നൊഴിച്ചതും അടുപ്പില് എത്ര സമയം വയ്ക്കണം എന്നു തിരുമാനിച്ചതും എല്ലാം). പാചകസമയത്ത് ആരും അടുക്കള ഭാഗത്തേയ്ക്ക് വരരുതെന്ന് മത്തന് എല്ലാവര്‍ക്കും മുന്നറിയിപ്പു കൊടുത്തിരുന്നു. (പാചക രഹസ്യം പുറത്താകരുതല്ലോ)\nഎന്തായാലും അവസാനം വിജയകരമായി മത്തന് പലഹാരം തയ്യാറാക്കി. അവസാനം അത് ഒരു പാത്രത്തിലേയ്ക്ക് പകര്‍ത്തി ഭംഗിയായി നല്ല ആകൃതിയില് എല്ലാം ഒരുക്കി മുറിച്ച് മറ്റൊരു പാത്രം കൊണ്ട് മൂടിക്കൊണ്ട് തീന് മുറിയിലേയ്ക്കു വന്നു. എന്നിട്ട് എല്ലാവരെയും വിളിച്ച് മേശയ്ക്കു ചുറ്റും ഇരുത്തി.\nഅത്രയും നേരത്തെ സസ്പെന്‍സ് കാരണം എന്താണ് ഐറ്റം എന്നറിയാനുള്ള ആകാംക്ഷയോടെ ഇരിയ്ക്കുകയായിരുന്നു എല്ലാവരും. മത്തനാണെങ്കില് തമിഴ്‌നാട്ടില് മാത്രം കാണപ്പെടുന്ന പലഹാരമാണെന്നും അത് മറ്റാര്‍ക്കും ഉണ്ടാക്കാന് അറിയില്ലെന്നും മറ്റും വച്ചു കാച്ചുകയാണ്. എന്നാല് പലഹാരപ്പാത്രം തഴെ വയ്ക്കുകയോ അതിന്റെ മൂടി പോലും മാറ്റുകയോ ചെയ്തിട്ടുമില്ല. അവസാനം ക്ഷമ നശിച്ച് ചേച്ചി അവനോട് ചോദിച്ചു. “എടാ കുഞ്ഞൂഞ്ഞേ, ഇതിന്റെ പേരെന്താന്ന് പറയെടാ” [മത്തനെന്നാണ് ഞങ്ങള് അവനെ വിളിയ്ക്കുന്നതെങ്കിലും വീട്ടുകാര്‍ക്ക് അവനെന്നും കുഞ്ഞൂഞ്ഞാണ്]\nഈ ചോദ്യം അപ്രതീക്ഷിതമായി കേട്ടതും ഒരു നിമിഷത്തേയ്ക്ക് മത്തന് നിശബ്ദനായി. അവന്റെ മുഖഭാവം മാറി. പതിവു പോലെ ആ പേര് പിന്നെയും മറന്നു പൊയിരിയ്ക്കുന്നു. ഉണ്ടാക്കാന് തുടങ്ങുമ്പോള് കൂടി ഓര്‍മ്മ വന്നതായിരുന്നു, എന്നാല് ഇപ്പോള് പിടി കിട്ടുന്നില്ല. അവനെത്ര തല പുകഞ്ഞ് ആലോചിച്ചിട്ടും പേരൊട്ട് ഓര്‍മ്മ വരുന്നുമില്ല.\nഅവന്റെ ഭാവമാറ്റം കണ്ട് എല്ലാവരും കളിയാക്കി ചിരി തുടങ്ങി. തോല്‍വി സമ്മതിച്ചു കൊടുക്കാന് പറ്റില്ലല്ലോ. അപ്പോഴാണ് അവന് സുധിയപ്പന് പറഞ്ഞു കൊടുത്ത ഐഡിയ ഓര്‍മ്മ വന്നത്. മത്തന്റെ തലയില് ഒരു ബള്‍ബ് കത്തി. അന്ന് സുധിയപ്പന് പറഞ്ഞത് ഓര്‍ക്കാന് ശ്രമിച്ചു. പുലിയേയോ കടുവയേയോ മറ്റോ ഓര്‍ത്താല് മതിയെന്നല്ലേ അവനന്ന് പറഞ്ഞത്. അതിന്റെ മറ്റൊരു പേരാണല്ലോ ഈ പലഹാരത്തിന്റെയും പേര്... മത്തന്റെ മുഖം സന്തോഷം കൊണ്ട് നിറഞ്ഞു. അവന് സന്തോഷത്തോടെ ഒരു വിജയിയുടെ ഭാവത്തോടെ വിളിച്ചു കൂവി.\n“കിട്ടി... പേരു കിട്ടി. ഇതാണ് വ്യാഘ്രം”\nഇതു കേട്ടതും എല്ലാവരും ചിരി നിര്‍ത്തി. ഞെട്ടലോടെ മുഖത്തോടു മുഖം നോക്കി. അതു കണ്ട മത്തനും എന്തോ പന്തികേടു തോന്നി. ഇനിയും വൈകിയാല് ശരിയാവില്ലെന്നു മനസ്സിലാക്കിയ അവന് വേഗം അവര്‍ക്കു മുന്നില് പാത്രം തുറന്നു കൊണ്ടു പറഞ്ഞു. “ദേ, ഇതാണ് സാധനം. കഴിച്ചു നോക്കിയേ”\nഅതു കണ്ടതും ചേച്ചി പിന്നെയും ചിരി തുടങ്ങി. ഒരു നുള്ളെടുത്ത് തിന്നു നോക്കിക്കൊണ്ട് ചേച്ചി പറഞ്ഞു “എടാ, ഇതാണോ നീ പറഞ്ഞ വ്യാഘ്രം? ഇത് നമ്മുടെ കേസരിയല്ലേ?”\nഅതു കേട്ടപ്പോഴാണ് മത്തനും അബദ്ധം മനസ്സിലായത്. “ആ... അങ്ങനേം പറയാം” അവന് പിറുപിറുത്തു.\n“അല്ല, ഇത് ഇങ്ങനേം ഉണ്ടാക്കാമല്ലേ? ഇതേതാണ്ട് മധുരമുള്ള ഉപ്പുമാവു പോലെ ഉണ്ടല്ലോ. ഇതാണോ നീ വേറെ എവിടെയും കിട്ടാത്ത സാധനമെന്ന് പറഞ്ഞത്? ”\nചേട്ടന് ഇങ്ങനെ ചോദിയ്ക്കുമ്പോള് അതു കേള്‍ക്കാത്ത ഭാവത്തില് മത്തന് ബൈക്കിന്റെ കീയുമായി പുറത്തേയ്ക്കോടുകയായിരുന്നു, അത്യാവശ്യമായി ആരെയോ കാണാനെന്ന ഭാവത്തില്.\nമത്തന് ആ പോക്ക് നേരെ പോയത് പിറവത്തുള്ള സുധിയപ്പന്റെ വീട്ടിലേയ്ക്കായിരുന്നുവെന്നും അന്നു രാത്രി ചമ്മല് മാറാതിരുന്നതു കാരണം സുധിയപ്പന്റെ വീട്ടില് തന്നെ അവന് തങ്ങുകയായിരുന്നു എന്നതുമാണ് ബാക്കി ചരിത്രം. ഈ സംഭവങ്ങളെല്ലാം ഞങ്ങളോട് വിശദീകരിച്ചു തന്ന സുധിയപ്പന് അവസാനം മത്തനൊരു പേരുമിട്ടു “വീര കേസരി മത്തപുംഗവന്”\nഎഴുതിയത് ശ്രീ at 12:08 PM\nഎന്റെ ആത്മാര്‍ത്ഥ സുഹൃത്തുക്കളിലൊരാളായ മത്തനെ പലതവണ ബൂലോകര്‍ക്കു മുന്‍പില് അവതരിപ്പിച്ചിട്ടുള്ളതാണ്. അക്കൂട്ടത്തില് ഒരു മത്ത ചരിതം കൂടി ഇവിടെ പോസ്റ്റുന്നു.\nഇതില് പറഞ്ഞിരിയ്ക്കുന്ന സംഭവത്തിലെ പ്രധാന ഭാഗം നടക്കുന്ന സമയത്ത് ഞങ്ങള് പലരും നേരിട്ട് അവിടെ ഉള്‍പ്പെട്ടിട്ടില്ലാത്തതിനാല് കുറച്ചൊക്കെ പൊടിപ്പും തൊങ്ങലും ചേര്‍ന്നിട്ടുണ്ടാകാം.\nവീര കേസരി മത്തപുംഗവന് നീണാള് വാഴട്ടെ...\nഏതായാലും 'വ്യാഘ്രം'കലക്കി ..കക്ഷിയുടെ മറവി ഇപ്പോഴുമുണ്ടോ?\nചാത്തനേറ്: ശ്ശെടാ കേസരി ആദ്യമായി തിന്നുന്നത് തമിഴന്മാര് ഉണ്ടാക്കിട്ടോ!!!!എന്നാലും വ്യാഘ്രം!!!!വേറൊന്നും കിട്ടീലെ!!!\nആ പേര് നന്നെ പിടിച്ചിരിക്ക്‌ണൂ വീര കേസരി മത്തപുംഗവന്\nഹോ എന്നാലും വ്യാഘ്രം!!! ശ്രീ, ഇനി കേസരി കാണുമ്പോള് എനിക്കും പേര് മാറിപ്പോകാനുള്ള എല്ലാ സാധ്യതയും ഞാന് കാണുന്നു. മനുഷ്യരെ വഴി തെറ്റിച്ചേ അടങ്ങൂ അല്ലെ :)\nസമ്മതിച്ചിഷ്ടാ സമ്മതിച്ചു......ചിരിച്ചു മടുത്തൂന്ന് പറഞ്ഞാ മതിയല്ലോ\nഈ വരുന്ന പൊങ്കലിന് കുറേയധികം വ്യാഘ്രം കഴിക്കാനുള്ളതാ.....ഞാനും ഒരു കേസരിപ്രിയനാണേ..\nപിന്നെ ഈ പോസ്റ്റിട്ട വകേല് വീര കേസരി മാത്തപുംഗവന്റെ കൈയീന്ന് വല്ലതും കിട്ടിയാല് ഒട്ടും മടിയ്ക്കാതെ വാങ്ങിച്ചോണേ...\nമത്തചരിതം മെഗാ സീരിയലു പോലാണല്ലോ.\nചിരിച്ചു ചിരിച്ചു ഒരു വിധമായി.\nഎന്നാലും മത്തന് ഉണ്ടാക്കിയ 'കേസരി' എല്ലാവര്ക്കും കഴിക്കാന് പറ്റിയല്ലോ...\nഒന്നാം ശ്രമം : കേസരി 'റവ കഞ്ഞി' ആയിത്തീര്‍ന്നു.\nരണ്ടാം ശ്രമം : കഷണങ്ങളായി മുറിച്ചെടുക്കാന് പറ്റാത്തതുകൊണ്ട് , ഉരുട്ടി 'റവ ലഡ്ഡു ' ആക്കി. പക്ഷെ ഫ്രിഡ്ജില് വെക്കാന് മറന്നത് കൊണ്ട്/ വെള്ളമയം കൂടുതല് ആയതുകൊന്ട് അടുത്ത ദിവസമായപ്പോളേക്കും ചീതതയായി.\nമൂന്നാം ശ്രമം : അതിനി സംഭവിക്കാന് പോവുന്നത്തെ ഉള്ളു :) !\nആ പേര് കലകലക്കി.\nchirichu chirichu maduthu.\nOh, eppolum orkumbol, ennikku chiri vannu. Kesari- matha. ninte chammal ennikku kannan pattiyillallo.\nമത്തന് പുലി തന്നെ കേട്ടോ. നല്ലവണ്ണം ഭാവന ചെയ്യാന് പറ്റി. അതാണ് ശ്രീ അണ്ണന്റെ തുറുപ്പു ഗുലാന്\nകറക്ട് വേവുള്ള ആരും ഇല്ലായിരുന്നൂ കൂട്ടത്തില് അല്ലേ?! ഹഹ..ഒന്നുകില് വേവല്‍പ്പം കുറഞ്ഞത് അല്ലെങ്കില് കൂടുതല് വെന്തത്! കേസരിപുരാണം കലക്കി - കേസരിക്ക് ഒരു standby name കിട്ടി - വ്യാഘ്രം!!\nഎന്നാലും മത്തന് ഉണ്ടാക്കിയ സാധനം ചേച്ചി കേസരിയാണെന്നു തിരിച്ചറിഞ്ഞല്ലൊ!!! ‘ ഓ ഇതു നമ്മുടെ ഉപ്പുമാവല്ലേ” എന്നെങ്ങാനും പറഞ്ഞിരുന്നെങ്കിലുള്ള അവസ്ഥ ഒന്നോര്‍ത്തു നോക്കൂ........\nമത്തകേസരി ചരിതം നന്നായി ശ്രീ...\nശ്രീയേ സംഗതി കലക്കി. ഇതിക്കണക്കിനു പോയാല് മത്തന് തന്നെ മിക്കവാറും തല്ലിക്കൊല്ലും, എന്നിട്ട് തന്‍റെ പതിനാറടിയന്തിരത്തിന് കേസരിയുണ്ടാക്കി ഞങ്ങള്‍ക്കെല്ലാര്‍ക്കും തരികേം ചെയ്യും. അതു കൊണ്ടു സൂക്ഷിച്ചോ...\nഈ മറവി എന്നത് ഒരു നല്ല പ്രശ്നമാണ്.\nപിന്നെ ഇതില് ഒരു കഥയ്ക്കുള്ള സ്പാര്‍ക്ക് ഉണ്ടല്ലോ ശോഭീ\nആദ്യ കമന്റിനു നന്ദീട്ടോ. മത്തന്റെ കാര്യത്തില് മറവി മാത്രമല്ല, ഓര്‍മ്മ പോലും എടുത്തു പറയേണ്ടതാണ്.(അത്യാവശ്യ സന്ദര്‍ഭങ്ങളില് അവന് ഓര്‍മ്മ വരുക വേറെ വല്ലതുമായിരിയ്ക്കുമെന്നു മാത്രം) :)\nഞങ്ങളാരും തന്നെ അന്നേവരെ കേസരി കഴിച്ചിട്ടുണ്ടായിരുന്നില്ല. ഞാന് ആ പേരു കേട്ടിരുന്നു എന്നു മാത്രം. :)\nപേരു മാത്രമല്ല, പരിചയപ്പെട്ടാല് മത്തനെയും ഇഷ്ടമാകും. :)\nഹ ഹ. വല്ല കടയിലും കയറി ഇങ്ങനെ ചോദിയ്ക്കുന്ന സന്ദര്‍ഭം ഓര്‍ത്തപ്പോള് ചിരി വന്നു. :)\nഹ ഹ. അതു കലക്കി. പിന്നെ, മത്തന് ഇതു വായിച്ച് എന്നെ എന്തെങ്കിലും ചെയ്യുമോ എന്ന ഭയം ഇല്ലാതില്ല. ;)\nമത്തചരിതങ്ങള് ഇങ്ങനെ എത്രയെണ്ണമാണെന്നോ... :)\nഅടിപൊളി പരീക്ഷണങ്ങള്... നല്ല കമന്റ്. അടുത്ത പരീക്ഷണം വിജയമാകട്ടെ. :)\nനീ നേരില് പ്രത്യക്ഷപ്പെട്ടോ. ആ സംഭവം നീയും മറന്നു കാണില്ലല്ലോ അല്ലേ? :)\nഹ ഹ. അങ്ങനൊന്നുമില്ല മാഷേ. എല്ലാവരെപ്പറ്റിയും പറയാന് രസകരമായ സംഭവങ്ങളുമുണ്ടെന്നു മാത്രം. :)\nസത്യത്തില് അതുമുണ്ടായി. മത്തന്റെ ചേട്ടനോ ചാച്ചനോ ഇതും ഉപ്പുമാവും തമ്മില് മധുരത്തിന്റെ വ്യത്യാസമല്ലേ ഉള്ളൂ എന്നോ മറ്റോ ചോദിച്ചിരുന്നു. :)\nമിക്കവാറും അതും പ്രതീക്ഷിയ്ക്കാം. ഹ ഹ.\nമറവി നല്ലൊരു തീം തന്നെ ആണ്. :)\nഹ ഹ ഹ ചിരിപ്പിച്ചല്ലോ മാത്തന്.നമ്മുടെ പാവം കേസരിയെ വ്യാഘ്രം ആക്കീല്ലോ.അല്ല എന്നിട്ട് ഈ വ്യാഘ്രത്തെ തിന്നിട്ട് ആര്‍ക്കും ഒന്നും സംഭവിച്ചില്ലല്ലോ ല്ലേ? അല്ല ഞാന് ഉദ്ദേശിച്ചത് ഫുള് ഡേ ബിസി ആകേണ്ട ഗതികേട് ഒന്നും വന്നില്ലല്ലോ ന്നാ..\nഇനിയിപ്പോ കേസരി ഓഡറു ചെയ്യുമ്പോ എന്താ ചിരിക്കുന്നെ എന്ന ചോദ്യത്തിനും ഉത്തരം പറയേണ്ടി വരുമല്ലോ??\nഹിറ്റ്ലര് സിനിമയില് ഉരുവിടുന്നതു പോലെ ‘കേസരി..കേസരി..കേസരി..’ എന്നു മത്തനും സോറി മത്തപുംഗവനും ഉരുവിട്ടിട്ടുണ്ടാവണം. :)\nശ്രീ നീയെന്നെ അത്ഭുതപ്പെടുത്തിക്കളഞ്ഞു. ഇത്രമാത്രം രസിപ്പിച്ചതും ഇഷ്ടപ്പെട്ടതുമായ പോസ്റ്റ് നീര്‍മിശ്ഴിപ്പൂക്കളില് ഞാന് വായിച്ചിട്ടില്ല. ശൈലിയും ആഖ്യാനവും പരിണാമ ഗുപ്തിയുമൊക്കെ ഗംഭീരമായി. തുടക്കം വായിച്ചപ്പോള് പതിവുപോലെയൊരു സാധാരണ പോസ്റ്റ് എന്നേ കരുതിയുള്ളൂ. പക്ഷേ വായിച്ചു വന്നപ്പോള് രസം കയറുകയും ഏറെ ചിരിക്കുകയും ചെയ്തു. ഏറെ തയ്യാറെടുത്ത് വെട്ടിത്തിരുത്തിയ പോസ്റ്റായിരിക്കും ഇത് എന്നാണ് കരുതിയ്യത്. അവസാന ഭാഗത്ത് മത്തന്റെ എക്സ്പ്രഷനൊക്കെ ശരിക്കും വിഷ്വല് ചെയ്യാന് പറ്റുന്നു. കോമഡിയിലും നിനക്ക് ശരിക്കും വിജയിക്കാന് പറ്റുമെന്ന് ഈ പോസ്റ്റ് തെളിയിക്കുന്നു. നിര്‍ത്താണ്ട. തുടരട്ടെ ഈ ശൈലി.\nടൈറ്റില് അത് കലക്കി, അതുപോലെ പലഹാരത്തിന്റെ പേരു മത്തന് പറയുന്ന സന്ദര്‍ഭം ഒക്കെ നന്നായി എഴുതിയിട്ടുണ്ട്. അഭിനന്ദിക്കാന് വാക്കുകളില്ല.\nമത്ത പുംഗവ ചരിതം തുടര്‍ക്കഥയാകട്ടെ എന്നാശംസിക്കുന്നു. :)\nകേസരി ചരിതം കലക്കി. പക്ഷേ കേസരി കലക്കിയോ എന്ന് എഴുതിയില്ലല്ലോ! അത്രെം കഷ്‌ടപ്പെട്ട് വെച്ചുണ്ടാക്കിയതല്ലേ? :)\nഞാനും തൃശ്ശൂര്‍ക്കാരനാ..ഇരിഞ്ഞാലക്കുടക്കടുത്ത് പൊറത്തിശ്ശേരിയില്..എന്റെ പിറന്നാള് സമ്മാനം ബ്ലോഗില് വച്ചിട്ടുണ്ട്..എടുക്കാന് മറക്കരുത്..ഇഷ്‌ടായോന്നും പറയണം..\nഞാന് മത്തന് പക്ഷത്താ\nഎന്തു കൊണ്ടും കേസരിയെക്കാള് നല്ലതു\nവ്യാഘ്രം തന്നെ! [പിന്നല്ല]\nവീര കേസരി മത്തപുംഗവന് അതു മത്തന് ചര്‍ത്തി കൊടുത്തതു നന്നായി .. ..\nശ്രീ ഒര്‍ജിനാലിറ്റിയുള്ള വിറ്റ്!!\nമത്താ..ഇനിയെങ്കിലും ഓര്‍ത്തോ...ശ്രീ പുറകേയുണ്ട്... അടുത്തപ്രാവശ്യം ആ സംഭവത്തിന്റെ പേര് അതിന്റെ പാചകക്കുറിപ്പിന്റെ മുകളിലായി വലതു സൈഡില് ഒരു പച്ചമുളകിന്റെ വലിപ്പത്തില് എഴുതിയെടുക്കണേ...\nശ്രീ, ബ്ലോഗിന്നു നല്ല ടേസ്റ്റ്...\nമത്തന് ആളൊരു താരം തന്നെ.\nആ പാചകകുറിപ്പ് എഴുതി വച്ചപ്പോള് തലക്കെട്ടായി കേസരീന്ന് എഴുതി വയ്ക്കാനുള്ള ബുദ്ധി നിങ്ങള് ആരും പറഞ്ഞു കൊടുക്കാഞ്ഞതെന്തേ?\nശ്രീ.....ഈ കേസരി ചരിത്രം വളരെ നന്നായിട്ടുണ്ട്.....പാവം മത്തന്......കക്ഷി ഇപ്പോള് എവിടെയാണ്....പുതിയ പാചക പരീക്ഷണങ്ങള് വല്ലതും നടത്തുമ്പോള് പേരു കണ്ടുപിടിയ്ക്കാന് മത്തനോടൊന്നു ചോദിയ്ക്കാമെന്നു കരുതിയാണ്......വളരെ രസിച്ചു വായിച്ചു......\nമത്തചരിതം രസകരമായി. നന്ദന് ചൂണ്ടിക്കാണിച്ചതുപോലെ ശ്രീക്ക് നര്‍മ്മവും നന്നായി ഇണങ്ങും.\nവീര കേസരി മത്തപുംഗവന് നീണാള് വാഴട്ടെ..!\nശ്രീയേ പോസ്റ്റ് ഒരുപാട് ചിരിപ്പിച്ചു. ഞാനും ഈ കേസരി ഒരുപാട് കഴിച്ചിട്ടുണ്ട്. ഞങ്ങളുടെ ഹോസ്റ്റലിലും വൈകിട്ട് ചാ‍യയുടെ കൂടെ മിക്കവാറും ഇതായിരുന്നു.എന്തായാലും ഈ കേസരി കൊണ്ടും ഇത്രേം നര്‍മ്മമായി ഒരു പോസ്റ്റ് ചെയ്ത ശ്രീക്ക് അഭിനന്ദനങ്ങള്,\nഹഹ. ഇനി അതു കഴിച്ച ആരെങ്കിലും അന്ന് ഫുള് ഡേ ബിസി ആയിരുന്നോ എന്നറിയില്ല. :)\nഅതെയതെ. അവനത് കുറേ പറഞ്ഞു പഠിച്ചതാണ്. എന്നാലും മറക്കും. :)\nമത്തചരിതം ഇഷ്ടമായി എന്നറിഞ്ഞതില് വളരെ സന്തോഷം. ആശംസകള്‍ക്കു നന്ദി :)\nകേസരി എങ്ങനായിരുന്നു എന്നതിനെ പറ്റി വല്യ അറിവില്ലാട്ടോ. :)\nസ്വാഗതം നവീന്. ആ പോസ്റ്റ് ഞാന് വായിച്ചിരുന്നൂട്ടോ. :)\nമത്തന്റെ പക്ഷം പിടിയ്ക്കാനും ആളുണ്ടല്ലേ... :)\nകുളത്തില് കല്ലിട്ട ഒരു കുരുത്തം കെട്ടവന്...\nഅന്ന് ആ പേരു കുറിച്ചെടുക്കാന് മത്തനോ ഞങ്ങള്‍ക്കോ തോന്നിയില്ല. :)\nഅപ്പോഴല്ല ഓര്‍മ്മ വന്നപ്പോഴൊന്നും അത് ചെയ്തില്ലെന്നതാണ് അബദ്ധമായത്. :)\nപാചക പരീക്ഷണങ്ങളില് മത്തന് ഒറ്റയ്ക്കല്ല കേട്ടോ. ഞങ്ങളുടെ ജോബിയുടെ പരീക്ഷണങ്ങള്‍ക്കടുത്തെത്തില്ല മത്തന്. :)\nകേസരിക്കഥ ഇഷ്ടമായി എന്നറിഞ്ഞതില് സന്തോഷം. :)\n‘വ്യാഘ്ര’ചരിതം കലക്കി...പാവം കേസരി..\nശ്രീ, മത്തപുംഗവപുരാണം ഇഷ്ടമായി. ഏറെച്ചിരിപ്പിച്ചൂ ഈ പോസ്റ്റ്. നന്ദി.\nഹഹഹ്!! ആസ്വാദ്യകരം. രസകരം. കേസരിയും ഈ പോസ്റ്റും :) വ്യാഘ്രം!! ഹെന്റമ്മേ വേറൊന്നും കിട്ടില്ലേ... :) നൈസ് ശ്രീ..\nഈ ശ്രീ ചരിതം വെടിചില്ലായി.... ആശംസകള്....\nകൊള്ളാം മത്തൻ കഥ\nഈ മാത്തന് ആളൊരു സിങ്കമാണല്ലൊ..അസ്സൽ ഒരു പുലി....ശ്രീയുടെ മനസ്സിപ്പൊഴും കൊളെജില് തന്നെ ആണല്ലെ.....\nശ്രീ, മത്ത പുരാണം കലക്കി..ചിരിച്ചു ചിരിച്ചു കണ്ണില് വെള്ളം നിറഞ്ഞു...കാരണം ഞാനും ഈ കേസരി ആദ്യം ഉണ്ടാക്കി നോക്കിയപ്പോ 'മധുരമുള്ള ഉപ്പുമാവ്' ആയി രൂപം പ്രാപിച്ചിരുന്നു. :)\nഎന്നാലും അത് ഒരു ഒന്നുഒന്നര പേരു ആയി പോയി ...'വ്യാഘ്രം' ആ പാവം കേസരിയെ നോക്കി എങ്ങനെ ഈ പേരു പറയാന് തോന്നി .......\nവീര കേസരി മത്തപുംഗവന് മഹാരാജാവിനെ ഞാന് സമ്മതിച്ചു\nmathan aaloru kunjoonju thanne\nrecipe ezhuthiyeTuththappOL athinte pErum ezhuthEnTathallE.\nസ്വാഗതം. ഇവിടെ വന്നതിനും വായിച്ച് കമന്റിട്ടതിനും നന്ദി. പോസ്റ്റ് ചിരിപ്പിച്ചു എന്നറിഞ്ഞതില് സന്തോഷം :)\nപോസ്റ്റ് ഇഷ്ടമായി എന്നറിഞ്ഞതില് സന്തോഷം. :)\nവളരെ നന്ദി മാഷേ. :)\nമത്തന് ഒരു സിങ്കം തന്നെ. കോളേജ് ജീവിതത്തിലെ ഓര്‍മ്മകള് മറക്കാനാകില്ല മാഷേ. :)\nഷാനവാസ് കൊനാരത്ത് ...\nസ്വാഗതം. കമന്റിനു നന്ദി മാഷേ. :)\nസ്വാഗതം. അപ്പോള് മത്തനു മാത്രമല്ല, അബദ്ധം പറ്റിയവര് ഇനിയുമുണ്ടല്ലേ? ;)\nഅതാണ് മത്തന്. :)\nഅത് എഴുതി വയ്ക്കാന് മറന്നു എന്നതാണ് അവനു പറ്റിയ അബദ്ധം. :)\nഎനിക്കു കിട്ടിയ ഏറ്റവും നല്ല പിറന്നാള് സമ്മാനം..താങ്ക്‌സ്‌ണ്‌ട്ട്‌ട്ടോ...\nsathyam para sree. ithu ninte paachaka pareekshanam alle?\nഹ ഹ ഹ .... ഉഗ്രന് ആയിരിയ്ക്കുന്നു... കേസരി നീണാള് വാഴട്ടെ ...\nsrikuttaa ,rasakaramaaya postum vivaranavum...\nഈ പോസ്റ്റ് ഇട്ടത് മത്തന് ജി അറിഞ്ഞിട്ടാണോ...?\nഎന്തായാലും ശ്രീ ചേട്ടോ.. കലക്കി..\nമഹാ വീരന് വ്യാഘ്രം മഹാ കേസരി വീരന് ശ്രീമാന് മത്തപുംഗവന് നീണാല് വാഴട്ടെ..\nബട്ട്, ഇവിടെ, ശ്രീക്കുട്ടന് സ്വന്തം കഥ ആ പാവം മത്തന്റെ തലയിലില് കെട്ടിവച്ചതല്ലേയെന്ന ഒരു മാരക ഡൌട്ട് എനിക്കില്ലാതില്ല! സത്യം പറയൂ മത്തനാണോ ശ്രീയാണോ ഇതിലെ ഹീറോ..? കഥ മാറ്റിയില്ലായിരുന്നെങ്കില് ശ്രീയല്ലായിരുന്നോ മെയിന് ഹീറോ? പറയൂ പറയൂ.. :)\nഈ ഡൌട്ട് നിലനില്‍ക്കുനിടത്തോളം ഈ പോസ്റ്റിനു എന്റെ മനസ്സിലെ പേര് വേറെയായിരിക്കും:\n“ശ്രീ വീര കേസരി മത്തപുംഗവന്“\nഒരു പേരിലൊക്കെ എന്തിരിക്കുന്നു എന്നങ്ങു ചിന്തിച്ചാല് പോരായിരുന്നോ ആ വീരകേസരി മത്തപുംഗവന്?\nഎന്നാലും എന്റമ്മേ പറയാന് നാവില് വന്ന ഒരു പേരേ ! വല്ല ലയണ് എന്നോ ടൈഗര് എന്നോ പറഞ്ഞിരുന്നെങ്കിലും ആ ചേച്ചിയും ചേട്ടനും ചാച്ചനും ഇത്രേം ഞെട്ടിത്തെറിക്കയില്ലായിരുന്നു...\nമാണിക്യം ചേച്ചി പറയുന്നകേട്ടു, ശ്രീയുടെ വ്യാഘ്രം ഒന്നു പരീക്ഷിച്ചു നോക്കണമെന്ന്. ഞാനിത് ഇവിടെ ഇടയ്ക്കിടക്ക് ഉണ്ടാക്കുന്ന പലഹാരമാണ്.\nശ്രീയേ, ഈ ചിരിപ്പിക്കല് പരിപാടി എന്നെന്നും തുടരണേ.\nഹിഹി, അത് കലക്കി ശ്രീ... വേറെ കാര്യത്തിലൊന്നും മത്തന് ഈ മറവി ഇല്ല എന്ന് വിചാരിക്കുന്നു... :-)\nകൊള്ളാം മാഷേ, അടി പൊളി. B.P.C ഇല് ഏത് ബാച്ച് ആയിരുന്നു?\nസ്വാഗതം. വായിച്ചതിനും കമന്റിനും നന്ദി. :)\nഹ ഹ. ഇനി അതും എന്റെ തലയില് കെട്ടി വയ്ക്കണമല്ലേ? ;)\nസ്വാഗതം. അതു തന്നെ. മത്തനും കേസരിയും നീണാള് വാഴട്ടെ. :)\nഅതേയതെ. മത്തനോട് പറഞ്ഞിട്ടു തന്നെ ആണ് എഴുതിയത്. എന്നാലും അവന് വായിച്ചതിനു ശേഷമുള്ള പ്രതികരണം എങ്ങനെ ആകുമോ എന്തോ... ;)\nഇങ്ങെത്തിക്കഴിഞ്ഞാല് ഇത് എന്തേലും പറഞ്ഞ് എന്റെ തലയില് വച്ചു തരുമെന്ന് എനിയ്ക്കപ്പഴേ അറിയാമായിരുന്നു. (ശ്ശൊ! ഇനി മത്തനെ നേരിട്ടു പരിചയപ്പെടുത്തിയാലേ എല്ലാരും വിശ്വസിയ്ക്കൂന്ന് തോന്നുന്നു) ;)\nഹ ഹ. അതാണ് മത്തന്. അവന് ഓരോ സമയത്തും എന്താ തോന്നുക എന്ന് ആര്‍ക്കും പറയാനൊക്കില്ല. പിന്നെ, മാണിക്യം ചേച്ചിയ്ക്കു മാത്രമല്ല, ഈ “വ്യാഘ്രം” ആര്‍ക്കും പരീക്ഷിയ്ക്കാവുന്നതാണ് ട്ടോ. ;)\nArun Jose Francis...\nഅമ്പതാം കമന്റിനു നന്ദീട്ടോ. മത്തന് ഇടയ്ക്ക് ഇങ്ങനെ പതിവുള്ളതാ... :)\nസ്വാഗതം. ഞാന് ബി.പി.സി.യില് 99-02 ഇലക്ട്രോണിക്സ് ബാച്ചില് ഉണ്ടായിരുന്നു. അവിടെ ആയിരുന്നോ?\nമത്തന് ചരിതം കേസരിപോലെ നന്നായി. കുറിപ്പടി എഴുതിയ മത്തനു കേസരി എന്ന പേരു കൂടി അവിടെ കുറിച്ച് വെക്കാമായിരുന്നു. എന്നലും വ്യാഘ്രം. അത് കുറച്ച് കടന്നുപോയില്ലേ മത്താ. ആ പേരു ശരിക്കും ചിരിപ്പിച്ചു. പ്യാവം മത്തന്\nറ്റി.വി യും കമ്പ്യൂട്ടറും ഇല്ലാതിരുന്നതിനാല് സൗഹൃദ സന്ദര്‍ശനവും കൂടിച്ചേരലുകളും കേസരി മധുരവും എല്ലാം ആസ്വദിക്കാന് കഴിഞ്ഞിരുന്നത് എല്ലാം ഇന്ന് ഇല്ലാതാവുകയല്ലേ.. എല്ലാറ്റിനും ഒരു നിയന്ത്രണം ആവശ്യമായി വന്നിരിക്കുന്നു അല്ലേ.. നഷ്ടമാവുന്ന കൂട്ടായ്മകള് വീണ്ടെടുക്കാന്\nസിംഹം, പുലി, കേസരി, വ്യാഖ്രം.. ഒന്നും മിന്നിയില്ല. :(\nnjan sreeye pole valiya oru ezhuthukari allatto abhiprayam parayan.. njan kuthikkurikkunnathu vayichu abhiprayam paranjathinu nandi\nകൊള്ളാം, തിരിച്ചുവന്ന അന്നുതന്നെ വായിച്ചിരുന്നു...\nപക്ഷെ, ‘കല്യാണവിശേഷങ്ങള്‘ എവിടേ??\nഹ ഹ ഹ ... കേസരി ബാലകൃഷ്ണപിള്ളയെ മത്തന് "വ്യാഘ്രം ബാലകൃഷ്ണപിള്ള" എന്നാക്കും...\nകൊള്ളാം ചേട്ടാ... രസോണ്ടു,ട്ടോ!\nKishorelal Parakkat said...\nഈ മത്തനെ വച്ചു ഒരു ഹോട്ടെല് തുടങ്ങിയാല് അതു സുപ്പര്‍ഹിറ്റ് അകുമല്ലോ,..\nഇന്നത്തെ സ്പെഷ്യല് : വ്യാഘ്രം..\nഅയ്യോ..ഞാന് വരാന് വൈകിപ്പോയല്ലോ..."വ്യാഘ്രം" കഴിഞ്ഞോ ഡിയര്?\nതിന്നാനുള്ള സാധനത്തിനു ഇങ്ങനേം പേരിടാം അല്ലെ?\nവീര കേസരി ചരിത്രം ബോധിച്ചു.\nവീരകേസരി അസ്സലായീട്ടോ, ശ്രീ. ഞാനിന്നിത്തിരി മൂഡ് ഓഫ് ആയി ഇരിക്കുവാരുന്നു. ഇതു വായിച്ചപ്പോ അതൊന്നു മാറിക്കിട്ടി :)\nമത്തന് കുത്തിയാല് കുമ്പളം മുളക്കുമോന്ന് ചോദിച്ച പോലെ മത്തന് കേസരിയുണ്ടാക്കിയാല് അത് വ്യാഘ്രമാവും അല്ലെ ?\nഅവനതു ചെയ്യാന് മറന്നു പോയി. ഇക്ക പറഞ്ഞതു പോലെ ആ കാലത്തിലെ ബന്ധങ്ങളുടെയും സൌഹൃദങ്ങളുടെയും എല്ലാം രസം കുറഞ്ഞു കൊണ്ടിരിയ്ക്കുകയാണ്.\nഒന്നും മനസ്സിലായില്ലേ? :(\nസ്വാഗതം. വായിച്ചതിനും അഭിപ്രായം പറഞ്ഞതിനും നന്ദി. :)\nസ്വാഗതം. ഹ ഹ. അങ്ങനെയും വേണമെങ്കില് പറയാം. ;)\nകല്യാണവിശേഷങ്ങള് പോസ്റ്റാക്കിയില്ല. :)\nസ്വാഗതം മാഷേ... വായനയ്ക്കും രസകരമായ കമന്റിനും നന്ദി. :)\nസ്വാഗതം. വായനയ്ക്കും കമന്റിനും നന്ദി. അതൊരു നല്ല ഐഡിയ തന്നെ :)\nഹ ഹ. ഇങ്ങനെയും പേരിടാം. കുറച്ചു ‘വ്യാഘ്രം’ എടുക്കട്ടേ? ;)\nഇതു വായിച്ച് മൂഡ് ഓഫ് മാറി എന്നറിഞ്ഞപ്പോള് സന്തോഷം. :)\nഅതെയതെ. മത്തന് അതും സാധിയ്ക്കും. :)\nsree, mathapungavante "kesari" parikshanam eshtamayi.\nkesari kanubol njan enthayalum mathane orkum.\nsreeyude ezhuthum eshtayitoo....\nഇനിയും വരട്ടെ ഇങ്ങിനെയുള്ള ഗജകേസരി പോസ്റ്റുകള്..അല്ലെങ്കിലും ശ്രീ എഴുത്തില് ഒരു ഗജരാജകേസരിയാണല്ലോ.\nനന്മ നിറഞ്ഞ ക്രിസ്തുമസ്-പുതുവത്സരാശംസകളൊടെ സ്നേഹപൂര്‍വ്വം..\nഇത് കലക്കി, മത്തന് എന്ന പേരും അയാളുടെ ഓര്‍മ്മകുറവും,അവതരണമാണ് അതിലും ഭംഗിയായത്..\nഇതു ഞാൻ ഇപ്പൊഴാണല്ലോ കണ്ടത് നിങ്ങളാളൊരു വെറും വ്യാഘ്രമല്ല വ്യാവ്യാഘ്രം തന്നെ കെട്ടാ!!!!\nശ്രീ പിന്നെയും ചിരിപ്പിച്ചു :-)\nസ്വാഗതം. വായനയ്ക്കും കമന്റിനും നന്ദി. എഴുത്ത് ഇഷ്ടമായി എന്നറിഞ്ഞതില് സന്തോഷം.:)\nആശംസകള്‍ക്കു നന്ദി മാഷേ...\nസ്വാഗതം. നന്ദി മാഷേ. :)\nപുതിയ എഴുത്തൊന്നും ഇല്ലേ ശ്രീ കുട്ടാ... വിശ്രമതിലാണോ?\nശ്ശൊ ഇതൊക്കെ വായിക്കാന് ഞാന് വല്ലാതെ വൈകിപ്പോയി.\nനന്നായിട്ടുണ്ട് നമ്മുടെ മത്തന്റെ കാര്യം.ഒപ്പം നമ്മുടെ പഴയ കലാലയ ജീവിതവും ഓര്‍മ്മവന്നു\n“വീരകേസരി മത്തപുംഗവ ചരിതം“ അരങ്ങ് തകര്‍ത്തു മുന്നേറുന്നതില് അതിയായ സന്തോഷം.പകല്‍കിനാവന് പറഞ്ഞ പോലെ ഞാനും ശ്രീയുടെ പുതിയ പോസ്റ്റിനായി കത്തിരിക്കയാണു.നിരാശപെടുത്തില്ലല്ലോ...പിന്നെ അതുവഴിയൊന്നും കാണാത്തതില് പരിഭവിക്കയും...സസ്നേഹം..\nഇതില് പറഞ്ഞിരിയ്ക്കുന്ന സംഭവത്തിലെ പ്രധാന ഭാഗം നടക്കുന്ന സമയത്ത് ഞങ്ങള് പലരും നേരിട്ട് അവിടെ ഉള്‍പ്പെട്ടിട്ടില്ലാത്തതിനാല് കുറച്ചൊക്കെ പൊടിപ്പും തൊങ്ങലും ചേര്‍ന്നിട്ടുണ്ടാകാം.... kollam\nവീർകേസരിമത്തപുഗവൻ കീ ജയ്!\nnjaan chirichchu chirichchu illaandaayi.\nentaduththirikkunna thelunkaththi enne thuruchchu nokkunnu.\nnanaayittundu sree.... continue\nകേസരിപുരാണം നന്നായി :)\nഓര്‍മ്മകളില് ഒരു ക്രിസ്തുമസ് കാലം


ഛേത്രി രക്ഷകനായി ഇന്ത്യക്ക് ജയം - Oneindia Malayalam\nPublished : June 14, 2017, 11:47\nഛേത്രി രക്ഷകനായി ഇന്ത്യക്ക് ജയം\nഎഎഫ്‌സി കപ്പ് യോഗ്യതാറൗണ്ടില് കിര്‍ഗിസ്ഥാനെതിരെ ഇന്ത്യക്ക് ജയം. ക്യാപ്റ്റന് സുനില് ഛേത്രിയുടെ ഗോളിലാണ് ഇന്ത്യ എ ഗ്രൂപ്പില് നിര്‍ണായകജയം നേടിയത്. ജയത്തോടെ ആറ് പോയിന്റുായി ഇന്ത്യ ഗ്രൂപ്പില് ഒന്നാം സ്ഥാനത്തേക്ക് കയറി. ആദ്യ കളിയില് മ്യാന്‍മറിനെതിരെ അവരുടെ നാട്ടില് ഇന്ത്യ 1-0ന് ജയിച്ചിരുന്നു. ഛേത്രി തന്നെയാണ് അന്നും ഗോള് നേടിയത്.


കേഡിക്കാഴ്ചകൾ ...: ബാർട്ടണ്‍കുന്നിലെ വിസ്മയം!\nകേഡി പ്രകാരമുള്ള മുന്നറിയിപ്പ്: ഈ കഥയ്ക്ക് എന്റെ ഏതെങ്കിലും കൂട്ടുകാരന്റെ ജീവിതവുമായി വല്ല ബന്ധവും തോന്നുകയാണെങ്കിൽ അത് തികച്ചും സത്യമാവാനേ തരമുള്ളൂ!\nആറേഴു വർഷം മുമ്പാണ്. കൃത്യമായി പറഞ്ഞാൽ 2007 ഓഗസ്റ്റ് മാസത്തിലെ മഴ മാറി നിന്ന ഒരു പുലരി. ഓട്ടോ പി എം ജി ജങ്ങ്ഷനിൽ നിന്ന് വലത്തേക്ക് തിരിഞ്ഞു...\nതമ്പാനൂർ റെയിൽവേ സ്റ്റേഷനിൽ നിന്നും കയറിതാണ് ആ മുത്തച്ഛനും കൊച്ചു മകനും. മലബാറിൽ നിന്നും ശ്രീ പദ്മനാഭന്റെ നാട്ടിൽ എഞ്ചിനീയറിംഗ് പഠിക്കാൻ വന്ന കുട്ടിയും, രക്ഷിതാവായി കൂടെ വന്ന മുത്തച്ഛനും. കണ്ണൂർ ഗവണ്മെന്റ് എഞ്ചിനീയറിംഗ് കോളേജിൽ നിന്നും രണ്ടാമത്തെ അല്ലോട്മെന്റിൽ ഹയർ ഓപ്ഷൻ കിട്ടി വന്നതാണ് അവർ. ഡ്രൈവറോട് ഗവ. എഞ്ചിനീയറിംഗ് കോളേജിലേക്ക് വിടാൻ പറഞ്ഞു. തിരുവനന്തപുരം സിറ്റിയോട് ചേർന്ന് തന്നെയാണ് കോളേജ് എന്ന് അന്വേഷിച്ച് അറിഞ്ഞിരുന്നു. ഒരർത്ഥത്തിൽ സിറ്റിയുടെ ഉള്ളിൽ തന്നെ. പക്ഷെ നമ്മുടെ ഡ്രൈവർ അര മണിക്കൂറിൽ ഏറെയായി ഓട്ടം തുടങ്ങിയിട്ട്. സെക്രട്ടേറിയറ്റ് കണ്ടു, കേരള സർവകലാശാലയുടെ ആസ്ഥാനം കണ്ടു. പാളയം രക്തസാക്ഷി മണ്ഡപം കണ്ടു. മുസ്ലിം പള്ളിയും ക്രിസ്ത്യൻ പള്ളിയും കണ്ടു. ചന്ദ്രശേഖരൻ നായർ സ്റ്റേഡിയം കണ്ടു, കേരള നിയമസഭ കണ്ടു. പക്ഷേ കാണേണ്ടത് മാത്രം കണ്ടില്ല! പി.എം.ജി വഴി, പട്ടം, കേശവദാസപുരം അവിടുന്ന് ലെഫ്റ്റ് എടുത്ത് നേരെ ഉള്ളൂർ, അവിടുന്ന് റൈറ്റ് എടുത്ത് ശ്രീകാര്യം കടന്നു ചാവടിമുക്കിൽ നിന്ന് ഇടത്തോട്ട് തിരിഞ്ഞ് കുറച്ചു ദൂരം ഓടി വണ്ടി നിന്നു.\n"ഇതാണ് കോളേജ്". ഡ്രൈവർ പറഞ്ഞു. യാത്രക്കാർ ഇറങ്ങി. വിടർന്ന കണ്ണുകളോടെ നോക്കി. അതാ തലയെടുപ്പോടെ നില്ക്കുന്നു ഗവ. എഞ്ചിനീയറിംഗ് കോളേജ്, ബാർട്ടൻഹിൽ. കാറ്റാടി മരങ്ങൾ തണൽ വിരിക്കുന്ന വിശാലമായ ക്യാമ്പസ്. നീണ്ടു പരന്നു കിടക്കുന്ന കെട്ടിടങ്ങൾ. കണ്ണുകളിൽ സ്വപ്നം നിറച്ച് ഊർജ്ജസ്വലരായി നടന്നു നീങ്ങുന്ന നൂറു കണക്കിന് കുട്ടികൾ. നാളത്തെ നാടിനെ പണിതുയർത്തേണ്ടവർ.\nപ്രഭാതസൂര്യന്റെ പൊൻകിരണങ്ങൾ ആ മുത്തച്ഛന്റെ പ്രതീക്ഷകളിൽ സ്വർണം കോരിയൊഴിച്ചു. തനിക്ക് കൈ വന്ന സൗഭാഗ്യം ഓർത്ത് ആ കൊച്ചുമകൻ അഭിമാനത്തോടെ തലയുയർത്തി. അപ്പോഴാണ് ആ ബോർഡ് കണ്ടത്. "കോളേജ് ഓഫ് എഞ്ചിനീയറിംഗ്, തിരുവനന്തപുരം"! അവൻ ഓട്ടോ ഡ്രൈവറോട് ചോദിച്ചു, "ഇത് തന്നെയല്ലേ, ബാർട്ടണ്‍ഹിൽ?"\n"എന്തര് ഹില്ലാണാ പുല്ലാണാ എന്തോ? എഞ്ചിനീരിം കാളേജ് ഇത് തന്നേടേ!" കൊക്കെത്ര കുളം കണ്ടതാ എന്ന ഭാവത്തിൽ ആ കൊക്ക് മറുപടി കൊടുത്തു.\nഎങ്കിലും ഒന്നുറപ്പിക്കാൻ അവൻ സെക്യൂരിറ്റിയുടെ അടുത്തേക്ക് നടന്നു. "ചേട്ടാ, ഈ ബാർട്ടണ്‍ഹിൽ?" കിണറ്റിൽ വീണ പൂച്ചയെ നോക്കുന്ന പോലെ സെക്യൂരിറ്റി ദയയോടെ ഒന്ന് നോക്കി. "വന്ന വഴി നേരെ തിരിച്ചു പോവുക. പി എം ജി യിൽ നിന്ന് വലത്തോട്ട് തിരിഞ്ഞ് നേരെ. ലോ കോളേജ് കഴിഞ്ഞു കുറച്ചു കൂടി പോയാൽ എത്തി." തിരിച്ചു പോകുമ്പോൾ ഓട്ടോക്കാരന്റെ മുഖം മ്ലാനമായിരുന്നു. താനറിയാത്ത ഏത് കോളേജ് ആണ് തിരുവനന്തപുരത്ത്?\nഓട്ടോ പി എം ജി. ജങ്ങ്ഷനിൽ നിന്ന് വലത്തേക്ക് തിരിഞ്ഞു...\nനേരത്തെ കണ്ട കോളേജിന്റെ സ്വപ്നങ്ങളിൽ ലയിച്ച് അവൻ ഇരുന്നു. കുട്ടിയുടെ സ്വപ്നങ്ങളും യാഥാർത്ഥ്യവും തമ്മിലുള്ള അന്തരം ഓർത്ത് കേരള നിയമസഭയ്ക്ക് തൊട്ടടുത്തുള്ള കോവിലിലെ ഹനുമാൻ ചിരിച്ചു! ഇടതു വശത്ത് വിജിലെൻസ് ഓഫീസറുടെ കാര്യാലയവും, വലത് വശത്ത് വികാസ് ഭവൻ ബസ് ഡിപ്പോയും കടന്ന് വണ്ടി നീങ്ങി. റോട്ടിലെ തിരക്ക് കുറഞ്ഞു വന്നു. ഇപ്പോൾ പോലീസ് സൂപ്രണ്ടിന്റെ ഓഫീസ് നിലകൊള്ളുന്ന സ്ഥലം അന്ന് വെറും കാടായിരുന്നു. ലോ കോളേജ് കഴിഞ്ഞതോടെ റോഡ് വിജനമായി. ഇരുവശത്തും ഓടിട്ടതും ഓലമേഞ്ഞതുമായ കുറച്ച് വീടുകൾ. വഴി തെറ്റിയോ എന്ന് മൂവരും സംശയിച്ചു. കുറച്ചു കൂടി മുന്നോട്ട് പോയപ്പോൾ കണ്ടു, ഇടത് വശത്തായി കുറച്ചു ദൂരെ ഒരു ബോർഡ്. "ഗവ. എഞ്ചിനീയറിംഗ് കോളേജ്, ബാർട്ടണ്‍ഹിൽ". ഗേറ്റിനു മുന്നിൽ ഓട്ടോ നിന്നു. 'തള്ളേ! ഇതെന്തെര് കാളേജ്?' എന്ന് ഓട്ടോക്കാരൻ ആത്മഗതം ചെയ്തു.\nപായൽ പറ്റി നിറം മങ്ങിയ ഒരു മതിൽ. നരച്ച പെയിന്റുമായി തുറന്നു കിടക്കുന്ന ഗേറ്റ്. കുറച്ചകലെ ഓടുമേഞ്ഞ ഒരു കെട്ടിടം. അതിനു മുന്നിൽ നിർത്തിയിട്ടിരിക്കുന്ന ഏതാനും ബൈക്കുകളും കാറുകളും. വലതു വശത്തുള്ള ബസ് ഷെഡിനു സമീപം മയങ്ങുന്ന മൂന്ന് പട്ടികൾ. ഗേറ്റിനു അരികിലായി ഒരു മഞ്ചാടി മരം. 'ഓട്ടോക്കാരന് വഴി തെറ്റിയതാവണേ എന്റെ ഗുരുവായൂരപ്പാ' എന്ന പ്രാർഥനയോടെ കുട്ടി മുകളിലേക്ക് ഒന്ന് കൂടി നോക്കി. പക്ഷേ, അന്ന് ഗുരുവായൂരപ്പന് ജലദോഷമായിരുന്നു! മഞ്ഞ പ്രതലത്തിൽ എഴുതിയ കറുത്ത അക്ഷരങ്ങൾ, ഗോഡ് ഫാതറിലെ അഞ്ഞൂറാനെ പോലെ ഉറക്കെ വിളിച്ചു പറഞ്ഞു. കേറി വാടാ മക്കളേ... കേറി വാ! ഇത് തന്നെയാണ് 'GOVT. ENGINEERING COLLEGE BARTONHILL, TVPM.'\nകുറച്ചു മുമ്പ് കണ്ട കാറ്റാടി മരങ്ങൾ യാഥാർത്ഥ്യത്തിന്റെ കൊടുങ്കാറ്റിൽ കടപുഴകി വീഴുന്നത് ആ കുട്ടി തിരിച്ചറിഞ്ഞു.അവർ ഉള്ളിലേക്ക് കടന്നു. ആ ഓടുപാകിയ കെട്ടിടം ആയിരുന്നു കോളേജിന്റെ അഡ്മിനിസ്ട്രേറ്റീവ് ബ്ലോക്ക്. പ്രിനസിപാളും മറ്റു ഓഫീസ് ജീവനക്കാരും ലെക്ച്ചർമാരും ഇരിക്കുന്ന ഭരണസിരാകേന്ദ്രം! ആറടി നീളവും ആറടി വീതിയും ഉള്ള മുറികളിൽ (അത്ര തന്നെ ഉണ്ടോ ആവോ?!) ഇരിക്കുന്ന വകുപ്പ് തലവന്മാർ (HOD) .തകർന്ന സ്വപ്നങ്ങളുമായി കുട്ടിയും മുത്തച്ഛനും സെന്റിമെന്റലായി. പക്ഷേ, അഡ്മിഷന്റെ സമയത്ത് പ്രിന്സിയും മറ്റ് ഉദ്യോഗസ്ഥരും വളരെ പ്രതീക്ഷാ നിർഭരമായാണ് സംസാരിച്ചത്. അടിസ്ഥാന സൗകര്യങ്ങളിൽ ഉള്ള പരിമിതികൾ മറികടക്കുന്നത് അവിടുത്തെ വിദ്യാർഥികളുടെ കഴിവും പ്രയത്നവും കൊണ്ടാണെന്ന് പ്രിന്സി ഓർമിപ്പിച്ചു. പക്ഷേ, നമ്മുടെ കഥാനായകൻ,മോഹങ്ങളുടെ ചുടുകാട്ടിൽ ആത്മവിദ്യാലയമേ പാടി അലഞ്ഞു നടക്കുന്ന മൂഡിലായിരുന്നു. ഒരു വട്ടം കൂടി ഓർമ്മകൾ മേയുന്ന തിരുമുറ്റത്ത്എത്തിയത് പോലെയാണ് മുത്തച്ഛന് തോന്നിയത്. താൻ പഠിച്ചു വളർന്ന വിദ്യാലയത്തിന്റെ അതേ അന്തരീക്ഷം. ഓട് മേഞ്ഞ കെട്ടിടങ്ങൾ. നീണ്ട വരാന്തകൾ. മതിലിലെ ചുവരെഴുത്തുകൾ...\nബാർട്ടണ് കുന്നിന്റെ പല തട്ടുകളിലായി ഓടിട്ട ക്ലാസ് മുറികൾ ചിതറിക്കിടന്നു. തലേന്ന് പെയ്ത മഴയിൽ വഴി നിറയെ ചെളി. ഇതുമായി താരതമ്യം ചെയ്യാൻ പറ്റിയ അവശനിലയിലുള്ള കോളേജുകൾ ഓർമകളുടെ താളുകളിൽ രേഖപ്പെടുത്തിയിട്ടില്ല എന്നോർത്ത് കുട്ടി വീണ്ടും സെന്റിയായി.\nഅഡ്മിഷൻ കഴിഞ്ഞു. ഓട്ടോ കിട്ടാതെ അവർ പി. എം.ജി യിലേക്ക് നടന്നു. അപ്പോഴാണ് മുത്തച്ഛന്റെ ആശ്വാസ ഡയലോഗുകൾ വരുന്നത്.\n"മോനെ, ഓടുകൾക്ക് താഴെ പാകിയിരിക്കുന്ന പലകകൾ ശ്രദ്ധിച്ചോ? നല്ല തേക്കിന്റെ തടിയാ! ഞങ്ങളൊക്കെ പഠിക്കുന്ന സമയത്ത് വെറും തെങ്ങിന്റെ തടിയായിരുന്നു. മാത്രമല്ല ഓടായത് കൊണ്ട് മീനത്തിലും മേടത്തിലും ചൂടും കുറവായിരിക്കും. പിന്നെ, നാട്ടിലേക്ക് വരാൻ വളരെ എളുപ്പമല്ലേ?. തിരുവനന്തപുരം സെൻട്രൽ റെയിൽവേ സ്റ്റേഷൻ ദാ അവിടെയല്ലേ." മുത്തച്ഛൻ മൂന്ന് കിലോമീറ്റർ ദൂരേക്ക് വിരൽ ചൂണ്ടി. അതിനാണല്ലോ മലബാറിൽ നിന്ന് ഇവിടെ വരെ വന്നത് എന്നോർത്ത് കുട്ടി നിശ്വസിച്ചു. "ഇനിയും ഒരു അല്ലോട്മെന്റ്റ് ബാക്കിയുണ്ടല്ലോ". മുത്തച്ഛൻ അവസാന അടവെടുത്തു. ഒടുവിൽ, കുട്ടിയെ ഹോസ്റ്റലിൽ ആക്കി മുത്തച്ഛൻ തിരിച്ച് യാത്രയായി. പക്ഷേ, കഷ്ടപ്പെട്ട് പഠിച്ചിട്ട്, തന്റെ കൊച്ചു മകൻ ഒടുവിൽ എത്തിപ്പെട്ടത് ഇവിടെയാണല്ലോ എന്നോർത്ത് ആ വൃദ്ധൻ വിഷമിച്ചു.\nചുരുങ്ങിയ ദിവസങ്ങൾക്കുള്ളിൽ അടുത്ത അല്ലോട്മെന്റ്റ് വന്നു! നമ്മുടെ കഥാനായകന് കൊല്ലത്തെ T.K.M എഞ്ചിനീയറിംഗ് കോളേജിലേക്ക് പ്രൊമോഷൻ. കുടിലിൽ നിന്ന് കൊട്ടാരത്തിലേക്ക്! അവൻ മുത്തച്ഛനെ വിളിച്ചു. മുത്തച്ഛൻ പറഞ്ഞു "മോനെ, നിന്നെ എങ്ങനെ വിഷമിപ്പിക്കും എന്നോർത്ത് പറയാതിരുന്നതാ. ബാർട്ടണ്‍ഹിൽ ഒക്കെ ഒരു കോളേജ് ആണോ? പ്രിന്സിപലിന്റെ ആവേശം കണ്ടാൽ തോന്നും അത് വല്ല പാർലമെന്റും ആണെന്ന്. എന്തായിരുന്നു പുകഴ്ത്തൽ. ഇഷ്ടം പോലെ റാങ്ക്. പ്ലേസ്മെന്റ്. എന്റെ മോൻ അല്ലെങ്കിലും ഭാഗ്യവാനാ. നാലുവർഷം ആ കൂരയ്ക്കുള്ളിൽ കഴിയാൻ ഇട വന്നില്ലല്ലോ. ഒരു വണ്ടി പാർക്ക് ചെയ്യാൻ സ്ഥലം ഉണ്ടോ അവിടെ? ഒരു നല്ല വാഷ് റൂം ഉണ്ടോ? ഒരു പേന വാങ്ങാൻ സ്റ്റോർ ഉണ്ടോ? എന്റെ പ്രാർത്ഥന ദൈവം കേട്ടു."\nഇത്തവണ ഹനുമാന്റെ കൂടെ ശ്രീപദ്മനാഭനും ചിരിച്ചു!\nഅടുത്ത ദിവസം കുട്ടി ഞെട്ടി! മുത്തച്ഛൻ ഞെട്ടിട്ടി!\nബഹുമാനപ്പെട്ട സംസ്ഥാനസർക്കാർ ആ അല്ലോട്മെന്റ്റ് റദ്ദ് ചെയ്തു! ആത്മവിദ്യാലയമേ...! പുതിയ അല്ലോട്മെന്റിൽ നമ്മുടെ ശങ്കരൻ വീണ്ടും തെങ്ങിൽ തന്നെ! മുത്തച്ഛനോ? മൗനം വിദ്വാനു ഭൂഷണം!\n*********** *********** *********** **********\nഇന്ന് തിരുവനന്തപുരം നഗരത്തിലെ ഏറ്റവും തലയെടുപ്പുള്ള കെട്ടിടങ്ങളിൽ ഒന്നായി ബാർട്ടണ് കുന്നിലെ ഗവണ്മെന്റ് എഞ്ചിനീയറിംഗ് കോളേജ് നില\nകൊള്ളുന്നു. രണ്ട് എലവേറ്റർ ഉൾപടെയുള്ള ആധുനിക സൗകര്യങ്ങളുമായി, ഏഴു നിലകളിൽ, അറിവിന്റെ വിശാലമായ ലോകം. പിന്നെ ഹോസ്റ്റൽ, ലാബുകൾ മുതലായ അനുബന്ധ കെട്ടിടങ്ങൾ വേറെയും. 2011ൽ അന്നത്തെ വിദ്യാഭ്യാസ മന്ത്രി ശ്രീ.എം.എ.ബേബിയാണ് പുതിയ കെട്ടിടം ഉദ്ഘാടനം ചെയ്തത്. (അന്ന് അദ്ദേഹം മുറിച്ച റിബണ് എന്റെ വീട്ടിൽ ഭദ്രമായി ഇരിപ്പുണ്ട്!) ആ ബ്രാൻഡ് ന്യൂ ബിൽഡിങ്ങിൽ കയറി താമസിക്കാൻ എനിക്കും എന്റെ സഹക്ലാസനായ നമ്മുടെ കഥാനായകനും ഭാഗ്യം ഉണ്ടായി. അന്നത്തെ ഞങ്ങളുടെ ആദ്യ ക്ലാസിന്റെ ഉദ്ഘാടനം ഇവിടെ കാണാം.\nനഗരത്തിനുള്ളിൽ തന്നെ ഒരു എഞ്ചിനീയറിംഗ് കോളേജ് വേണം എന്ന തീരുമാനത്തിലാണ് കോളേജ് ഇവിടെ സ്ഥാപിതമായത്. നഗരത്തിന്റെ രണ്ടു കിലോമീറ്റർ ചുറ്റളവിൽ. സ്വാഭാവികമായും സ്ഥലലഭ്യത ഒരു പ്രശ്നമായിരുന്നു. ഒടുവിൽ ബാർട്ടണ്‍ഹില്ലിലെ അടച്ചു പൂട്ടിയിരുന്ന ഗേൾസ് ഹൈസ്കൂൾ, കോളേജ് സ്ഥാപിക്കാൻ തിരഞ്ഞെടുത്തു. കേവലം ഏഴ് ഏക്കറിൽ താഴെ സ്ഥലത്ത് കോളേജ് പ്രവർത്തനം തുടങ്ങി. തുടക്കം മുതലേ, കേരളത്തിന്റെ നാനാ ഭാഗത്ത് നിന്നും മിടുക്കരായ വിദ്യാർഥികളെ ആകർഷിക്കാൻ കോളെജിനു കഴിഞ്ഞു. കോളേജിന്റെ ഇല്ലായ്മകൾ പങ്കിടാൻ എത്തിയ കുട്ടികളെ മഞ്ചാടി മണികളും മഞ്ഞപ്പൂക്കളും പൊഴിച്ച് ആ കോളേജ് വരവേറ്റു. കോളേജിന്റെ വലുപ്പക്കുറവ് ഒരിക്കലും സ്വപ്നങ്ങളുടെ വലിപ്പം കുറച്ചില്ല. ചുരുങ്ങിയ സമയത്തിനുള്ളിൽ കേരള സർവ കലാശാലയ്ക്ക് കീഴിലെ ഏറ്റവും മികച്ച കോളേജുകളിൽ ഒന്നായി ബാർട്ടണ്‍ഹിൽ മാറി.\nഇന്ന്, ബാലാരിഷ്ടതകൾ പിന്നിട്ട് കോളേജ് കൗമാരത്തിലേക്ക് കടന്നിരിക്കുന്നു. എല്ലാ ഓട്ടോക്കാരും ആ കൗമാരക്കാരിയെ തിരിച്ചറിയുന്നു. മുത്തച്ഛനെയും, പഴയ ബാച്ചുകാരെയും ഓർമകളുടെ തിരുമുറ്റത്ത് എത്തിച്ച ആ ഓടിട്ട ക്ലാസ് മുറികൾ, കളിചിരികൾ നിലച്ച് ഏകാന്തമായി നിലകൊള്ളുന്നു. ഒരു കാര്യം കൂടി... പണി അറിയാവുന്ന ആരെങ്കിലും കേറി വിക്കിപീഡിയയിലെ ഈ പേജ് ഒന്ന് എഡിറ്റിയാൽ നന്നായിരിക്കും. എസ്പെഷലി ചിത്രങ്ങൾ.\nഅപ്പോ, നമ്മുടെ കഥാനായകൻ? അവൻ നല്ല നിലയിൽ പഠിച്ചു പാസ്സായി, നാവികനായി ലോകം ചുറ്റി സഞ്ചരിച്ചു കൊണ്ടിരിക്കുന്നു. അളിയാ, നേരം കിട്ടുമെങ്കിൽ മുത്തച്ഛനെ ഒന്ന് കൂടി കൊണ്ട് വാ. അദ്ദേഹവും ഒന്ന് ചിരിക്കട്ടെ...\nPosted by കൊച്ചു ഗോവിന്ദൻ at 4:33 pm\nLabels: Bartonhill, College, Joke, KD, Memory, Thiruvananthapuram, അനുഭവം, നർമം\nബിലാത്തിപട്ടണം Muralee Mukundan 3:47 pm, October 15, 2014\nകൊച്ചു ഗോവിന്ദൻ 4:34 pm, October 18, 2014\nനന്ദി, മുരളി ചേട്ടാ...\nആൾരൂപൻ 5:47 pm, January 15, 2015\nഅപ്പൊ, പപ്പനാവന്റെ മണ്ണിലൊക്കെ കളി പഠിച്ചവനാണല്ലെ പയലേ? നാവികനായിട്ട് ഡോണ്ട് ക്നോ എബൗട്ട് കപ്പൽ? ങൂംം!!\nഅപ്പീ, ഞാനും തിര്യോന്തര്‌ത്ത് കുറേ കാലം ഉണ്ടായിരുന്നു. ("കോളേജ് ഓഫ് എഞ്ചിനീയറിംഗ്, തിരുവനന്തപുരം" ഉൾപ്പെടെ)\nകൊച്ചു ഗോവിന്ദൻ 8:11 am, January 17, 2015\nഅയാം നോട്ട് ദ നായകൻ ഇൻ ദിസ് സ്റ്റോറി. ഇറ്റ്സ് മൈ ദോസ്ത്.\nഐ ഓൾറെഡി ക്ന്യൂ ദാറ്റ് യൂ ആർ എ ട്രാവൻകൊറിയൻ. ബട്ട്, ഹാപ്പി ടു നോ ദാറ്റ് യൂവാർ എ സീഈടിയൻ ടൂ. :)\nആൾരൂപൻ 7:25 am, January 24, 2015\nകേ. ഡി, ഐ ആം ഫ്രം മലബാർ.... ഫ്രം തിരുന്നാവായ റ്റു ബി പ്രിസൈസ്..\nരണ്ടു മിനുട്ടിൽ കവിത തയ്യാറാക്കുന്നതെങ്ങനെ?!


ഉപ്പള റെയിൽവേ സ്‌റ്റേഷൻ തരംതാഴ്‌ത്തൽ: പ്രതിഷേധം ശക്തമാകുന്നു | ASIAVISION NEWS\nഉപ്പള റെയിൽവേ സ്‌റ്റേഷൻ തരംതാഴ്‌ത്തൽ: പ്രതിഷേധം ശക്തമാകുന്നു\nഉപ്പള (www.asiavisionnews.com): മഞ്ചേശ്വരം താലൂക്ക് ആസ്ഥാനമായ ഉപ്പളയിലെ റെയിൽവേ സ്‌റ്റേഷൻ തരം താഴ്‌ത്താനുള്ള റെയിൽവേ തീരുമാനത്തിനെതിരെ പ്രതിഷേധമുയരുന്നു.\nകാസർകോടിനും മംഗളൂരുവിനുമിടയിൽ പ്രധാനകേന്ദ്രങ്ങളിൽ റെയിൽവേ സ്‌റ്റേഷനുകളുണ്ടെങ്കിലും പ്രധാന വണ്ടികളൊന്നും നിർത്തുന്നില്ല. പാസഞ്ചർ ട്രെയിനുകൾ മാത്രം ആശ്രയിക്കേണ്ടിവരുന്ന വിദ്യാർഥികളും മറ്റ് യാത്രക്കാരും അനുഭവിക്കുന്ന ദുരിതം ചെറുതല്ല. ഈ പ്രതിസന്ധിക്കിടെയാണ് ഇരുട്ടടി പോലെ ഉപ്പള റെയിൽവേസ്‌റ്റേഷൻ തരംതാഴ്‌ത്തി റെയിൽവേ അധികൃതരുടെ ഉത്തരവിറങ്ങിയത്.\nദിവസേന നൂറുകണക്കിനാളുകൾ ഉപയോഗിക്കുന്ന സ്‌റ്റേഷനാണിത്. കേന്ദ്രസർക്കാരിന്റെ നിരുത്തരവാദ നടപടിക്കെതിരെ രാഷ്ട്രീയ ഭേദമില്ലാതെ അമർഷമുയരുകയാണ്.\nപാർലമെന്റ് അംഗം ഉൾപ്പെടെനിരുത്തരവാദപരമായാണ് പ്രശ്‌നത്തെ സമീപിക്കുന്നു എന്നാണ് ആരോപണം .\nതരംതാഴ്‌ത്തപ്പെട്ടതോടെ ഉപ്പളയിൽ സ്‌റ്റേഷൻ മാസ്‌റ്റർ ഉണ്ടാകില്ല. ക്ലർക്ക് ഇൻചാർജാണ് കാര്യങ്ങൾ നിർവഹിക്കുക.\nടിക്കറ്റ് നൽകുന്നതും ക്ലർക്കായിരിക്കും. പുതിയ പരിഷ്‌കാരംമൂലം സുരക്ഷാ പ്രശ്‌നങ്ങളും അപകടഭീഷണിയും സംജാതമാകുമെന്നാണ് ജീവനക്കാർ ചൂണ്ടിക്കാട്ടുന്നത്. കുമ്പള, മഞ്ചേശ്വരം സ്‌റ്റേഷനുകളിലെ ജീവനക്കാരുടെ ജോലിഭാരം ഇരട്ടിക്കുകയും ചെയ്യും. യാത്രക്കാർക്ക് ടിക്കറ്റ് നൽകൽ, ട്രെയിനുകളുടെ സ്‌റ്റോപ്പ് എന്നിവ മാത്രമാണ് ഉപ്പളയിൽ നടക്കുക.\nട്രെയിനുകളുടെ ഗതാഗതനിയന്ത്രണം, ലെവൽക്രോസുകളുടെ നിയന്ത്രണം തുടങ്ങിയവ ഇല്ലാതായി. സമീപ സ്‌റ്റേഷനുകൾ കേന്ദ്രീകരിച്ചാണ് ഇത് നിർവഹിക്കപ്പെടുക. കുമ്പളയിൽ സ്‌റ്റേഷൻ മാസ്‌റ്ററെ കൂടാതെ ടിക്കറ്റ് നൽകാൻ ഒരാൾകൂടിയുണ്ട്. മഞ്ചേശ്വരത്ത് ഒരാൾ മാത്രമാണുള്ളത്.\nപരിഷ്‌കാരം യാത്രക്കാരെ ദോഷകരമായി ബാധിക്കില്ലെന്നാണ് റെയിൽവേ അധികൃതരുടെ വിശദീകരണം. ഇത് സാങ്കേതികമായ അർഥത്തിലുള്ളതാണ്. രണ്ടിൽ അധികം ട്രാക്കുകളുള്ള സ്‌റ്റേഷനുകളിലാണ് ട്രെയിനുകളുടെ ക്രോസിങ് നടക്കുക. അതിന് സ്‌റ്റേഷൻ മാസ്‌റ്ററുടെ സേവനം ആവശ്യമാണ്. എന്നാൽ, രണ്ട് ട്രാക്ക് മാത്രമുള്ള ഉപ്പളയിൽ ട്രെയിനുകൾക്ക് ഓട്ടോമാറ്റിക് സംവിധാനം ഉപയോഗിച്ച് സിഗ്‌നൽ നൽകാനാകും.\nടിക്കറ്റ് വിതരണത്തിൽ തടസമുണ്ടാകില്ല. എന്നാൽ, പരിഷ്‌കാരം കുമ്പള, മഞ്ചേശ്വരം സ്‌റ്റേഷൻ മാസ്‌റ്റർമാർക്ക് അധികജോലി വരുത്തിവെക്കും. ഒരേസമയം ആറ് ട്രെയിനുകളുടെ ഗതാഗതമാണ് ഇവർ നിയന്ത്രിക്കേണ്ടി വരിക. ട്രെയിനുകൾ അടക്കം സ്വകാര്യവൽകരിക്കുന്ന വേളയിലുള്ള നടപടികളിലുടെ റെയിൽവേ നൽകുന്ന സൂചന, ഇത്തരം സ്‌റ്റേഷനുകൾ ഇനിയുണ്ടാവില്ല എന്നാണ്\nതെരഞ്ഞെടുപ്പ് ചൂടിൽ വിയർത്തുനിൽക്കുന്ന മഞ്ചേശ്വരം മണ്ഡലത്തിൽ പുതിയ ജനകീയ വിഷയമായി മാറുകയാണ് ഉപ്പള റെയിൽവെ സ്‌റ്റേഷൻ. പൊതുവേ പിന്നോക്കാവസ്ഥയിലുള്ള മേഖലയിൽ നടത്തിയ പരിഷ്‌കാരം റെയിൽ വികസനത്തിന്റെ ചിറകരിയാനുള്ള ഗൂഢപദ്ധതിയുടെ ഭാഗമാണെന്ന് യാത്രക്കാർ ആരോപിക്കുന്നു. നവീകരണം, പുതിയ വണ്ടികൾ, കോച്ചുകൾ എന്നിവ ആവശ്യപ്പെടുമ്പോൾ അത്യുത്തരകേരളത്തോട് അധികൃതർക്ക് എന്നുംഅവഗണനയാണ്. മംഗളൂരു കേന്ദ്രീകരിച്ച് പുതിയ റെയിൽവേ സോൺ രൂപീകരിക്കാനുള്ള നീക്കങ്ങൾ ബിജെപി നേതാക്കളുടെ ആശിർവാദത്തോടെ നടക്കുന്നുണ്ട്.\nറെയിൽവെ ഭൂപടത്തിൽ നിന്ന് ഉപ്പള സ്‌റ്റേഷൻ നീക്കുന്നതിന് പിന്നിലും അവരാണെന്നാണ് ആരോപണം ഉയരുന്നത്. സ്‌റ്റേഷൻ തരം താഴ്‌ത്തിയത് റെയിൽവെയിലെ യൂണിയൻ നേതാക്കളുടെ തീരുമാനമാണെന്ന ബാലിശമായ മറുപടിയാണ് ബിജെപി നേതാക്കൾ നടത്തുന്നത്.\nറെയിൽവെ അധികൃതരുമായി മണ്ഡലത്തിലെ കാര്യങ്ങൾ ചർച്ച ചെയ്‌തുവെന്ന് അടുത്ത ദിവസമാണ് എംപി അവകാശപ്പെട്ടത്. അതിന് പിന്നാലെയാണ് റെയിൽവെയുടെ ഈ നടപടി. എംപി പുതിയ നീക്കം അറിഞ്ഞില്ല എന്നാണു പറയുന്നത്.


sujanika / സുജനിക: തസറാക്ക് > ഖസാക്ക്\nതസറാക്ക് > ഖസാക്ക്\n1968 ജനുവരി 28 മുതൽ 1968 ആഗസ്ത്4വരെ 28 ലക്കങ്ങളായി മാതൃഭൂമി ആഴ്ചപ്പതിപ്പിലാണ് ഖസാക്കിന്റെ ഇതിഹാസം ആദ്യമായി പ്രസിദ്ധീകരിക്കുന്നത്. 1956 ൽ [ തകഴി ചെമ്മീൻ എഴുതിയ വർഷം ] പുസ്തകം എഴുതിക്കഴിഞ്ഞ് പന്ത്രണ്ട് വർഷത്തോളം കൂട്ടുകാരുമൊത്ത് വായിച്ചും ചർച്ചചെയ്തും , തീർച്ചയായും ചില മിനുക്കുകൾ നടത്തിയുമാണ് 1968 ൽ ഖണ്ഡശ്ശയായി പ്രസിദ്ധീകരിക്കുന്നത് എന്നു കേട്ടിട്ടുണ്ട്. ഇത് ശരിയായിരിക്കാമെന്നു വിശ്വസിക്കുന്നത് നോവലിന്റെ ശിൽപ്പഭദ്രതകൊണ്ടുതന്നെയാണ്. അതെന്തോ ആവട്ടെ , 1968 മുതൽ മലയാളം ഖസാക്ക് മെല്ലെ മെല്ലെ വായിക്കാൻ തുടങ്ങിയെന്ന് തീർച്ച. പ്രസിദ്ധീകരിച്ച് 50 വർഷം കഴിഞ്ഞിട്ടും ഇപ്പൊഴും മലയാളം ആവേശപൂർവം ഖസാക്ക് വായിക്കുന്നു.\nപരക്കെ ഖസാക്ക് വായിച്ച് രസിക്കാൻ പാകമായ ഒരു മലയാളകാലത്തല്ല കൃതി പ്രസിദ്ധീകൃതമാവുന്നത്. കാൽപ്പനിക കവിതകളും പുരോഗമന / ജീവൽസാഹിത്യ നോവലുകളും കഥകളും അതിലേറെ ജനം പരക്കെ വായിക്കുന്ന പൈങ്കിളികളും അതിനു പാകത്തിലുള്ള സിനിമകളും നാടകങ്ങളും വായനാ / കാഴ്ച സാമഗികളായി നിരക്കെ വിലസുന്ന ഒരു കാലത്താണ് ഉള്ളടക്കത്തിൽ അതിനൂതനമായ അവബോധത്തോടെ ഖസാക്ക് വരുന്നത്. ബിരുദ ബിരുദാനന്തര വിദ്യാർഥികളും അവരുടെ അദ്ധ്യാപകരും വിദേശനോവലുകൾ വായിച്ച് പരിചയമുള്ള കുറച്ചു പേരും മാത്രമാണ് ഖാസാക്ക് ആദ്യം വായിച്ചത്. വായനയുടെ പുതിയ ബോധങ്ങൾ ആദ്യമാർജ്ജിക്കാനാവുക ഇക്കൂട്ടർക്കാണെന്നതു ഇതിനൊരു കാരണമാവാം. കോളെജ് ലൈബ്രറികളിൽ കാഫ്‌ക, കാമു, ബ്രെഹറ്റ് , ബർഹോസ്, കാക്കനാടൻ തുടങ്ങിയവരുടെ പ്രധാനപ്പെട്ട കൃതികളൊക്കെ വായിക്കാൻ ലഭ്യമായിരുന്നു. കാക്കനാടൻ 1969 ആയപ്പോഴേക്കും തന്റെ പ്രധാനപ്പെട്ടവയൊക്കെ എഴുതിയിരുന്നു.\nഎഴുത്തുകാരൻ വർഷം കൃതി\nഒ വി വിജയൻ 1968 ഖസാക്കിന്റെ ഇതിഹാസം\nഎം. ടി 1969 കാലം\nകോവിലൻ 1972 തോറ്റങ്ങൾ\nഎം മുകുന്ദൻ 1972 ഹരിദ്വാറിൽ മണികൾ മുഴങ്ങുന്നു\n1927 ദ ട്രയൽ\nആൽബേർ കാമു 1942\n1947 ദ സ്റ്റ്രേഞ്ചർ\nഎന്നാൽ സാധാരണ വായനക്കാർക്ക് പുതിയ സാഹിത്യരീതികൾ അത്രക്ക് പ്രാപ്യമായിരുന്നില്ല അന്ന്. തകഴി, എം. ടി, നന്തനാർ , മുട്ടത്ത് വർക്കി പരിസരങ്ങളിലായിരുന്നു പൊതുവായനക്കാർക്ക് ആസ്വാദനം. അതാകട്ടെ ധാരാളമുണ്ടായിരുന്നു താനും.\nഅസ്തിത്വവാദവും ചർച്ചകളും സുലഭമായിരുന്ന ഇടങ്ങളായിരുന്നു അന്നത്തെ കോളേജ് വായനാകോലായകൾ. പ്രത്യേകിച്ച് കുഴപ്പമൊന്നുമെല്ലെങ്കിലും അസ്തിത്വദു:ഖം ഉൾപ്പേറാൻ തയ്യാറായിന്നു മിക്കവരും. അവരൊക്കെ ബുദ്ധിജീവികൾ [ കാളിദാസനേയും കുമാരനാശാനേയും വായിച്ച് മനസ്സിലാക്കിയവരെ ബുദ്ധിജീവി എന്നു വിശേഷിപ്പിച്ചില്ല ] എന്ന പരിവേഷം എടുത്തണിയുകയും ചെയ്തു. അതുമൊരുപക്ഷെ, ഖാസാക്കിനെ ഉൾക്കൊള്ളാൻ ആദ്യവായനക്കാരെ തയ്യാറാക്കിയിട്ടുണ്ടാവും. സാധാരണക്കാരന്ന് അസ്തിത്വപ്രശ്നങ്ങളൊന്നും തന്നെ ഒട്ടും അലട്ടലുണ്ടാക്കിയിരുന്നില്ല. സാധാരണ പൈങ്കിളിയും തകഴി, പാറപ്പുറത്ത്, എം ടി , കോവിലൻ, പി. വത്സല തുടങ്ങിയവരും മതിയായിരുന്നു അവർക്ക്. എന്നാൽ ഇവരിൽ കുറേ പേർ മാതൃഭൂമിവായനക്കാരായിരുന്നതുകൊണ്ട് [ പൊതുവെ വായനക്ക് മനോരമയായിരുന്നു മുഖ്യം ] ഖസാക്ക് മെല്ലെ മെല്ലെ വായിക്കാൻ തുടങ്ങി. നേർരേഖയിലുള്ള കഥ വായിച്ചു ശീലിച്ചവർക്ക് ഖണ്ഡശ്ശയായി വന്ന ഖസാക്ക് കഥയുടെ കാര്യത്തിൽ അത്ര പിന്തുടരാനായില്ലെങ്കിലും അതിലെ ഭാഷാരീതി നന്നേ പിടിച്ചു. സവിശേഷതയുള്ള ഭാഷ എന്ന നിലയിലാണ് പൊതുവായനക്കാരനെ ഖസാക്ക് ആസ്വദിപ്പിച്ചത്. തനി പ്രാദേശിക മലയാളവും സംസ്കൃതവും ചേർന്ന ഒരു പുത്തൻ മണിപ്രവാളം വായനക്കാർക്ക് ഇഷ്ടപ്പെട്ടു. ഇതു തന്നെ പാലക്കാട്ടുകാർക്ക് ഇഷ്ടപ്പെട്ട / മനസ്സിലായത്ര പുറത്തുള്ളവർക്ക് മനസ്സിലായോ എന്നു സംശയമുണ്ട്. പക്ഷെ, അപ്പോഴും കൃതിയുടെ ദാർശനികതലം അപ്രാപ്യമായിരുന്നു. ഗീതാഗോവിന്ദവും അസ്റ്റ്രോഫിസിക്സും ടെറോഡൊക്ടൈലുകളും വായനയിൽ കൂട്ടക്കുഴപ്പങ്ങളുണ്ടാക്കി !!\nഖസാക്കിനു മുൻപുള്ള നോവലും ശേഷമുള്ള നോവലും എന്ന വിഭജനം പരക്കെ അംഗീകരിക്കപ്പെട്ട സംഗതിയാണ്. ദർശനം, ഭാഷ, രചനാശിൽപ്പം , ഭാവുകത്വം എന്നീ ഘടകങ്ങളിലൊക്കെ ഈ വിഭജനം ശരിവെച്ചു. അതോടെ സംഭവിച്ച ഒരു അരുതായ്മ മലയാള ആസ്വാദകർ വിഭജിക്കപ്പെട്ടു എന്നാണ്. അതുവരെ മലയാള വായനക്കാർ കൃഷ്ണപ്പാട്ട് തൊട്ട് എല്ലാം തന്നെ വായിക്കാനും ആസ്വദിക്കാനും കെൽപ്പുള്ളവരായിരുന്നു. നേരേ ചൊവ്വെ കഥ വായിക്കുക , നേരേ അർഥം മനസ്സിലാക്കുക എന്നായിരുന്നു ആസ്വാദകരുടെ രീതി. ദർശനവും മറ്റു ആഴങ്ങളും നിരൂപകന്മാർക്കും മറ്റും മതിയായിരുന്നു. ചന്തുമേനോൻ, ആശാൻ, വള്ളത്തോൾ, ശങ്കരക്കുറുപ്പ്, ചങ്ങമ്പുഴ, തകഴി, ദേവ്, പൊറ്റേക്കാട്, വൈലോപ്പിള്ളി, മാരാർ, മുണ്ടശ്ശേരി, ഗുപ്തൻ നായർ, ഉറൂബ്, വത്സല, ഇടശ്ശേരി വായനകളിൽ അഭിരമിച്ചിരുന്നവർ ഖസാക്കിന്റെ വരവോടെ വായനമുട്ടിയവരായിത്തീർന്നു. [ കാക്കനാടന്റെ മികച്ച കൃതികളൊക്കെ ഖസാക്കിനു മുൻപ് വന്നിരുന്നു. പക്ഷെ, നാട്ടിൻപുറത്തെ വായനശാലകളിൽ അവ അത്ര സുലഭമായിരുന്നില്ല. ] ഈയൊരവസ്ഥ ഉണ്ടായതിനു ഖസാക്കിന്നു വലിയൊരു പങ്കുണ്ട്.\nവിഭജനം ഉണ്ടാക്കുന്നത് ഏതു മേഖലയിലായാലും അതിനെ പ്രകീർത്തിക്കാനാവില്ല. സവിശേഷമായ കാരണങ്ങളാൽ ഉണ്ടായവ നിവൃത്തിയില്ലായ്മയിൽ പെടും. പാശ്ചാത്യരാജ്യങ്ങളിലെ സാമൂഹ്യാവസ്ഥകളൊന്നും [ രണ്ടുയുദ്ധങ്ങൾ, ഭീമമായ വ്യവസായവത്ക്കരണം, അസന്തുഷ്ടി, അസ്തിത്വചിന്ത , കുടുംബപരമായ ശൈഥില്യങ്ങൾ, അതിരില്ലാത്ത സ്വാതന്ത്യ്രദാഹം, പലതരം ആസക്തികൾ , വിശ്വാസരാഹിത്യം , സ്നേഹരാഹിത്യം , രാവണൻ കോട്ടകൾ , ഫാസിസം .... ] മലയാളത്തിലില്ലായിരുന്നു. സേവനമേഖലയിൽ ചെറിയ ചെറിയ തൊഴിലെടുക്കുന്നവർ, കൃഷിക്കാർ, കുടുംബസ്നേഹികൾ, കുഞ്ഞുകുഞ്ഞു ആഗ്രഹങ്ങൾ [ ആസക്തികൾ ] പേറുന്നവർ, മഹാനഗരങ്ങളിൽ ജോലിനോക്കുന്നവരുടെ ക്ഷേമവും അവരുടെ കത്തും പണവും കാത്തിരിക്കുന്ന വളരെ ചെറിയ സമൂഹങ്ങൾ, രാവിലെ വീട്ടിൽ നിന്നു അമ്മ വിളമ്പിയ കഞ്ഞി കുടിച്ച് മുണ്ടുടുത്ത് / ധാവണിയണിഞ്ഞ് [ ചെരിപ്പുപോലും ഇല്ലാതെ ! ] കോളേജിൽ പോയിരുന്നവർ ആയിരുന്നു മലയാളികൾ. അവരുടെ വായനാശീലത്തെ [ പിന്നീട് ജീവിത ശീലത്തേയും ] ഒരു തരത്തിൽ പറഞ്ഞാൽ കൃത്രിമായി അട്ടിമറിക്കാനായി അന്നത്തെ പുതു എഴുത്തുകാർക്ക്. അതുകൊണ്ടുതന്നെ പഴയവായനക്കാരും / പുതിയ വായനക്കാരും എന്ന വിഭജനം ഉണ്ടാക്കപ്പെട്ടു. സംവേദനത്തിലെ വിഭജനം [ divide in sensibility ] വായനയിലെ വിഭജനം [ divide in reading ] രണ്ടുതരത്തിൽ പരിണമിച്ചു. 1) പഴയ വായനക്കാർക്ക് പുതുതായി വായിക്കാനൊന്നും ഇല്ലാതായി. തങ്ങൾ മനസ്സിലാവാത്തവരാണെന്ന ആത്മനിന്ദ ശക്തമായി . 2) പുതിയവർക്ക് പുതിയവ ധാരാളം കിട്ടി. അതാകട്ടെ നിലനിന്നിരുന്ന സാമൂഹികമൂല്യങ്ങളെക്കുറിച്ച് അവജ്ഞ ഉണ്ടാക്കി. യുക്തി നിരാസവും മൂല്യനിരാസവും കേവലാനന്ദങ്ങളിലേക്ക് നയിച്ചു. വായന വായനക്കാരന്റെ ജീവിതത്തെത്തന്നെ അട്ടിമറിച്ചു. [ പിന്നീട് ഈ ചർച്ച ഉണ്ടായത് ഇപ്പോൾ ഓർമ്മിക്കാം !]\nകേവലാനന്ദത്തിലേക്ക് എന്നത് ആധുനിക / അത്യന്താധുനിക / ഉത്തരാധുനിക ദർശനങ്ങളുടെ പൊതുസ്വഭാവമായിരുന്നു. ഇത് ഇതോടൊപ്പം രൂപം കൊണ്ട ആഗോളവത്ക്കരണത്തിന്റേയും ഉപഭോഗയുക്തിയുടേയും ആരംഭം കൂടിയായിരുന്നു. രവി ഈ പരികൽപ്പനകളുടെ ഏകാധ്യാപകനായിരുന്നു. കേരളത്തിൽ [ സവിശേഷമായി മലബാറിൽ - മലബാർ ഡിസ്റ്റ്രിക്ട് ബോർഡ് ] ഏകാധ്യാപകവിദ്യാലയങ്ങളൊക്കെ ബഹ്വാദ്ധ്യാപക സ്കൂളുകളായ കാലത്താണ് തസ്രാക്കിൽ / ഖാസാക്കിൽ ഏകാധ്യാപകൻ എത്തുന്നത് ഒട്ടും കൗതുകമുണ്ടാക്കാത്തത്, ആഗോളവത്ക്കരണത്തിന്റേയും ആനന്ദവത്ക്കരണത്തിന്റേയും പശ്ചാത്തലത്തിലാവും. വിജയന്റെ ദാർശനിക കാഴ്ചപ്പാട് ഇത് മുകൂട്ടിക്കാണുകയും എഴുതിവെക്കപ്പെടുകയും ചെയ്തുവെന്നു മാത്രം. വലിയ എഴുത്തുകാരൊക്കെ കാലം മുങ്കൂട്ടി കാണുന്നവരാണ്. വിജയൻ വലിയ എഴുത്തുകാരനുമാണ്. അതാണ് രവി. പാപബോധം, പാപപരിഹാരയാത്രകൾ, ആവർത്തിക്കുന്ന ആസക്തി, ഉപഭോഗം, മൂല്യങ്ങൾ യുക്തി എന്നിവ ഉപേക്ഷിക്കൽ, പൗരാണിക ജീവഭാവങ്ങൾ , പൗരാണികപ്രകൃതി, വെളുത്തമഴ , മിത്തുകൾ, ലെജണ്ടുകൾ, കൽപ്പവൃക്ഷത്തിന്റെ തൊണ്ട്, അപ്പുക്കിളി, ജലത്തിലെ ചില്ലുവാതിലുകൾ, മുങ്ങാംകോഴി തൊട്ടുള്ള മനുഷ്യമൃഗപ്പേരുകൾ എല്ലാം ഈ ആധുനികതയുടെ / ആഗോളവത്ക്കരിത ലോകത്തിന്റേയും പരികൽപ്പനകളാണ്. ഇതിൽ നമ്മുടെ വായനാസമൂഹം രതി / മയക്കുമരുന്ന് / അതിത്വദുഖം എന്നീപലവക കണ്ടെത്തുകയും അവർ ആധുനികരാവുകയും [ സമകാലികത്തിനുമപ്പുറത്ത് ] ചെയ്തു. ഇതൊന്നും ഏറ്റെടുക്കാനാവാത്തവർ പഴയ വായനക്കാരായി. തിരസ്കൃതരായി. തിരസ്കരിക്കപ്പെട്ടവർ പഴയവരാണ്; എന്നാൽ കൗതുകകരമെന്നു പറയട്ടെ , പുതിയവരാണ് തിരസ്കരിക്കപ്പെട്ടവർ എന്നായിരുന്നല്ലോ പൊതുവെ വാദം. ഇരയെ ഇരയായി കാണാൻ ആധുനികത സമ്മതിക്കാറില്ല. ഇരയ്ക്കുമുന്നിൽ ഒരു മായാഇരയെ സ്ഥാപിക്കാൻ ഇക്കാലത്തും ശ്രമം ചെറുതല്ല. അങ്ങനെ വായനാ വിഭജനം [ divide in reading ] ഭാവുക വിഭജനം [ divide in sensibility] പൂർണ്ണമായി. സമൂഹം ആധുനികതയിലെത്തിയിട്ടില്ലാത്ത സ്ഥിതിക്ക് എഴുത്തിൽ മാത്രം [ പുതിയ നോവലുകൾ പ്രസിദ്ധീകരിച്ചപ്പോൾ അതിലെ ഇലസ്റ്റ്രേഷൻസ് അത്രത്തോളം ആധുനികമായില്ല എന്നത് നിരീക്ഷിക്കേണ്ടതാണ് ] കൊണ്ടുവന്ന ആധുനികത [ ആഗോളവത്ക്കരണം വരെ ] മലയാള എഴുത്തിനെ കലക്കിമറിച്ചു. തസ്രാക്ക് > ഖസാക്കായതുപോലെ .! തസറാക്കിനെ കുറിച്ചായിരുന്നുവെങ്കിൽ അത് തസറാക്കിന്റെ ഇതിഹാസമാകുമായിരുന്നു. വർത്തമാനകാലത്തിലേയോ ഭൂതകാലത്തേയോ തസറാക്കിനെ ഉപേക്ഷിച്ച് ഭാവിയിലെ - ഉത്തരാധുനികം വരെ എത്തുന്ന ഖസാക്കിനെ ആഖ്യാനം ചെയ്തു വിജയൻ. ഇത് ഒരു കുറ്റമാണെന്നല്ല, അവസ്ഥാവിശകലനം മാത്രം.\nഭാഷയെ സംബന്ധിച്ച പഴയ ഒരു മിത്താണ് ബാബേൽ ഗോപുരം . ഭാഷകലക്കിയതോടെ ഗോപുരം പണി നിലച്ചു. എന്നാൽ കലങ്ങിയ ഭാഷയിൽ നിന്ന് ആയിരക്കണക്കിനു ഭാഷകൾ ഉരുവം പൂണ്ടപോലെ കലങ്ങിയ മലയാളത്തിൽ നിന്ന് ആയിരം മലയാളങ്ങൾ ഉണ്ടായോ എന്നു നമുക്ക് അന്വേഷിക്കേണ്ടതുണ്ട്. അതിനും ആദ്യവായന ഖസാക്കിന്റെ ഇതിഹാസം തൊട്ടു തുടങ്ങേണ്ടി വരും. ഒരു രണ്ടാം എഴുത്തഛനായി വിജയനെ പരിഗണിക്കേണ്ടിയും വരും.\n* സുജനിക dt. 18.5.17


ക്വാറൻറീനിൽ കഴിഞ്ഞ ആംബുലൻസ് ഡ്രൈവർ മരിച്ചു\nHomeതിരുവനന്തപുരംക്വാറൻറീനിൽ കഴിഞ്ഞ ആംബുലൻസ് ഡ്രൈവർ മരിച്ചു\nകാട്ടാക്കട: മുബൈയില്‍നിന്ന് മൃതദേഹവുമായി വിവിധ സംസ്ഥാനങ്ങള് വഴി നാട്ടിലെത്തിയശേഷം ഹോം ക്വാറൻറീനിൽ കഴിഞ്ഞിരുന്ന ആംബുലൻസ് ഡ്രൈവർ മരിച്ചു.[www.malabarflash.com]\nകാട്ടാക്കട കുച്ചപ്പുറം നാഞ്ചല്ലൂർ വിഷ്ണുവിഹാറിൽ അജയകുമാര്- പ്രസന്നകുമാരി ദമ്പതികളുടെ മകൻ വിഷ്ണുവാണ്(30) മരിച്ചത്. വിഷ്ണുവിനൊപ്പം എത്തിയ മറ്റ് മൂന്നുപേരും ഹോം ക്വാറൻറീനിൽ കഴിയുകയാണ്.\nമുബൈയില് മരിച്ച ഒറ്റശേഖരമംഗലം സ്വദേശിയുടെ മൃതദേഹം നാട്ടിൽ കൊണ്ടുവരാൻ അവിടേക്ക് ആംബുലൻസുമായി വിഷ്ണു പോയിരുന്നു. നാല് ദിവസം മുമ്പാണ് മടങ്ങിയെത്തിയത്. തുടർന്ന് ആരോഗ്യപ്രവർത്തകരുടെ നിർദേശപ്രകാരം വീട്ടിൽ ക്വാറൻറീനിൽ ആയിരുന്നു.\nശനിയാഴ്ച ഉച്ചയോടെ കഠിനമായ വയറുവേദന ഉണ്ടാവുകയും തുടർന്ന് ഛർദിക്കുകയും ചെയ്തു. ഇതിനിടെ കുഴഞ്ഞുവീണ വിഷ്ണുവിനെ അടുത്തുള്ള സ്വകാര്യ ആശുപത്രിയിലും അവിടെ നിന്നും മെഡിക്കൽ കോളജ് ആശുപത്രിയിലും പ്രവേശിപ്പിച്ചെങ്കിലും രക്ഷിക്കാനായില്ല.\nസ്രവം പരിശോധനക്കായി ശേഖരിച്ചു. വിശദപരിശോധനക്ക് ശേഷമേ മൃതദേഹം വിട്ടുനൽകാനാവൂ എന്ന് ആശുപത്രി അധികൃതർ അറിയിച്ചതായി ബന്ധുക്കൾ പറഞ്ഞു. സഹോദരൻ: അഭിഷേക്.


Malayalam news || വാഹനപണിമുടക്ക് 31ലേക്കു മാറ്റി\nവാഹനപണിമുടക്ക് 31ലേക്കു മാറ്റി\nസംയുക്ത മോട്ടോര് തൊഴിലാളി ട്രേഡ് യൂണിയന് ഈമാസം 30നു കേരളത്തില് നടത്താനിരുന്ന വാഹനപണിമുടക്ക് 31ലേക്കു മാറ്റി. റദ്ദാക്കിയ പത്താംക്ലാസ് കണക്കുപരീക്ഷ 30നു നടത്താന് തീരുമാനിച്ചതോടെയാണ് പണിമുടക്ക് മാറ്റാന് യൂണിയന് ഭാരവാഹികള് തീരുമാനിച്ചത്. ഇതോടെ കണക്കുപരീക്ഷാ നടത്തിപ്പുമായി ബന്ധപ്പെട്ട ആശങ്കകള് മാറി. 30നു ഉച്ചകഴിഞ്ഞ് 1.30 മുതലാണ് പുനപരീക്ഷ നടത്തുന്നത്. 24 മണിക്കൂര് പണിമുടക്കിനാണ് സംയുക്ത മോട്ടോര് തൊഴിലാളി ട്രേഡ് യൂണിയന് ആഹ്വാനം ചെയ്‌തിരിക്കുന്നത്. പണിമുടക്കില് സ്വകാര്യബസുകള്, ടാക്‌സി, ഓട്ടോ തുടങ്ങിയ എല്ലാവിധ വാഹനങ്ങളും പങ്കെടുക്കും. ഇന്‍ഷുറന്‍സ് പ്രീമിയം തുക അന്യായമായി വര്‍ധിപ്പിച്ചതിനെതിരെയാണ് സമരം.


പത്താം ക്ലാസ് വിദ്യാര്‍ത്ഥിനിയെ കൂട്ടബലാത്സംഗ ശേഷം കൊലചെയ്തു; ശരീരം സെപ്റ്റിക് ടാങ്കില് തള്ളി; മൂന്ന് പേര് പിടിയില് - ഇ വാർത്ത | evartha Bengal Girl Gang-Raped, Killed, Body Dumped In Septic\nപത്താം ക്ലാസ് വിദ്യാര്‍ത്ഥിനിയെ കൂട്ടബലാത്സംഗ ശേഷം കൊലചെയ്തു; ശരീരം സെപ്റ്റിക് ടാങ്കില് തള്ളി; മൂന്ന് പേര് പിടിയില്\nപശ്ചിമ ബംഗാളില് പത്താം ക്ലാസ് വിദ്യാര്‍ത്ഥിനിയെ കൂട്ടബലാത്സംഗം ചെയ്ത ശേഷം കൊലചെയ്തു . ഇതിന് ശേഷം പെണ്‍കുട്ടിയുടെ ശരീരം സെപ്റ്റിക് ടാങ്കില് തള്ളി. ഈ മാസം 10ന് കാണാതായ വിദ്യാര്‍ത്ഥിനിയാണ് കൂട്ട ബലാത്സംഗത്തിന് ഇരയായത്. സംസ്ഥാനത്തെ രാജ്ഗഞ്ച് സ്വദേശിനിയായ പെണ്‍കുട്ടിയെ കാണാനില്ലെന്ന പരാതിയില് അന്വേഷണം പുരോഗമിക്കവെയാണ് പെണ്‍കുട്ടിയുടെ ശരീരം ബലാത്സംഗം ചെയ്ത നിലയില് കണ്ടെത്തിയത്.\nസംഭവത്തില് ഇതുവരെ മൂന്ന് പ്രതികളെ പോലീസ് അറസ്റ്റ് ചെയ്തു. തങ്ങള് ഓഗസ്റ്റ് 15നാണ് പെണ്‍കുട്ടിയെ ബലാത്സംഗം ചെയ്തതെന്ന് പ്രതികള് പോലീസിനോട് സമ്മതിച്ചു. അറസ്റ്റ് ചെയ്യപ്പെട്ട മൂന്ന് പ്രതികളെയും കോടതിയില് ഹാജരാക്കി റിമാന്‍ഡ് ചെയ്തു. പ്രഥാന് പര എന്ന പ്രദേശത്തെ ഒരു വീട്ടിലെ സെപ്റ്റിക് ടാങ്കില് നിന്നാണ് പെണ്‍കുട്ടിയുടെ ശരീരം കണ്ടെത്തുന്നത്.\nസംഭവം നടന്ന പ്രദേശത്തെ തൃണമുല് കോണ്‍ഗ്രസ് എംഎല്‍എയായ ഖഗേശ്വര് റോയി പെണ്‍കുട്ടിയുടെ കുടുംബത്തെ സന്ദര്‍ശിച്ചു. കുറ്റം ചെയ്ത പ്രതികള്‍ക്ക് വധശിക്ഷ തന്നെ വാങ്ങിക്കൊടുക്കണമെന്ന് എംഎല്‍എ ആവശ്യപ്പെടുകയുണ്ടായി.\nTopics: Rajganch Raped Septic Tank


stabbed withasyringe | ഉറക്കത്തിൽ ആരോ സിറിഞ്ച് കൊണ്ടു കുത്തിയെന്ന് 10 വയസുകാരൻ; അജ്ഞാതനെ തപ്പി; ഒടുവിൽ ട്വിസ്റ്റ്– News18 Malayalam\n10 YEAR OLD BOY ALLEGEDLY STABBED SOMEONE WITH A SYRINGE DURING SLEEP\nഉറക്കത്തിൽ ആരോ സിറിഞ്ച് കൊണ്ടു കുത്തിയെന്ന് 10 വയസുകാരൻ; അജ്ഞാതനെ തപ്പി; ഒടുവിൽ ട്വിസ്റ്റ്\nകുത്തിയ അജ്ഞാതൻ ഓടിപോകുന്നതു കണ്ടെന്നും കുട്ടി വീട്ടുകാരോടു പറഞ്ഞു. ബന്ധുക്കളും നാട്ടുകാരും തെരച്ചിൽ നടത്തിയെങ്കിലും ആരെയും കണ്ടത്താനായില്ല.\nLast Updated : June 14, 2020, 08:26 IST\nകൊച്ചി; ഉറക്കത്തിൽ അജ്ഞാതൻ സിറിഞ്ച് കൊണ്ടു കുത്തിയെന്ന പത്തു വയസുകാരന്റെ പരാതി ബന്ധുക്കളെയും പൊലീസിനെയും പൊല്ലാപ്പിലാക്കി. ഒടുവിൽ കൗൺസിലിങ് നടത്തിയപ്പോഴാണു തന്നെ ആരോ കുത്തിയത് സ്വപ്നത്തിലാണെന്നു വ്യക്തമായത്.\nTRENDING:Unlock 1.0 Kerala ഞായറാഴ്ച്ച സമ്പൂർണ ലോക്ക്ഡൗൺ; ആരാധനാലയങ്ങൾക്കും പരീക്ഷകൾക്കും ഇളവ് [NEWS]സംസ്ഥാനത്ത് സർക്കാർ ജോലിക്ക് ആധാർ നിർബന്ധമാക്കി [NEWS]Xiomi Smart Curtains ശബ്ദംകൊണ്ട് നിയന്ത്രിക്കാം; സ്മാർട്ട് കർട്ടനുമായി ഷവോമി [NEWS]\nചേരാനല്ലൂർ മാതിരപ്പിള്ളി വാലത്താണ് സംഭവം. ഉച്ചയ്ക്കു കിടന്നുറങ്ങുന്നതിനിടെയാണ് കുട്ടിയെ ആരോ ഒരാൾ സിറിഞ്ച് കൊണ്ടു കുത്തിയത്. ഇതോടെ കുട്ടി കരഞ്ഞ് ബഹളമുണ്ടാക്കി. കുത്തിയ അജ്ഞാതൻ ഓടിപോകുന്നതു കണ്ടെന്നും കുട്ടി വീട്ടുകാരോടു പറഞ്ഞു. ബന്ധുക്കളും നാട്ടുകാരും തെരച്ചിൽ നടത്തിയെങ്കിലും ആരെയും കണ്ടത്താനായില്ല.തുടർന്ന് പൊലീസിനെ വിവരമറിയിച്ചു.\nചേരാനല്ലൂർ പൊലീസ് എസ് ഐ രൂപേഷിന്റെ നേതൃത്വത്തിൽ നാടിളക്ക് അന്വേഷണം നടത്തിയിട്ടും ഒന്നും കണ്ടെത്താനായില്ല. ഒടുവിൽ കുട്ടിയെ സമീപത്തുള്ള സ്വകാര്യ ആശുപത്രിയിൽ എത്തിച്ചു നടത്തിയ പരിശോധനയിലും കൗൺസിലിങ്ങിലുമാണു സ്വപ്നത്തിലായിരുന്നു സംഭവമെന്ന് കുട്ടി വ്യക്തമാക്കിയത്.\nFirst published: June 14, 2020, 08:26 IST


ഖത്തര് ഗ്യാസ്- റാസ് ഗ്യാസ് ലയനം: പ്രകൃതിവാതകമേഖലയിലെ ഖത്തര് മേധാവിത്വം ശക്തമാകും – Chandrika Daily\nBy chandrika Tuesday December 13, 2016 08:43 am\nഖത്തര് ഗ്യാസ്- റാസ് ഗ്യാസ് ലയനം: പ്രകൃതിവാതകമേഖലയിലെ ഖത്തര് മേധാവിത്വം ശക്തമാകും\nദോഹ: സര്‍ക്കാര് ഉടമസ്ഥതയിലുള്ള രണ്ടു പ്രകൃതിവാതക കമ്പനികളായ ഖത്തര് ഗ്യാസും റാസ് ഗ്യാസും ലയിപ്പിക്കാനുള്ള തീരുമാനം ആഗോള പ്രകൃതിവാതക വിപണിയില് ഖത്തറിന്റെ മേധാവിത്വം കൂടുതല് ശക്തിപ്പെടുത്താന് സഹായകമാകും….\nദോഹ: സര്‍ക്കാര് ഉടമസ്ഥതയിലുള്ള രണ്ടു പ്രകൃതിവാതക കമ്പനികളായ ഖത്തര് ഗ്യാസും റാസ് ഗ്യാസും ലയിപ്പിക്കാനുള്ള തീരുമാനം ആഗോള പ്രകൃതിവാതക വിപണിയില് ഖത്തറിന്റെ മേധാവിത്വം കൂടുതല് ശക്തിപ്പെടുത്താന് സഹായകമാകും. റാസ് ഗ്യാസിനെ ഖത്തര് ഗ്യാസില് ലയിപ്പിക്കാനാണ് തീരുമാനം.\nഖത്തര് ഗ്യാസ് എന്ന പേര് നിലനിര്‍ത്തുകയും ചെയ്യും. ഖത്തറിന്റെ ആകെ ദ്രവീകൃത പ്രകൃതിവാതക വിപണനത്തിനുമായി ഖത്തര് ഗ്യാസ് എന്ന പേരില് ഇനി ഒറ്റക്കമ്പനി മാത്രമാണുണ്ടാകുക. ലോകത്തിലെ തന്നെ ഏറ്റവും വലിയ ദ്രവീകൃത പ്രകൃതി വാതക വിതരണ കമ്പനിയായ ഖത്തര് ഗ്യാസും ഖത്തറിലെ രണ്ടാമത്തെ വലിയ എല്‍എന്‍ജി ഉല്‍പാദകരായ റാസ് ഗ്യാസും ലയിച്ച് ഒറ്റകമ്പനിയാകുന്ന സാഹചര്യത്തില് വാതകവിപണിയില് കൂടുതല് ശക്തമായി ഇടപെടാനും കാര്യശേഷി വര്‍ധിപ്പിക്കാനും ഖത്തറിന് കഴിയും. വിപണിയില് മേധാവിത്വം കൂടുതല് ശക്തമായി തുടരാനും ആരോഗ്യകരമായ മത്സരത്തിലൂടെ കയറ്റുമതി വര്‍ധിപ്പിക്കാനും സാധിക്കും.\nഖത്തര് ഗ്യാസിന്റെയും റാസ് ഗ്യാസിന്റെയും വിഭവങ്ങള് ലയിപ്പിക്കുകയും മത്സരപദവി മെച്ചപ്പെടുത്തുകയും ചെയ്യുന്നതു ഭാവിയില് രാജ്യത്തിന് ഗുണകരമാകും. റാസ് ഗ്യാസ് വിവിധ രാജ്യങ്ങളുമായും കമ്പനികളുമായും ഒപ്പുവച്ച ദീര്‍ഘകാല കരാറുകള് ഉള്‍പ്പടെ പുതുക്കേണ്ടിവരും.\nഎല്‍എന്‍ജി വിതരണം ചെയ്യാന് റാസ് ഗ്യാസുമായി ഇന്ത്യയിലെ പെട്രോനെറ്റ് എല്‍എന്‍ജിക്ക് 25 വര്‍ഷത്തെ കരാറാണുള്ളത്. വില നിര്‍ണയ രീതിയില് മാറ്റം വരുത്തി കഴിഞ്ഞ ഡിസംബര് 31ന് കരാര് പുതുക്കിയിരുന്നു. വര്‍ഷം 85 ലക്ഷം ടണ് എല്‍എന്‍ജിയാണ് റാസ് ഗ്യാസ് നല്‍കുന്നത്. ഇനി ഖത്തര് ഗ്യാസ് എന്ന ഒറ്റ കമ്പനി രൂപീകരിക്കുന്നതോടെ റാസ് ഗ്യാസിന്റെ കരാറുകളെല്ലാം പുതുക്കി ഖത്തര് ഗ്യാസിന്റെ പേരിലാക്കേണ്ടി വരും.\nആഗോളതലത്തില് പ്രമുഖരായ രണ്ട് കമ്പനികളുടെ വിഭവങ്ങളും കഴിവുകളും ശേഷികളും ഒന്നാകുന്നതോടെ കൂടുതല് ഫലപ്രദവും കാര്യക്ഷമവുമായ സ്ഥാപനമായി മാറാന് കഴിയുമെന്നാണ് പ്രതീക്ഷിക്കുന്നത്.\nഖത്തര് പെട്രോളിയം ചീഫ് എക്‌സിക്യൂട്ടീവാണ് ലയനതീരുമാനം പ്രഖ്യാപിച്ചത്. എണ്ണ വിലയിടിവിന് വര്‍ഷങ്ങള്‍ക്ക് മുമ്പ് തന്നെ ലയനം സംബന്ധിച്ച് ഇരു കമ്പനികളും ചര്‍ച്ച തുടങ്ങിയിരുന്നു. ചെലവ് കുറക്കലും ലയനത്തിന്റെ കാരണങ്ങളിലൊന്നാണെന്ന് ഖത്തര് പെട്രോളിയം സി.ഇ.ഒ സാദ് ഷെരിദ അല് കാബി പറഞ്ഞു. ലക്ഷകണക്കിന് ഡോളര് ലാഭിക്കാന് ലയനത്തിലൂടെ സാധ്യമാകുമെന്നും അദ്ദേഹം ചൂണ്ടിക്കാട്ടി.\nഒരേ വ്യവസായം നടത്തുന്ന രണ്ട് കമ്പനികളുടെ പ്രവര്‍ത്തനം ഏക സ്ഥാപനത്തിന്റെ കീഴില് വരുന്നത് വിപണനത്തില് നേട്ടമുണ്ടാക്കാനാകും. ഖത്തര് പെട്രോളിയത്തിനു (ക്യുപി) മുഖ്യ ഓഹരി പങ്കാളിത്തമുള്ള ഖത്തര് ഗ്യാസിന്റെ വാര്‍ഷിക ഉല്‍പാദനം 4.2 കോടി ടണ് എല്‍എന്‍ജിയാണ്. ടോട്ടല്, മിറ്റ്‌സൂയി, കോനോകോ ഫിലിപ്‌സ് എന്നിവയ്ക്കും കമ്പനിയില് ഓഹരികളുണ്ട്.


honda activa 125 in indiaAnweshanam\nവിപണി കീഴടക്കാൻ ഹോണ്ട 125\nSherin | Saturday, July 7, 2018 8:31 PM IST\nആക്ടീവ 125 മോഡലിന്റെ പുതിയ പതിപ്പ് ഹോണ്ട മോട്ടോര് സൈക്കിള് ആന്‍ഡ് സ്‌കൂട്ടര് ഇന്ത്യ പുറത്തിറക്കി. മുന് മോഡലിനെക്കാള് വില വര്‍ധിച്ചിട്ടുണ്ട് എന്നതാണ് ഒരു സവിശേഷത . 59,621 രൂപ മുതല് 64,007 രൂപ വരെയാണ് വാഹനത്തിന്റെ ഡല്‍ഹി എക്‌സ്‌ഷോറൂം വില.\nപുതിയ എല്‍ഇഡി ഹെഡ്‌ലാമ്പ്, പൊസിഷന് ലാമ്പ്, സീറ്റ് ഓപ്പണര് ഉള്‍പ്പടെ ഫോര് ഇന് വണ് ലോക്ക് സിസ്റ്റം, എക്കോ സ്പീഡ്-സര്‍വീസ് ഡ്യൂ ഇന്‍ഡിക്കേറ്റര് എന്നിവ ഉള്‍പ്പെടുത്തി പരിഷ്‌കരിച്ച ഇന്‍സ്ട്രുമെന്റ് ക്ലസ്റ്റര്, ഗ്രേ അലോയ് വീലുകള്, അഡ്ജസ്റ്റ് ചെയ്യാവുന്ന3സ്റ്റെപ് റിയര് സസ്‌പെന്‍ഷന് തുടങ്ങിയ സവിശേഷതകള് വാഹനത്തിനുണ്ട്.\nമുന് മോഡലിന് സമാനമായി മുന്നിലും പിന്നിലും ഡ്രം ബ്രേക്കാണ്, ഉയര്‍ന്ന വകഭേദത്തില് മുന്നില് ഡിസ്‌ക് ബ്രേക്ക് ഓപ്ഷണലായുണ്ട്. കോംബി ബ്രേക്കിങ് സംവിധാനവും വാഹനത്തിലുണ്ട്. മെക്കാനിക്കല് ഫീച്ചേഴ്‌സ് പഴയ പടി തുടരും. 125 സിസി എച്ച്ഇടി എഞ്ചിന് 8 ബിഎച്ച്പി പവറും 10.54 എന്‍എം ടോര്‍ക്കുമേകും.\nകറുപ്പ്, പേള് അമേസിങ് വൈറ്റ്, റിബല് റെഡ് മെറ്റാലിക്ക്, മിഡ്‌നൈറ്റ് ബ്ലൂ മെറ്റാലിക്ക്, മാറ്റ് ക്രസ്റ്റ് മെറ്റാലിക്ക് എന്നിവ കൂടാതെ മാറ്റ് സെലെന് സില്‍വര് നിറത്തിലും പുതിയ ആക്ടീവ 125 ലഭ്യമാണ്. സുസുക്കി ആക്‌സസ്, അപ്രീലിയ SR125, വെസ്പ VX, ടിവിഎസ് എന്‍ടോര്‍ക്ക് എന്നിവയാണ് ആക്ടവി 125-ന്റെ എതിരാളികള്.


ഫെയ്‌സ്ബുക്ക് കാമുകനൊപ്പം ഒളിച്ചോടുന്നത് തടയാന് ശ്രമിച്ച അമ്മയെ മകള് കുത്തിക്കൊന്നു - MALABAR FLASH\nHome Facebook Love Murder National News Tamilnadu ദേശീയം ഫെയ്‌സ്ബുക്ക് കാമുകനൊപ്പം ഒളിച്ചോടുന്നത് തടയാന് ശ്രമിച്ച അമ്മയെ മകള് കുത്തിക്കൊന്നു\nഫെയ്‌സ്ബുക്ക് കാമുകനൊപ്പം ഒളിച്ചോടുന്നത് തടയാന് ശ്രമിച്ച അമ്മയെ മകള് കുത്തിക്കൊന്നു\nചെന്നൈ: ഫെയ്‌സ്ബുക്ക് കാമുകനൊപ്പം ഒളിച്ചോടുന്നത് തടയാന് ശ്രമിച്ച അമ്മയെ മകള് കുത്തിക്കൊന്നു. തമിഴ്‌നാട് തിരുവള്ളൂര് സ്വദേശി ഭാനുമതി(50)യാണ് മകള് ദേവിപ്രിയ(19)യുടെ കുത്തേറ്റ് മരിച്ചത്. കഴിഞ്ഞദിവസമായിരുന്നു സംഭവം.[www.malabarflash.com]\nബി.കോം രണ്ടാംവര്‍ഷ വിദ്യാര്‍ഥിയായ ദേവിപ്രിയ കുംഭകോണം സ്വദേശി വിവേകുമായി അടുപ്പത്തിലായിരുന്നു. ഫെയ്‌സ്ബുക്ക് സൗഹൃദത്തിലൂടെ ആരംഭിച്ച ഇവരുടെ ബന്ധം പിന്നീട് പ്രണയമായി വളരുകയായിരുന്നു.\nഎന്നാല് ഇരുവരും തമ്മില് ഇതുവരെ നേരില് കണ്ടിരുന്നില്ല. അതിനിടെ, ഭാനുമതിക്ക് മകളുടെ ഫെയ്‌സ്ബുക്ക് പ്രണയത്തെക്കുറിച്ച് വിവരംലഭിച്ചു. ഇതോടെ മകളെ പ്രണയത്തില്‍നിന്ന് പിന്തിരിപ്പിക്കാനായി മൊബൈല് ഫോണ് ഉപയോഗിക്കുന്നതിന് വിലക്കേര്‍പ്പെടുത്തുകയും ചെയ്തു.


കാസര്‍ഗോഡ് നിന്നും കാണാതായ റിഫൈല വിളിച്ചു; കേന്ദ്രം വെളിപ്പെടുത്തിയില്ല - Eizy News\nകാസര്‍ഗോഡ് നിന്നും കാണാതായ റിഫൈല വിളിച്ചു; കേന്ദ്രം വെളിപ്പെടുത്തിയില്ല\nകാസര്‍ഗോഡ്: കാസര്‍ഗോഡ് നിന്നും ഐഎസില് ചേര്‍ന്നതായി സംശയിക്കുന്നവരിലൊരാള് ബന്ധുക്കളുമായി ബന്ധപ്പെട്ടു. പടന്ന സ്വദേശി ഡോ. ഇജാസിന്‍റെ ഭാര്യ റിഫൈലയാണ് ഞായറാഴ്ച പിതാവുമായി ഇന്റര്‍നെറ്റ് ഫോണില് ബന്ധപ്പെട്ടത്. താന് തീവ്രവാദത്തിനല്ല, മറിച്ച് ജോലി തേടിയാണ് ഇവിടെ എത്തിയതെന്നാണ് റിഫൈല പിതാവിനെ അറിയിച്ചത്.kasargode missing person phoned in home\nജോലി ശരിയായെന്നും താമസ സൗകര്യം ഉടന് ശരിയാകുമെന്നും റിഫൈല പറഞ്ഞതായി ബന്ധുക്കള് അറിയിച്ചു. എന്നാല് മകള് എവിടെ നിന്നാണ് വിളിച്ചതെന്ന കാര്യത്തില് ബന്ധുക്കള്‍ക്ക് വ്യക്തതയില്ല. റിഫൈല വിളിച്ച കാര്യം ബന്ധുക്കള് അന്വേഷണ സംഘത്തെ അറിയിച്ചിട്ടുണ്ട്. ഇന്റര്‍നെറ്റ് ഉപയോഗിച്ച് വിളിച്ചതായതിനാല് ഐപി അഡ്രസ് കണ്ടെത്താനുള്ള ശ്രമത്തിലാണ് അന്വേഷണ സംഘം.\nകാസര്‍ഗോഡ് നിന്നു മാത്രം പതിനേഴ് പേരെയാണ് ദുരൂഹ സാഹചര്യത്തില് കാണാതായിരിക്കുന്നത്. ഇജാസിനേയും റിഫൈലയേയും കൂടാതെ ഇജാസിന്റെ സഹോദരന് ഷിയാസ്, ഭാര്യ അജ്മല, എളമ്പച്ചി സ്വദേശി മുഹമ്മദ് മന്kasargode missing person phoned in home\nഎസ് ബി ഐ ലയനം : ബാങ്ക് പണിമുടക്ക് പിന്‍വലിച്ചു


ncp,sharad pawar,uddhav thakkare | എന്.സി.പി അധ്യക്ഷന് ശരദ് പവാര് ഉദ്ദവ് താക്കറെയുമായി ചര്‍ച്ച നടത്തി ; ജൂണ് 30 വരെ ലോക്ഡൗണ് നീട്ടിയതിന് പിന്നാലെയായിരുന്നു ചര്‍ച്ച - Malayalivartha.com Widgets Magazine\n31 MAY 2020 02:25 PM IST\nമഹാരാഷ്ട്രയില് എന്.സി.പി അധ്യക്ഷന് ശരദ് പവാര് സഖ്യകക്ഷി നേതാവും മുഖ്യമന്ത്രിയുമായ ഉദ്ദവ് താക്കറെയുമായി ചര്‍ച്ച നടത്തി. ശനിയാഴ്ച രാത്രിയാണ് ഇരുവരും തമ്മില് മണിക്കൂറുകള് നീണ്ട ചര്‍ച്ച നടത്തിയത്. ജൂണ് 30 വരെ ലോക്ഡൗണ് നീട്ടിയതിന് പിന്നാലെയായിരുന്നു ചര്‍ച്ച.\nമുഖ്യമന്ത്രിയുടെ ഔദ്യോഗിക വസതിയായ വര്‍ഷയില് വെച്ചായിരുന്നു കൂടിക്കാഴ്ച. കഴിഞ്ഞ ആഴ്ചകളിലായി ഇരുനേതാക്കളും നടത്തുന്ന നാലാമത്തെ കൂടിക്കാഴ്ചയായിരുന്നു ഇത്.\nലോക്ഡൗണ് നീട്ടുന്നതിന് പിന്നാലെ സംസ്ഥാനത്ത് നടപ്പിലാക്കേണ്ട പദ്ധതികളെക്കുറിച്ചാണ് ഇരുവരും സംസാരിച്ചതെന്നാണ് വിവരം. സാമ്പത്തിക പ്രവര്‍ത്തനങ്ങള് ഘട്ടംഘട്ടമായി പുനരാരംഭിക്കണമെന്നും റോഡ് ഗതാഗതം പുനസ്ഥാപിക്കണമെന്നുമാണ് ശരദ് പവാര് മുന്നോട്ടുവെക്കുന്ന ആവശ്യം.\nമഹാരാഷ്ട്രയാണ് രാജ്യത്ത് ഏറ്റവുമധികം കൊവിഡ് ഭീഷണി നേരിടുന്ന സംസ്ഥാനം. അതില് പ്രധാനപ്പെട്ടതാണ് മുംബൈ നഗരം. 65,000 ആളുകള്‍ക്കാണ് സംസ്ഥാനത്ത് ഇതുവരെ രോഗം സ്ഥിരീകരിച്ചിട്ടുള്ളത്.\nജൂണ് 30 വരെ രാജ്യത്ത് ഇളവുകളോടെ ലോക്ഡൗണ് നീട്ടാനാവശ്യമായ മാര്‍ഗ നിര്‍ദ്ദേശങ്ങള് കേന്ദ്രം പുറത്തിറക്കിയിരുന്നു. ഇതിന് പിന്നാലെയാണ് മഹാരാഷ്ട്രയിലെ പ്രവര്‍ത്തനങ്ങളെക്കുറിച്ച് വിലയിരുത്താന് പവാറും താക്കറെയും യോഗം ചേര്‍ന്നത്.\nമണർകാട് നാലു മണിക്കാറ്റിന് സമീപത്തെ ചീട്ടുകളി കേന്ദ്രത്തിൽ പൊലീസിൻ്റെ മിന്നൽ പരിശോധന: 17.83 ലക്ഷം രൂപയും 14 കാറും പിടിച്ചെടുത്തു: 40 പേർ പിടിയിൽ (5 minutes ago)\nസന്ദീപിന്റെ അരുവിക്കരയിലെ വാടകവീട്ടില് നിന്നും പരിസരത്തെ പുല്‍ക്കാട്ടില് നിന്നും പുഴയില് നിന്നുമായി കണ്ടെടുത്തത് നിർണ്ണായക തെളിവുകൾ.... (9 minutes ago)\nസ്വർണക്കടത്ത് കേസിൽ സ്വപ്നയുടെയും സന്ദീപിന്റെയും അറസ്റ്റ് രേഖപ്പെടുത്തി; ഉച്ചയോടെ കൊച്ചിയിലെത്തിക്കും; രാത്രിയാത്ര ഒഴിവാക്കിയത് സുരക്ഷ മുന്നിൽക്കണ്ട് (17 minutes ago)\nഎന്‍ഐഎയ്ക്ക് വജ്ര തിളക്കം മലക്കം മറിഞ്ഞിട്ട് കേരളാ പോലീസിന് പറ്റാത്തത്; ഞൊടിയിടയില് സാധ്യമാക്കി എന്‍ഐഎ; സന്ദീപും ഒപ്പമുള്ളത് കാര്യങ്ങള് എളുപ്പമാക്കി; സ്വപ്‌ന കുടുംബത്തെ ഒപ്പം കൂട്ടിയത് സംശയം തോന്നാത (32 minutes ago)


തിരൂരിൽ ഒമ്പത് വർഷത്തിനിടെ ഒരു വീട്ടിൽ നടന്നത് ആറ് പിഞ്ചു കുഞ്ഞുങ്ങളുടെ മരണം; ദുരൂഹത ആരോപിച്ച് നാട്ടുകാർ; കേസെടുത്ത് പോലീസ് - BIGNEWSLIVE | Latest Malayalam News\nതിരൂർ: മലപ്പുറം തിരൂരിനടുത്ത് ഒമ്പത് വർഷത്തിനിടെ ഒരു വീട്ടിൽ ആറുകുട്ടികൾ മരിച്ച സംഭവത്തിൽ ദുരൂഹത. തറമ്മൽ റഫീഖ്-സബ്ന ദമ്പതിമാരുടെ കുഞ്ഞുങ്ങളാണ് മരിച്ചത്. 93 ദിവസം പ്രായമുള്ള ആറാമത്തെ കുഞ്ഞും ചൊവ്വാഴ്ച രാവിലെ മരിച്ചതോടെയാണ് നാട്ടുകാർ സംശയം ഉന്നയിച്ചത്. കുഞ്ഞിന്റെ മൃതദേഹം മരണശേഷം രാവിലെ പത്തുമണിയോടെ മൃതദേഹം പോസ്റ്റ്മോർട്ടം നടത്താതെ സംസ്‌കരിക്കുകയും ചെയ്തു. സംഭവത്തിൽ സംശയം തോന്നിയ അടുത്ത വീട്ടുകാരാണ് പോലീസിൽ വിവരമറിയിച്ചത്.\nപരാതിയുടെ അടിസ്ഥാനത്തിൽ അസ്വാഭാവിക മരണത്തിന് പോലീസ് കേസെടുത്തു. രക്ഷിതാക്കൾ ഉൾപ്പടെയുള്ള കുടുംബാംഗങ്ങളെ പോലീസ് ചോദ്യം ചെയ്തുവരികയാണ്. കുട്ടികളുടെ മരണത്തിൽ അസ്വാഭാവികതയുണ്ടെന്നാണ് പോലീസിന്റെ പ്രാഥമിക നിഗമനം.\nഅതേസമയം, കുഞ്ഞുങ്ങളുടെ അപസ്മാരമാണ് മരണ കാരണമെന്നാണ് മാതാപിതാക്കളുടെ വിശദീകരണം. ഇതുവരെ കുട്ടികളുടെ മരണം സംബന്ധിച്ച് ആർക്കും സംശയം തോന്നിയിരുന്നില്ല. എന്നാൽ ചൊവ്വാഴ്ച കുട്ടി മരിച്ചതിന് തൊട്ടുപിന്നാലെ വളരെ വേഗത്തിൽ മൃതദേഹം സംസ്‌കരിക്കാൻ ശ്രമിച്ചതോടെ അയൽവീട്ടുകാർക്ക് സംശയം തോന്നുകയും പോലീസിൽ വിവരമറിയിക്കുകയുമായിരുന്നു.\nകേസെടുത്ത് അന്വേഷണം നടത്തുകയാണെന്നും ഇന്നുതന്നെ മൃതദേഹം പുറത്തെടുത്ത് മൃതദേഹ പരിശോധന നടത്തി മരണകാരണം കണ്ടെത്തുമെന്ന് മലപ്പുറം എസ്പി യു അബ്ദുൾ കരീം മാധ്യമങ്ങളോട് പറഞ്ഞു.\n2010-ൽ ആയിരുന്നു റഫീഖിന്റെയും സബ്നയുടെയും വിവാഹം. 2011 മുതൽ 2020 വരെ ഇവർക്ക് ആറുകുട്ടികൾ ജനിച്ചു.3പെൺകുട്ടികളും3ആൺകുട്ടികളുമായിരുന്നു. ഇവരിൽ അഞ്ചുകുട്ടികളും മരിച്ചത് ഒരു വയസ്സിന് താഴെ പ്രായമുള്ളപ്പോഴായിരുന്നു. നാലര വയസ്സിലാണ് ഒരു പെൺകുട്ടി മരിച്ചത്.\nകൊവിഡ് 19; സംസ്ഥാനത്ത് ഇന്ന് രോഗം സ്ഥിരീകരിച്ചത് ആറ് പേര്‍ക്ക്, ചികിത്സയിലുള്ളത് 165 പേര്, അഞ്ച് പേര്‍ക്ക് രോഗം ഭേദമായി\nവൈറസ് ബാധമൂലം മരിച്ച മട്ടാഞ്ചേരി സ്വദേശിയുടെ മൃതദേഹം സംസ്‌കരിച്ചു\nആര്‍ത്തവ ദിനങ്ങളില് ഭക്ഷണമുണ്ടാക്കുന്ന സ്ത്രീകള് അടുത്ത ജന്മത്തില് തെരുവ് പട്ടികളായി ജനിക്കും; വിവാദ പരാമര്‍ശവുമായി സ്വാമി കൃഷ്ണസ്വരൂപ് ദാസ്ജി\nഅണലിയുടെ കടിയേറ്റ് ചികിത്സയില് കഴിയുന്ന വാവ സുരേഷിന്റെ ചികിത്സ സൗജന്യമാക്കി; ആരോഗ്യമന്ത്രി കെകെ ശൈലജ


വീണ്ടും ആകാശദുരന്തം; എയര് ഏഷ്യ വിമാനം കാണാതായിIrish malayali Pathram Malayalam News paper for Ireland Malayalee | Irish malayali Pathram Malayalam News paper for Ireland Malayalee\nവീണ്ടും ആകാശദുരന്തം; എയര് ഏഷ്യ വിമാനം കാണാതായി\n: സ്വന്തം ലേഖകന് in News, വാര്‍ത്തകള് on December 28, 2014\nജക്കാര്‍ത്ത: വീണ്ടും ആകാശദുരന്തം. ഇന്തോനേഷ്യയില് നിന്ന് സിംഗപ്പൂരിലേക്ക് പോയ എയര് ഏഷ്യ വിമാനമാണ് കാണാതായത്. പ്രാദേശിക സമയം രാവിലെ 6.17 മുതല് വിമാനവഒമായുള്ള ബന്ധം നിലച്ചിരിക്കുകയാണ്. ഇന്തോനേഷ്യയിലെ സുരാബയില് നിന്ന് പുറപ്പെട്ട ക്യൂഇസഡ് 8501 നമ്പര് വിമാനമാണ് കാണാതായത്. 155 യാത്രക്കാര് ഉള്‍പ്പെടെ വിമാനത്തില് 162 പേരുണ്ടായിരുന്നു.\nവിമാനം കണ്ടെത്തുന്നതിനുള്ള ശ്രമങ്ങള് നടന്നുവരികയാണെന്ന് എയര് ഏഷ്യ അധികൃതര് അറിയിച്ചു. വിമാനത്തെക്കുറിച്ച് ഇതുവരെ വിവരങ്ങളൊന്നും ലഭ്യമായിട്ടില്ല. രക്ഷാപ്രവര്‍ത്തനത്തിനുള്ള ശ്രമങ്ങള് ആരംഭിച്ചതായും എയര് ഏഷ്യ അധികൃതര് അറിയിച്ചു.\nമലേഷ്യന് വിമാനം കാണാതായി പത്ത് മാസത്തിന് ശേഷവും വിമാനം കണ്ടെത്താനായില്ല. ലോകത്തെ ഞെട്ടിച്ച മലേഷ്യന് വിമാന ദുരന്തത്തിന് ശേഷം വീണ്ടുമുണ്ടായ ആകാശദുരന്തത്തിന്റെ ഞെട്ടലിലാണ് വ്യോമയാന മേഖല.


Kerala News ( ജനങ്ങളും, സർക്കാരും !!): നഷ്ടപ്പെട്ട ഫോണുകളുടെ ഐഎംഇഐ നമ്പറുകള് നിരോധിക്കാന് ട്രായ് !!!\nനഷ്ടപ്പെട്ട ഫോണുകളുടെ ഐഎംഇഐ നമ്പറുകള് നിരോധിക്കാന് ട്രായ് !!!\nമൊബൈല് ഫോണുകള് ഉപയോഗിക്കുന്നവരില് മുമ്പന്തിയില് നില്‍ക്കുന്ന ഇന്ത്യയില് അത് നഷ്ടപ്പെട്ടുപോകുന്ന സംഭവങ്ങള് ധാരാളം റിപ്പോര്‍ട്ട് ചെയ്യുന്നുണ്ട്. എവിടെയെങ്കിലും മറന്നുവെക്കുകയോ അല്ലെങ്കില് ആരെങ്കിലും മോഷ്ടിച്ചെടുക്കുകയോ ചെയ്യുന്ന മൊബൈല് ഫോണുകളുടെ യഥാര്‍ത്ഥ ഉടമകള്‍ക്ക് അവ നഷ്ടപ്പെടുന്നത് വിഷമമാണെങ്കിലും അതിലേറെ പലരേയും ആശങ്കയിലാഴ്ത്തുന്നത് ഈ ഫോണുകള് തെറ്റായ കൈകളിലെത്തി അവ ദുരുപയോഗം ചെയ്യുമോ എന്ന കാര്യത്തിലാണ്. ധാരാളം ഡാറ്റകളും മറ്റും സ്റ്റോര് ചെയ്യുന്ന ഫോണുകളും മറ്റും കിട്ടിയാല് ഡാറ്റകളെ ഉപയോഗിക്കുകയും അതേ പോലെ അതില് നിന്ന് നിയമലംഘനങ്ങളായ കാര്യങ്ങള്‍ക്കായി ഉപയോഗിക്കുകയും ചെയ്യുന്ന സംഭവങ്ങളും വിരളമല്ല. ഫോണ് നഷ്ടപ്പെടുമ്പോള് മൊബൈല് സേവനദാതാക്കളെ അക്കാര്യം അറിയിച്ച് സിം ബ്ലോക്ക് ചെയ്യാറുണ്ട്. പക്ഷെ ഫോണ് ബ്ലോക്ക് ചെയ്യുക അല്പം പ്രയാസമുള്ള കാര്യമാണ്.\nഎന്നാല് ഇപ്പോള് ഇങ്ങനെ നഷ്ടമാകുന്ന ഫോണുകളെ ബ്ലോക്ക് ചെയ്യാനുള്ള മാര്‍ഗ്ഗം ആരായുകയാണ് ടെലികോം റെഗുലേറ്ററി അതോറിറ്റി ഓഫ് ഇന്ത്യ (ട്രായ്). ഇങ്ങനെ ചെയ്താല് ഫോണുകള് ദുരുപയോഗം ചെയ്യുന്നത് തടയാനാകും എന്നാണ് ട്രായ് കണക്കുകൂട്ടുന്നത്. ഫോണുകളുടെ ഐഎംഇഐ നമ്പറുകള് ഉപയോഗിച്ചാകും ഫോണുകള് ബ്ലോക്ക് ചെയ്യുക.\nഇത് സംബന്ധിച്ച ബില് ശിപാര്‍ശ ട്രായ് അടുത്ത മാസം അവതരിപ്പിച്ചേക്കും. 2004ല് ഇത്തരമൊരു ആലോചന ഉണ്ടായിരുന്നെങ്കിലും അന്ന് മൊബൈല് ഹാന്‍ഡ്‌സെറ്റുകള് ട്രാക്ക് ചെയ്ത് കണ്ടെത്താനുള്ള സംവിധാനങ്ങള് മിക്ക കമ്പനികളുടേയും കൈവശം ഉണ്ടായിരുന്നില്ല. എന്നാല് ഇന്ന് ആ സ്ഥിതിക്ക് ഏറെ മാറ്റം വന്ന സാഹചര്യം ഇത് വിജയകരമായി പാലിക്കാനാകുമെന്നാണ് പ്രതീക്ഷ.


“തിരുവനന്തപുരത്തു നിന്ന് കാസർക്കോടെത്താൻ രണ്ടു കൊല്ലം കഴിയണം” | Boolokam\n"തിരുവനന്തപുരത്തു നിന്ന് കാസർക്കോടെത്താൻ രണ്ടു കൊല്ലം കഴിയണം"\nതിരുവനന്തപുരത്തു നിന്ന് കാസർക്കോടെത്താൻ രണ്ടു കൊല്ലം കഴിയണം” എന്നൊരു മൊഴി മലയാളത്തിൽ നിലവിലുണ്ട്. കാരണം കേരളത്തിൽ ചരിത്രപ്രസിദ്ധങ്ങളായ കൊല്ലം എന്ന ഒരേ പേരിൽ രണ്ട് സ്ഥലങ്ങൾ\nകൊല്ലം കണ്ടവന് ഇല്ലം വേണ്ട – പന്തലായനി കൊല്ലവും കുരുക്കോണി കൊല്ലവും\n“തിരുവനന്തപുരത്തു നിന്ന് കാസർക്കോടെത്താൻ രണ്ടു കൊല്ലം കഴിയണം” എന്നൊരു മൊഴി മലയാളത്തിൽ നിലവിലുണ്ട്. കാരണം കേരളത്തിൽ ചരിത്രപ്രസിദ്ധങ്ങളായ കൊല്ലം എന്ന ഒരേ പേരിൽ രണ്ട് സ്ഥലങ്ങൾ തിരുവനന്തപുരത്തിനും കാസർക്കോടിനുമിടയിൽ ഉണ്ടെന്നതുകൊണ്ടാണ്. വർഷം ( year ) എന്നതിന്റെ മറ്റൊരു പദമായ കൊല്ലം എന്നതിനെ ദ്വയാർത്ഥത്തിൽ തമാശരൂപേണയാണ് ഇവിടെ ‘രണ്ടുകൊല്ലം കഴിയണം’ എന്ന് പറയുന്നത്. മലനാട്ടിൽ വന്ന സഞ്ചാരികളെല്ലാം തന്നെ പ്രസിദ്ധങ്ങളായ ഈ രണ്ട് തുറമുഖ നഗരങ്ങളെ പറ്റിയും സവിസ്താരം പ്രതിപാദിച്ചത് കാണാം. ലോകത്തിന്റെ വിവിധ ഭാഗങ്ങളിലേക്ക് കുരുമുളകും മലഞ്ചരക്കും സുഗന്ധവ്യജ്ഞനങ്ങളും എല്ലാം മറ്റു മലയാള തുറമുഖങ്ങളിൽ നിന്നെന്ന പോലെ ഈ രണ്ടു കൊല്ലങ്ങളിലെ തുറമുഖങ്ങളിൽ നിന്നും കയറ്റി അയച്ചിരുന്നു.\nചരിത്രകാരന്മാരിൽ ചിലർ ഈ രണ്ടു തുറമുഖങ്ങളേയും വേർത്തിരിച്ചറിയാനുളള എളുപ്പത്തിന് തെക്കൻ കൊല്ലം ( ഇന്നത്തെ കൊല്ലം ജില്ല ഉൾപ്പെടുന്നത് ), വടക്കൻ കൊല്ലം ( കോഴിക്കോട് ജില്ലയിലെ കൊയിലാണ്ടിക്കടുത്ത് ) എന്നിങ്ങനെയാണ് പരാമർശ്ശിക്കാറ്. എന്നാൽ ചരിത്രപഠനം ആരംഭിച്ച കാലത്ത് മറ്റു പലരേയും പോലെ സഞ്ചാരികളുടെ വിവരണങ്ങളിൽ കാണുന്ന കൊല്ലം തുറമുഖം ( കൂലം, കൗലം, കോലം, കൊയിലം, കൂലംമാലി എന്നൊക്കെയാണ് സഞ്ചാരക്കുറിപ്പുകളിൽ കാണാനാവുക ) എന്നത് കൊയിലാണ്ടി കൊല്ലത്തെ പറ്റിയാണെന്ന് ഞാനും തെറ്റിദ്ധരിച്ചിരുന്നു. എന്നാൽ കൂടുതൽ ചരിത്രത്തിലേക്ക് ഇറങ്ങിയപ്പോഴാണ് കൊയിലാണ്ടിക്കൊല്ലമല്ല അവരുടെ പരാമർശ്ശങ്ങളിൽ കാണുന്ന കൊല്ലമെന്ന് മനസ്സിലാക്കാൻ സാധിച്ചത്. കൊയിലാണ്ടിയെ, അതിന്റെ പഴയ നാമമായ പന്തലായനിയുടെ അറബീകൃത രൂപമായ ഫന്ദറീന എന്ന പേരിലാണ് അറബ് സഞ്ചാരികളും യൂറോപ്യൻ, ചൈനീസ് സഞ്ചാരികളും എല്ലാം വിളിച്ചിരിക്കുന്നത്. ഇവിടെ ഒരു കാര്യം ശ്രദ്ധിക്കേണ്ടത്, കൊയിലാണ്ടിക്കൊല്ലത്തായിരുന്നു തുറമുഖം സ്ഥിതി ചെയ്തിരുന്നത് എങ്കിലും, സഞ്ചാരികൾ ആ പ്രദേശത്തെ കൂടി ഉൾപ്പെടുത്തി പന്തലായനിയേയും അവിടുത്തെ കൊല്ലത്തേയും ഒരേ പേരിൽ -ഫന്ദറീന- എന്ന പേരാണ് വിളിച്ചത് എന്നു കാണാവുന്നതാണ്.\nകേരള തീരത്ത് മറ്റെവിടേയും ഇല്ലാത്ത ഒരു സവിശേഷത തെക്കൻ കൊല്ലത്തിനും കൊയിലാണ്ടി കൊല്ലത്തിനുമുണ്ടായിരുന്നു. വർഷകാലം അടുപ്പിച്ച് ഇവിടെയെത്തുന്ന വാണിജ്യക്കപ്പലുകൾ തിരികെ പോവാൻ യാത്ര ദുഷ്കരമാവും എന്നതിനാൽ മൺസൂണിലെ കടൽക്ഷോഭം കഴിയുന്നതുവരെ കാത്തിരിക്കുക പതിവായിരുന്നു. ഇങ്ങനെ മാസങ്ങളോളം നങ്കൂരമിട്ട് കാത്തു നിൽക്കാൻ കടലാക്രമണത്തിന്റെ ശക്തികുറഞ്ഞ ഒരു പ്രത്യേക പ്രദേശമായ കൊയിലാണ്ടി കൊല്ലത്തേയാണ് അവർ കൂടുതലും ആശ്രയിച്ചിരുന്നത്. തെക്കൻ കൊല്ലത്ത് ഈ സൗകര്യം ആദ്യകാലങ്ങളിൽ ഉണ്ടായിരുന്നു എങ്കിലും ഇടക്കിടെ കനത്ത കടൽകാറ്റ് കപ്പലുകളെ നങ്കൂരത്തിൽ നിന്ന് തെറിപ്പിച്ച് കരയിലേക്ക് തളളിമാറ്റിയിരുന്നത് കൊണ്ട് ഈ പ്രശ്നം അധികം അനുഭവപ്പെടാതിരുന്ന വടക്കൻ കൊല്ലത്തെ തുറമുഖത്തെ തെരഞ്ഞെടുക്കുന്നതിലേക്ക് വ്യാപാരികളെ പിന്നീട് പ്രേരിപ്പിച്ചു. അത്കൊണ്ടു തന്നെ മറ്റു മലയാള തുറമുഖങ്ങളിൽ നിന്ന് കപ്പലുകൾ കൊണ്ടുവന്ന് നങ്കൂരമിട്ടിരുന്ന ഒരു തുറമുഖമായി മാറി പിന്നീട് പന്തലായനിക്കൊല്ലം. അറബിക്കപ്പലുകളും ചൈനീസ് കപ്പലുകളുമായിരുന്നു കൂടുതലും ഇത്തരത്തിൽ നങ്കൂരമിട്ട് കാത്തിരുന്നിരുന്നതെന്ന് ചരിത്രത്തിൽ കാണാം. മാസങ്ങളോളം അവിടെ തങ്ങേണ്ടി വന്ന വിദേശ വണിക്കുകളുമായി പ്രദേശം സ്ഥാപിച്ചെടുത്ത അടുത്ത ബന്ധത്തിന്റെ തെളിവുകളായി പല അവശേഷിപ്പുകളും ഇന്നുമവിടെ നമുക്ക് കാണാനാവും. അതിൽ ചിലത് അവിടെ സ്ഥിരതാമസമാക്കിയ അറബ് ഗോത്രങ്ങളാണ്. മലയാളീകരിക്കപ്പെട്ട നിരവധി അറബ് ഗോത്രങ്ങൾ ഇന്നും കൊയിലാണ്ടിയിലും പരിസരങ്ങളിലുമുണ്ട്. ഇത്തരത്തിൽ ചീനരുമായുളള ബന്ധത്തിന്റെ ബാക്കിപത്രമെന്ന പോലെ, അക്കാലത്ത് ചൈനീസ് കച്ചവടക്കാർ നിർമ്മിച്ച ഒരു പളളി കൊയിലാണ്ടി കൊല്ലത്ത് ഇന്നുമുണ്ട്.\nഇത്രയും പറഞ്ഞത് ഫന്ദറീനയെന്ന കൊയിലാണ്ടിയേയും അവിടുത്തെ കൊല്ലത്തേയും പറ്റിയാണെങ്കിൽ ഇനി കുറുക്കോണി കൊല്ലമെന്ന തെക്കൻ കൊല്ലത്തെ പറ്റി ഒന്ന് നോക്കാം. മലബാറിന്റെ തെക്കേ അതിർത്തിയായി സഞ്ചാരികൾ മിക്കവരും വിവരിച്ചിട്ടുളളത് ഇന്നത്തെ കൊല്ലത്തെയാണ്. അവിടുന്നങ്ങോട്ട് മഅ്ബർ രാജ്യം ( കോറമണ്ടലം ) തുടങ്ങുന്നതായി വിദേശ സഞ്ചാരികളിൽ ചിലർ രേഖപ്പെടുത്തിയത് കാണാം. മലബാറിന്റെ തുടക്കത്തെ പറ്റി വിത്യസ്ത അഭിപ്രായങ്ങൾ രേഖപ്പെടുത്തിയ സഞ്ചാരികൾ ഏറെപ്പേരും അതിന്റെ അവസാനമായി കാണുന്നത് കൊല്ലത്തെയാണ്. അതിനിടയിൽ വരുന്ന പ്രധാന മലബാർ തുറമുഖനഗരങ്ങൾ ആദ്യം മുസ്സിരിസ് ഉണ്ടായിരുന്നു, മഞ്ചറൂർ ( മംഗലാപുരം ), ഹേലിമറാവി ( ഏഴിമല ), കണ്ണൂർ, ഫന്ദറീന ( പന്തലായനി അഥവാ കൊയിലാണ്ടിയും വടക്കൻ കൊല്ലവും ), കാലിക്കൂത്ത് ( കോഴിക്കോട് ), ശാലിയാത്ത് ( ചാലിയം ), കൊടുങ്ങല്ലൂർ, ( പിന്നീട് കൊച്ചി വരുന്നുണ്ട് ), കൊല്ലം എന്നിവയാണ്. ഇതിൽ തന്നെ പ്രധാന തുറമുഖങ്ങൾ മംഗലാപുരവും കണ്ണൂരും കോഴിക്കോടും കൊടുങ്ങല്ലൂരും ( പിന്നീട് അസ്തമിച്ചു ) കൊല്ലവുമാണെന്ന് കാണാം. മലയാളക്കരയിൽ ഏറ്റവും കൂടുതൽ സഞ്ചാരികൾ പരാമർശ്ശിച്ചിട്ടുളള തുറമുഖനഗരങ്ങൾ ഒന്ന്, സത്യത്തിന്റെ തുറമുഖമെന്ന് പുകൾപെറ്റ കോഴിക്കോടും മറ്റൊന്ന് കൊല്ലവുമാണ്. ചൈനയിൽ നിന്ന് വരുന്ന കപ്പലുകൾ ആദ്യം നങ്കൂരമിട്ടിരുന്ന തുറമുഖം കൊല്ലമായിരുന്നു. കോഴിക്കോട് പോലെ കടൽ വ്യാപാരം കൊണ്ട് സമ്പന്നമായ തുറമുഖമായി കൊല്ലവും മാറിയിരുന്നു. ചൈനീസ് കപ്പലുകൾ ഏറ്റവുമധികം വന്നിരുന്ന തുറമുഖമായ കൊല്ലത്ത് ചൈനക്കാരുടെ കുടിപ്പാർപ്പ് കേന്ദ്രം ( Chinese Settlement ) പോലും ഉണ്ടായിരുന്നതായ വിവരങ്ങൾ ചരിത്രത്തിൽ രേഖപ്പെടുത്തപ്പെട്ടിട്ടുണ്ട്. കൊല്ലത്തിന്റെ പ്രതാപം കണ്ട്, അതിനെ മലബാറിന്റെ തലസ്ഥാന നഗരമെന്ന് വിശേഷിപ്പിച്ച സഞ്ചാരികൾ വരെയുണ്ട്. അറബിക്കപ്പലുകൾ കോഴിക്കോടു നിന്ന് സിലോണിലേക്ക് ( ശ്രീലങ്ക ) പോവുമ്പോൾ കൊല്ലത്ത് നങ്കൂരമിട്ട് അവിടുന്ന് കൂടി ചരക്കുകൾ ശേഖരിച്ചിരുന്നു. കുരുമുളക് രാജ്യത്തിന്റെ ( മലബാർ ) അവസാന തുറമുഖമായി സഞ്ചാരിയായ അബുൽഫിദ പരിചയപ്പെടുത്തുന്നത് കൊയിലം ( കൊല്ലം ) ആണ്. ഇതിനപ്പുറം പോയാൽ കുരുമുളക് ലഭിക്കില്ലെന്നും ആ നാടുകളിൽ കുരുമുളക് വിളയുന്നില്ലെന്നും അദ്ധേഹം പറയുന്നുണ്ട്.\nകൊല്ലത്തിന്റെ പ്രതാപം എത്രയായിരുന്നുവെന്ന് ന്യൂ ഹോഫിന്റെ വിവരണത്തിൽ നമുക്ക് കാണാനാവും. തറയോടു ( ടെയ്‌ൽ ) പതിച്ച വീടുകളും ( കൊല്ലം കണ്ടവന് ഇല്ലം വേണ്ട ! ) കരിങ്കല്ലുകൾ കൊണ്ട് നിർമ്മിച്ച കൂറ്റൻ കോട്ടയും മൂന്ന് നിലകൾ വരെയുളള കെട്ടിടങ്ങളും അദ്ധേഹം അവിടെ കണ്ടു. താഴെ കൊല്ലമെന്നും മേലെ കൊല്ലമെന്നും കൊല്ലത്തെ രണ്ടായി വിഭജിച്ചിട്ടുണ്ടെന്നും, കീഴെ കൊല്ലത്തിന് കൊല്ലം ചൈന എന്നാണ് പേരെന്നും അദ്ധേഹം രേഖപ്പെടുത്തുന്നു. കൊല്ലം തുറമുഖത്തിന്റെ ചൈനാ ബന്ധത്തിന്റെ അവശേഷിപ്പെന്നോണം ചിന്നക്കട ഇന്ന് നിലനിൽക്കുന്നു. ചീനാകട എന്ന പേരിൽ നിന്നാണ് ചിന്നക്കടയുടെ ഉത്ഭവം എന്ന് പറയപ്പെടുന്നു. കോഴിക്കോട്, കൊല്ലം ( തെക്കൻ കൊല്ലം ) തുറമുഖ നഗരങ്ങളെ പറ്റി എഴുതുമ്പോൾ നിരവധി ഭാഗങ്ങളായി എഴുതേണ്ടതുണ്ട്. അത്രക്കുണ്ട് ആ രണ്ടു തുറമുഖങ്ങളുടേയും ചരിത്രപരമായ പ്രസക്തി. ഇവിടെ, ഒരേ പേരിൽ ഇന്നറിയപ്പെടുന്ന രണ്ട് പുരാതന വാണിജ്യയിടങ്ങൾ, പേരിൽ സംശയം ജനിപ്പിക്കുന്നതാകയാൽ അതിൽ കൃത്യത വരുത്താൻ ശ്രമിക്കുകയാണ് ഞാനീ പോസ്റ്റിലൂടെ ചെയ്തിട്ടുളളത്.\nNB:- മേൽപ്രസ്താവിച്ച മലബാറിലെ പ്രധാന തുറമുഖങ്ങൾ എല്ലാതും എക്കാലവും സർവ്വ പ്രതാപൈശ്വര്യങ്ങളോടെ നിലനിന്നിട്ടില്ല. അവക്ക് പലതിനും പലകാലങ്ങളിൽ മാറ്റങ്ങൾ സംഭവിക്കുന്നുണ്ട്. പുതിയ തുറമുഖങ്ങൾ ഉയർന്നു വരുകയും പ്രതാപത്തോടെ പരിലസിക്കുകയും ചെയ്തവ പലകാരണങ്ങളാൽ പിന്നീട് തകർച്ച നേരിടുകയോ ക്ഷയിക്കുകയോ ചെയ്ത് അപ്രത്യക്ഷമായിട്ടുണ്ട്. ഇടക്ക് പുതിയവ ഉദയം ചെയ്യുകയും പ്രതാപത്തോടെ നിലക്കൊളളുകയും ചെയ്തു. അത്രയൊന്നും പെരുമയില്ലാതെ ഏറെക്കാലം നിലനിന്ന ചെറുതുറമുഖങ്ങളും മലനാടിന്റെ പല ഭാഗങ്ങളിലും ഉണ്ടായിരുന്നു.\n📚Reference- പ്രാചീന കേരളത്തിന്റെ വാണിജ്യ ബന്ധങ്ങൾ, Travles and Voyages, കേരളം ഡച്ചുകാരുടെ ദൃഷ്ടിയിൽ.\nRelated Topics:Abdulla Bin Hussain PattambiKOLLAMkurukkoni kollampanthalayani kollam


കലാലയ രാഷ്ട്രീയനിരോധനം എന്ന സര്‍ക്കാര് അക്രമം\nകലാലയ രാഷ്ട്രീയനിരോധനം ...\n13 April 2014 8:29 PM GMT\nനിലീന എസ് ബലറാം\nഇടത് വിദ്യാര്‍ഥി സംഘടനകളുടെ നേതൃത്വത്തില് സ്വാശ്രയക്കരാറിനെതിരെ സമരം കൊടുമ്പിരിക്കൊള്ളുന്ന സമയം. ലാത്തിച്ചാര്‍ജോ ജലപീരങ്കിയോ പ്രത്യക്ഷപ്പെടാത്ത ദിനപത്രങ്ങളില്ലെന്നു തന്നെ പറയാം. അന്ന് സ്‌കൂളില് പോകാന് നേരം അമ്മമ്മ (മുത്തശ്ശി) ഒരു ചോദ്യം, 'ഇഞ്ഞ്യും വിദ്യാഭ്യാസക്കച്ചോടത്തിനു പോവ്വാ?!' എന്ന്. അന്ന് പത്രങ്ങളില് നിരന്തരമായി വന്നു കൊണ്ടിരുന്ന വാര്‍ത്തകളിലെ ഒരു പദം തമാശയായി ഉപയോഗിച്ചതാണെങ്കിലും കലാലയ രാഷ്ട്രീയം നിരോധിക്കണമെന്ന, ഹൈക്കോടതിയില് കേരള സര്‍ക്കാര് സ്വീകരിച്ച നിലപാട് എന്തുകൊണ്ടോ ആ ഡയലോഗ് ഓര്‍മിപ്പിച്ചു.\n'രാഷ്ട്രീയം' എന്ന പദം ഒരു തെറി പോലെ ഉപയോഗിക്കുന്ന ഒരു തലമുറയാണ് ഇന്നുള്ളത് (ഞാനുള്‍പ്പെടെ). നിലവിലുള്ള വ്യവസ്ഥിതിയെ ഉടച്ച് വാര്‍ക്കാന് രാഷ്ട്രീയമല്ല വേണ്ടതെന്ന് വാദിക്കുന്ന ഒരു പാട് പേരെ നമുക്ക് കാണാന് കഴിയും. ഒരു പക്ഷെ, രാഷ്ട്രീയത്തെ നിലപാടുകള്/ആശയങ്ങള് എന്നതിലുപരി കക്ഷി രാഷ്ട്രീയം എന്നതിലേക്കൊതുക്കുന്നത് കൊണ്ടാകാം ഇത്. പാര്‍ട്ടി പൊളിറ്റിക്‌സ് എല്ലാക്കാലവും ഏതെങ്കിലുമൊരു വിഭാഗത്തെ ചൊടിപ്പിക്കുന്നത് കൊണ്ടുതന്നെ ഇത്തരമൊരു വിമര്‍ശനം സ്വാഭാവികം. പക്ഷെ, ഇവിടുത്തെ ചര്‍ച്ചാവിഷയം കക്ഷി രാഷ്ട്രീയമല്ല. കലാലയ രാഷ്ട്രീയമാണ്.\nചിന്താശേഷിയുള്ള, സര്‍ഗധനരായ ഒരു പാട് നേതാക്കളെയും സാംസ്‌കാരിക പ്രവര്‍ത്തകരെയും നമുക്ക് സംഭാവന ചെയ്തത് കലാലയ രാഷ്ട്രീയമാണെന്നത് വളരെ കൗതുകകരമായ ഒരു വസ്തുതയാണ്. ലാത്തിച്ചാര്‍ജ്ജും തല്ലും പിടിയും വിദ്യാര്‍ഥി രാഷ്ട്രീയത്തിന്റെ പര്യായങ്ങളായി മാറുന്ന ഈ കാലഘട്ടത്തിന് ചിലപ്പൊള് അതൊരു അത്ഭുതമായേക്കാം. എഴുപതുകളിലെയും എണ്‍പതുകളിലെയും കാമ്പസുകളെ സുവര്‍ണ കാലഘട്ടമായി ഗ്ലോറിഫൈ ചെയുന്നതിനു പ്രധാന കാരണം ആ സമയങ്ങളിലെ സജീവമായ കാമ്പസ് ജീവിതമായിരുന്നു. അന്നും ഇന്നും താരതമ്യം ചെയ്ത് 'അതൊക്കെ ഒരു കാലം' എന്ന് പറഞ്ഞ് ആഞ്ഞൊരു നിശ്വാസം വിട്ട് ഇന്നിനെ പുച്ഛിക്കുന്ന ആള്‍ക്കാരുടെ മക്കളാണ് ഈ തലമുറയെന്നത് ഈ കൗതുകത്തെ പ്രതിരോധിക്കുന്ന ഒരു വൈരുധ്യമാണ്.\nഇന്നത്തെ കാമ്പസുകള്‍ക്ക് എന്തു പറ്റിയെന്ന ചോദ്യം നേരിടും മുന്‍പ് മറ്റൊരു കാര്യം അന്വേഷിക്കേണ്ടിയിരിക്കുന്നു. എണ്‍പതുകളില് നിന്ന് തൊണ്ണൂറുകളിലേക്കും മില്ലേനിയത്തിലേക്കും കടക്കുമ്പോള് എന്താണ് നമുക്ക്/ഞങ്ങള്‍ക്ക് നഷ്ടപ്പെട്ടത്? ആഗോളവത്കരണം വളരെ നല്ലൊരു ക്ലീഷേയായ് തൊട്ടു മുന്നില് തന്നെയുണ്ട്. വിദ്യാഭ്യാസ രംഗത്തും തൊഴില് രംഗത്തും അതിന്റെ ഭാഗമായി വന്ന അലയൊലികളിലേക്ക് ഒന്നു കണ്ണോടിക്കാം. പ്രൊഫഷണല് വിദ്യാഭ്യാസത്തിന് ഒറ്റയടിക്ക് മാര്‍ക്കറ്റ് വാല്യൂ കൂടി. ഹ്യൂമാനിറ്റീസ്, മറ്റ് ശാസ്ത്രവിഷയങ്ങള് എന്നിവ രണ്ടാം തരത്തിലേക്കൊതുങ്ങി. സ്വാഭാവികമായും പ്രൊഫഷണല് മേഖലയിലേക്ക് ഉണ്ടായ കുത്തൊഴുക്ക് സ്വാശ്രയ സ്ഥാപനങ്ങളുടെ പിറവിക്ക് വഴി തെളിച്ചു. 'എത്തിക്‌സ്' എന്നത് പണം കൊടുത്താല് തുറക്കപ്പെടുന്ന വാതിലായി മാറി. പുതിയ ഇനം 'educated breeds' കമ്പോളമാകെ നിറഞ്ഞു. ഈ സാഹചര്യത്തെ നിലവിലുള്ള വ്യവസ്ഥിതിക്ക് അനുകൂലമാക്കാനുള്ള ഏറ്റവും നല്ല മാര്‍ഗം അവരില് നിന്ന് എതിര്‍പ്പുള്ള ഘടകങ്ങള് ഒഴിവാക്കുക എന്നതായിരുന്നു.\nകലാലയരാഷ്ട്രീയം തുറന്നു പറച്ചിലുകളുടെ വേദിയാകുമ്പോള് ഇത്തരമൊരു ശ്രമം സ്വാഭാവികം മാത്രം. യെസ് എന്നു പറയാന് മാത്രം അറിയുന്ന തലമുറയെ ആവശ്യമുള്ള കമ്പോള വ്യവസ്ഥിതി കലാലയങ്ങളിലേക്ക് അച്ചടക്കത്തിന്റെ വിഷപ്പുക കടത്തി വിടാന് തുടങ്ങി. ഡിസിപ്ലിനറി കമ്മിറ്റികള് മുതല് സിസിടിവി മോണിറ്ററിംഗ് വരെ ഒരു വിദ്യാര്‍ഥിയെ നിശ്ശബ്ദനാക്കാന് നൂറായിരം വഴികള്. എന്നാല് ഇതിന്റെയൊക്കെ പരിണിതഫലം അച്ചടക്കമാര്‍ന്ന ഒരു തലമുറയായിരുന്നില്ല. മൂല്യാടിസ്ഥിത വിദ്യാഭ്യാസം മെറ്റീരിയലിസ്റ്റിക് ബേസിലേക്ക് പോയതോട് കൂടെ പഠനം മറ്റൊരു കമ്പോളോപാധി മാത്രമായി മാറി. 'ഞാനും എന്റോളും പിന്നൊരു തട്ടാനും' എന്നതില് നിന്ന് ഭാര്യയും തട്ടാനും മാറി 'ഞാനും എന്റെ ലാപ്‌ടോപ്പും പിന്നെ സ്മാര്‍ട്ട് ഫോണും' എന്ന നിലയിലേക്കെത്തി.\nസ്വാഭാവികമായും എതിര്‍പ്പുകളും ഉണ്ടായിരുന്നു. രാഷ്ട്രീയമെന്നത് ഉത്തരങ്ങളിലേക്കുള്ള ഒരു വഴിയാണെന്ന് ബോധ്യമുള്ള ഒരു വിഭാഗം അവശേഷിച്ചു. പക്ഷെ, കൃത്യമായ പ്ലാനിംഗോട് കൂടി ഇവരെയും ഒഴിവാക്കാനുള്ള ശ്രമമാണിപ്പോള് നടക്കുന്നത്. കക്ഷി രാഷ്ട്രീയത്തോടുള്ള വെറുപ്പ് കലാലയരാഷ്ട്രീയത്തിലേക്കും വഴി തിരിച്ച് വിട്ടു. പാര്‍ട്ടികളുടെ പോഷകസംഘടനകളാകുമ്പോഴൂണ്ടാകുന്ന പ്രത്യയശാസ്ത്രപരമായ ചായ്വിനെയും വിധേയത്വത്തിന്റെ കണക്കില് പെടുത്തി. ചെറിയ ചെറിയ പ്രതിരോധങ്ങളെ പോലും ലാത്തിച്ചാര്‍ജ് പോലുള്ള മാര്‍ഗങ്ങള് വഴി അടിച്ചമര്‍ത്താന് ശ്രമിക്കുകയും സ്വാഭാവികമായും ഉണ്ടാകുന്ന പ്രതിരോധങ്ങളെ 'അക്രമ' രാഷ്ട്രീയമെന്ന് ലേബലൈസ് ചെയ്യുകയും ചെയ്തു.\nഅരാഷ്ട്രീയ ചിന്തകളുള്ള ഒരു വിഭാഗം രാഷ്ട്രീയത്തെ വെറുമൊരു ആവശ്യം നിര്‍വഹിക്കാനുള്ള ഉപാധി മാത്രമാക്കിയ കാഴ്ചയും അവഗണിക്കാന് കഴിയുന്നതല്ല. പാര്‍ലമെന്ററി പൊളിറ്റിക്‌സിലേക്കുള്ള എളുപ്പവഴി മുതല് അറ്റന്റന്‍സ് ഷോര്‍ട്ടേജ് ഒഴിവാക്കാനുള്ള മാര്‍ഗം വരെയായി കലാലയ രാഷ്ട്രീയം ഇവര്‍ക്ക്. പക്ഷെ, ഇതിനൊക്കെ മരുന്നായി കലാലയ രാഷ്ട്രീയം നിരോധിക്കുക എന്നത് കടയ്ക്കല് കത്തി വെക്കുന്നതിനു തുല്യമായിരിക്കും.\nനല്ല രാഷ്ട്രീയ ബോധമുള്ള ഒരു തലമുറയുടെ അഭാവം രാഷ്ട്രപുരോഗതിക്ക് തന്നെ അപകടകരമാണ്. റാഗിംഗ്, ജെന്റര് ഹരാസ്‌മെന്റ് തുടങ്ങി മയക്കുമരുന്ന് വിപണി വരെ പിടി മുറുക്കുന്ന ഒരു സാഹചര്യത്തിലേക്ക് കാമ്പസുകള് വഴിമാറും. ശബ്ദമുയര്‍ത്താന് കഴിവില്ലാത്തവരെ ചവിട്ടി മെതിച്ചു കൊണ്ട് അനീതി പടയോട്ടം തുടരുക തന്നെ ചെയ്യും. കലാലയ രാഷ്ട്രീയത്തെ അക്രമരാഷ്ട്രീയമെന്ന് പറഞ്ഞ് എഴുതിത്തള്ളുന്നതിനോട് ഒരു കാരണവശാലും യോജിക്കാന് കഴിയില്ല. ചിലപ്പോള് അത് ചേരയെ പോയിട്ട് അതിന്റെ നടുക്കണ്ടം പോലും തിന്നാന് മടിയായത് കൊണ്ട് കൂടെയാകും. എന്റെ പിഴ, എന്റെ പിഴ, എന്റെ വലിയ പിഴ.\nവാല്‍ക്കഷ്ണം: കാമ്പസിനകത്തും പുറത്തും യാതൊരു വിധത്തിലുള്ള രാഷ്ട്രീയ പ്രവര്‍ത്തനങ്ങളിലും ഇടപെടില്ലെന്ന് എഴുതി ഒപ്പിട്ട് കൊടുത്തതിനാല് സമത്വ സുന്ദര പരിമളപൂരിതമായ ഒരു കാമ്പസ് ജീവിതം ആസ്വദിച്ച് കൊണ്ടിരിക്കുകയാണ് ഈ ലേഖികയിപ്പോള്.\n(പോണ്ടിച്ചേരി സെന്‍ട്രല് യൂണിവേഴ്സിറ്റിയില് വിദ്യാര്‍ഥിയാണ് നിലീന)


യുവപ്രേക്ഷകരില് ഒന്നാമതെന്ന് ട്വന്റി ഫോര്, എല്ലാ വിഭാഗങ്ങളിലും മുന്നിലെന്ന് ഏഷ്യാനെറ്റ് ന്യൂസ്; റേറ്റിംഗില് പോരുമായി വാർത്താ ചാനലുകൾ\nsubmit news: braveind[email protected]\nJun 27, 2020, 10:07 am IST\nറേറ്റിംഗിൽ പോരുമായി മലയാളത്തിലെ വാര്‍ത്താ ചാനലുകൾ. യുവപ്രേക്ഷകരില് ഒന്നാമതെത്തിയെന്നാണ് ട്വന്റി ഫോര് ന്യൂസ് ചാനലിന്റെ വാദം. എല്ലാ വിഭാഗങ്ങളിലും ഒന്നാം സ്ഥാനത്ത് തങ്ങളെന്ന് ഏഷ്യാനെറ്റ് ന്യൂസും വാദിക്കുന്നു. റേറ്റിംഗ് മത്സരം തുറന്ന പോരിലെത്തി നില്‍ക്കുകയാണ്.\nഒടുവില് പുറത്തിറങ്ങിയ ബ്രോഡ്കാസ്റ്റ് ഓഡിയന്‍സ് റിസര്‍ച്ച് കൗണ്‍സില് ഇന്ത്യ(ബാര്‍ക്) കണക്കുകള് പ്രകാരം ജൂണ് 19ന് അവസാനിച്ച ആഴ്ചയില് ഏഷ്യാനെറ്റ് ന്യൂസ് ആണ് വിവിധ പ്രായ/ ലിംഗ വിഭാഗങ്ങളിലെ കാഴ്ചക്കാരില് ഒന്നാം സ്ഥാനത്ത്. ഏഷ്യനെറ്റ് ന്യൂസ് 61,739 വീക്ക്‌ലി ഇംപ്രഷന്‍സ് നേടിയപ്പോള് രണ്ടാം സ്ഥാനത്തുള്ള ട്വന്റി ഫോര് 47,637 ഇംപ്രഷന്‍സ് നേടി. മൂന്നാം സ്ഥാനത്ത് മനോരമാ ന്യൂസ് (31189)ആണ്. നാലാം സ്ഥാനത്ത് മാതൃഭൂമി ന്യൂസും അഞ്ചാം സ്ഥാനത്ത് ന്യൂസ് 18 കേരളയും.\nവിവാദങ്ങളിൽ നട്ടം തിരിഞ്ഞ് ഒടുവിൽ മാറ്റത്തിന് തയ്യാറെടുത്ത് ഏഷ്യാനെറ്റ് ന്യൂസ്; എം ജി രാധാകൃഷ്ണൻ രാജി വെച്ചു, മാതൃഭൂമി വിട്ട മനോജ് കെ ദാസ് മാനേജിംഗ് എഡിറ്റർ ആകും\nഓഡിയോ ക്ലിപ്പുകളിൽ കൃത്രിമം കാണിച്ച് കള്ള പ്രചാരണം നടത്തുന്നു: ഏഷ്യാനെറ്റ് ന്യൂസ് വ്യക്തി വിരോധത്തിനെതിരെ നിയമനടപടി സ്വീകരിക്കും:; മുന്നറിയിപ്പു നല്കി കെ. സുരേന്ദ്രൻ\nകേരളത്തിലെ നമ്പര് വണ് ന്യൂസ് ചാനല് എന്ന അവകാശവാദത്തിനൊപ്പമാണ് ട്വന്റി ഫോറിന്റെ പുതിയ പരസ്യം. ശരാശരിയില് അല്ല ശരിക്കും മുന്നിലെന്നാണ് ഏഷ്യാനെറ്റ് ന്യൂസിന്റെ മറുപടി പരസ്യം. ബാര്‍ക്ക് റേറ്റിംഗ് പ്രകാരം ഒന്നാം സ്ഥാനം തങ്ങള്‍ക്കാണെന്ന രേഖകളും ഏഷ്യാനെറ്റ് പരസ്യത്തില് പറയുന്നു.\nTags: asianet newstwenty four news channel\nകൊറോണ പ്രതിസന്ധി; കേന്ദ്ര ആരോഗ്യമന്ത്രിയുടെ നേതൃത്വത്തിൽ കേന്ദ്രമന്ത്രിസഭാസമിതി യോഗം ഇന്ന്


രാമായണ മാസത്തില് സിഎന് ശ്രീകണ്ഠന് നായരുടെ രാമായണ പര്യടനനെത്തെക്കുറിച്ച് - Samakalika Malayalam\nരാമായണ മാസത്തില് സിഎന് ശ്രീകണ്ഠന് നായരുടെ രാമായണ പര്യടനത്തെക്കുറിച്ച്\nBy പ്രദീപ് പനങ്ങാട് | Published: 11th August 2019 05:17 AM |\nLast Updated: 12th August 2019 08:38 AM | A+A A- |\nമലയാളികള് രാമായണം ആവേശത്തോടെ വായിക്കുന്നത് കര്‍ക്കിടക മാസത്തിലാണല്ലോ. രാമായണം വിവിധ രൂപത്തിലും ഭാവത്തിലും അക്കാലത്താണ് നിരന്തരം പുറത്തിങ്ങുന്നത്. (മഹാഭാരതത്തിന് ഇനിയും അത്തരമൊരു ആഘോഷം ലഭിച്ചിട്ടില്ല.) എഴുത്തച്ഛന്റെ അധ്യാത്മ രാമായണമാണ് മലയാളി രാമായണമാസ പാരായണത്തിന് തെരഞ്ഞെടുക്കുന്നത്. ഭക്തിയുടെ അനന്തവും അസാധാരണവുമായ തിരമാലകള് ഇളകിമറിയുന്ന അധ്യാത്മരാമായണം, അതിന്റെ ആന്തരിക ദാര്‍ശനിക സമീക്ഷകള് പരിഗണിച്ചോ ഭാഷാ സവിശേഷതയുടെ സൗന്ദര്യ വിസ്മയങ്ങള് അനുഭവിച്ചോ അല്ല മലയാളി വായിച്ചുതീര്‍ക്കുന്നതെന്നു തോന്നുന്നു. പുസ്തക കമ്പോളവും നവ ആത്മീയസംഘങ്ങളും ആഹ്വാനം ചെയ്യുന്ന രാമായണ പാരായണം കച്ചവടത്തിന്റെ സാധ്യതകളും അപകടകരമായ മതമൗലിക വ്യാപനവുമാണ് ലക്ഷ്യമിടുന്നത്. അതു നാം തിരിച്ചറിയുന്നില്ല. അക്കിത്തവും സച്ചിദാനന്ദനും സി. രാധാകൃഷ്ണനും മുതല് കപട സന്ന്യാസ വേഷധാരികള് വരെ രാമായണവിചാരം നടത്തുന്ന കാലമാണിത്. കര്‍ക്കിടക കഞ്ഞിക്കും രാമായണത്തിനുമിടയിലൂടെയാണ് കുറേ കാലമായി കര്‍ക്കിടകമാസത്തെ മലയാളി കടത്തിവിടുന്നതു്. കമ്പോളത്തിന്റെ കാപട്യത്തിനിടയിലും എഴുത്തച്ഛന്റെ ഭാഷാസൗന്ദര്യവും ദാര്‍ശനിക പരിപ്രേക്ഷ്യങ്ങളും പുനരാനയിക്കാന് കഴിയുന്നു എന്ന ആശ്വാസമുണ്ട്.\nഎഴുത്തച്ഛനുശേഷം നിരവധി മലയാള എഴുത്തുകാര് രാമായണ സഞ്ചാരങ്ങള് നടത്തി, കഥാപാത്രങ്ങളിലൂടെ, കഥാസന്ദര്‍ഭങ്ങളിലൂടെ. പക്ഷേ, 'ഭാരതപര്യടനം' പോലെ ഒരു ക്ലാസ്സിക് കൃതി സൃഷ്ടിക്കാന് ആര്‍ക്കും കഴിഞ്ഞില്ല. രാമായണത്തിന്റെ ആന്തരിക സമസ്യകളും ദാര്‍ശനിക തലങ്ങളും രാഷ്ട്രീയ സമീക്ഷകളും ആഴത്തില് അന്വേഷിക്കാനുള്ള സര്‍ഗ്ഗാത്മക സാധന അപൂര്‍വ്വമായേ മലയാളത്തില് ദൃശ്യമായിട്ടുള്ളൂ. പക്ഷേ, സി.എന്. ശ്രീകണ്ഠന് നായര് എന്ന നാടകകൃത്ത് തന്റെ കലാ-രാഷ്ട്രീയ അന്വേഷണങ്ങളുടെ വഴിയും വെളിച്ചവുമായി രാമായണത്തെ തെരഞ്ഞെടുത്തു, നാടക ചരിത്രത്തിലേയും ധൈഷണിക വിചാരങ്ങളിലേയും വിപ്ലവമാണ് എഴുത്തച്ഛനുശേഷം സി.എന്. നടത്തിയ രാമായണ പാരായണം. അതിന്റെ ഗൗരവത്തോടെയും സവിശേഷതയോടെയും മലയാളി തിരിച്ചറിഞ്ഞിട്ടുണ്ടോ എന്നത് സംശയമാണ്. രാമായണം അനന്തമായ അന്വേഷണങ്ങളും, ആലോചനകളുടേയും ആത്മായനങ്ങളുടേയും ഭാവനാ സമുച്ചയമാണെന്ന് സി.എന്. മനസ്സിലാക്കിയിരുന്നു. തികഞ്ഞ സാമൂഹിക രാഷ്ട്രീയ പ്രവര്‍ത്തകനായിരുന്ന\nസി.എന്. അതുകൊണ്ടാണ് തന്റെ ആശയപ്രകാശനങ്ങള്‍ക്കായി ആ മഹാകാവ്യം തെരഞ്ഞെടുത്തത്. കര്‍ക്കിടക മാസത്തിലെങ്കിലും അധ്യാത്മ രാമായണം വായിക്കുന്ന മലയാളി, അതേ ആവേശത്തോടെ സി.എന്നിന്റെ രാമായണത്രയ നാടകങ്ങള് വായിക്കേണ്ടതല്ലേ എന്ന് ആലോചിച്ചിട്ടുണ്ട്.\nസി.എന്. ആദ്യം എഴുതിയ രാമായണ നാടകം കാഞ്ചനസീതയാണ് 1958 സെപ്തംബറിലാണ് രചന പൂര്‍ത്തിയാക്കുന്നത്. അറുപത് വര്‍ഷത്തെ ദീര്‍ഘചരിത്രം കാഞ്ചനസീതയ്ക്കുണ്ട്. മുപ്പതാമത്തെ വയസ്സിലാണ് കാഞ്ചനസീത എഴുതുന്നത്. സജീവ രാഷ്ട്രീയ പ്രവര്‍ത്തനങ്ങളില്‍നിന്നും പിന്‍വാങ്ങുന്ന കാലമായിരുന്നു അത്. നഷ്ടക്കച്ചവടം, മാന്യതയുടെ മറ എന്നീ രണ്ട് നാടകങ്ങള്‍ക്കുശേഷമാണ് കാഞ്ചനസീതയിലേയ്ക്ക് സി.എന്. എത്തുന്നത്. രാഷ്ട്രീയ പ്രവര്‍ത്തകനായിരിക്കുമ്പോഴും സി.എന്. അടിസ്ഥാനപരമായി എഴുത്തുകാരനും ചിന്തകനും ആയിരുന്നു. രാഷ്ട്രീയ ജീവിതത്തിന്റെ ലാഭനഷ്ടങ്ങള്‍ക്കുവേണ്ടി തെരഞ്ഞെടുത്ത ഒരു കമ്പോളരംഗമായിരുന്നില്ല. ആശയങ്ങളുടേയും പ്രത്യയശാസ്ത്രങ്ങളുടേയും നിര്‍വ്വചനങ്ങളുടെ അന്വേഷണവേദിയായിരുന്നു സി.എന്ന് രാഷ്ട്രീയം. രാഷ്ട്രീയ പ്രവര്‍ത്തനം അവസാനിപ്പിച്ചപ്പോഴും അത്തരം നിര്‍വ്വചനങ്ങളുടെ കലാത്മകമായ ആവിഷ്‌കാരങ്ങളാണ് നാടകരചനയിലും നടത്തിയത്. കാഞ്ചനസീത, ലങ്കാലക്ഷ്മി, സാകേതം എന്നീ രാമായണ ത്രയത്തില് രാഷ്ട്രീയ സാമൂഹിക ആശയങ്ങള് തന്നെയാണ് അവതരിപ്പിക്കുന്നത്. ജീവിതത്തിന്റെ യാഥാര്‍ത്ഥ്യ ഭൂമിയില്‍നിന്നും ഇതിഹാസത്തിന്റെ ഭാവനാ ഭൂപടങ്ങളിലേക്ക് സി.എന്. കയറിപ്പോയത് ആഴത്തിലുള്ള അനുഭവ മുദ്രകള് സൃഷ്ടിക്കാന് വേണ്ടിയായിരുന്നു. ഇതിഹാസത്തിന്റെ ആന്തരിക ജീവിത സമസ്യകള്, മനുഷ്യജീവിത സംഘര്‍ഷത്തിലേയ്ക്ക് വിവര്‍ത്തനം ചെയ്യുകയായിരുന്നു. സി.എന്. കാഞ്ചനസീതയില്‍നിന്നുതന്നെ അതു തുടങ്ങി.\nസാമൂഹിക നാടകങ്ങള് എഴുതിയിരുന്ന സി.എന്. കാഞ്ചനസീത രചിക്കാന് നിരവധി തയ്യാറെടുപ്പുകള് നടത്തിയിരുന്നു. വാല്‍മീകി രാമായണത്തെ അടിസ്ഥാനമാക്കിയാണ് കാഞ്ചനസീത എഴുതിയതെങ്കിലും ഭവഭൂതിയുടെ ഉത്തരരാമചരിതം. ദ്വിദ്രംലാല് റായിയുടെ സീതാനിര്‍വ്വാണം തുടങ്ങിയവയും രചനയ്ക്ക് ആധാരമാക്കിയിരുന്നു. രാമായണത്തെ അധിഷ്ഠിതമായി പുറത്തിറങ്ങിയ നിരവധി പഠനങ്ങള് സി.എന്. വായിച്ചിരുന്നു. ഒരു ഇതിഹാസ കഥയുടെ പുനരാവിഷ്‌കാരം എന്നതിലുപരി, മനുഷ്യകഥാഖ്യാനമായാണ് സി.എന്. കാഞ്ചനസീത വിഭാവനം ചെയ്തത്. സി.എന്. എഴുതി:\n''കാഞ്ചനസീതയുടെ ഇതിവൃത്തം പഴയതോ പുതിയതോ അല്ലെന്ന് ഞാന് വിചാരിക്കുന്നു. സമൂഹമായി ജീവിക്കാന് തുടങ്ങിയ കാലം മുതല് ഒരുവക ബന്ധത്തില് പെട്ടുപോയ മനുഷ്യന്റെ കഥയാണിത്. നാളെ ആ ബന്ധം കൊഴിഞ്ഞുവീഴുമെന്ന് ആശിക്കാന് ഞാനുമുണ്ട്. പക്ഷേ, നാള്‍ക്കുനാള് ആ ബന്ധം മുറുകുന്നതല്ലേ കാണുന്നത്?'' (കാഞ്ചനസീതയുടെ കഥ). സി.എന്. എഴുതിയതുപോലെ മനുഷ്യജീവിതത്തിന്റെ അനിവാര്യമായ ധര്‍മ്മസങ്കടങ്ങളാണ് കാഞ്ചനസീത ആവിഷ്‌കരിക്കുന്നത്.\nകാഞ്ചനസീതയില് പ്രധാനമായും രാമന്റെ ധര്‍മ്മ സങ്കടങ്ങളാണ് അനുഭവിക്കുന്നത്. രാജാവ്, വ്യക്തി, ഭര്‍ത്താവ്, ജനരക്ഷകന് എന്നീ നിലകളിലുള്ള രാമന്റെ വ്യക്തിത്വങ്ങള് തമ്മിലുള്ള സംഘട്ടനങ്ങളാണ് അതിലുള്ളത്. രാമന്റെ വിഭിന്ന ജീവിതമുഖങ്ങളാണ് അവതരിപ്പിക്കുന്നത്. സി.എന്. ഒരു സാമൂഹിക വിചാരണയാണ് കാഞ്ചനസീതയിലൂടെ ശ്രമിക്കുന്നത്. ഒരു രാജാവിന്റെ പ്രതിബദ്ധത ആരോടായിരിക്കണം? കുടുംബത്തോടോ രാജ്യത്തോടോ എന്ന ചോദ്യമാണ് ഉന്നയിക്കുന്നത്. വര്‍ത്തമാനകാല രാഷ്ട്രീയ സാഹചര്യങ്ങളില് ഏറ്റവും പ്രസക്തമായ ഒരു സി.എന്. സാമൂഹിക നാടകങ്ങളില് ആവിഷ്‌കരിച്ചിരുന്ന നിരവധി പ്രശ്‌നങ്ങളുടെ മറ്റൊരു തുടര്‍ച്ചയാണത്. ഇതിഹാസത്തിന്റെ അസാധാരണ അകത്തളത്തിലിരുന്ന് സി.എന്. അധികാരത്തിന്റേയും ബന്ധത്തിന്റേയും പ്രതിബദ്ധതയുടേയും സമകാലിക പ്രവൃത്തികള് വിചാരണ ചെയ്യുന്നു. രാമന്റെ ഉള്ളിലെ സംഘര്‍ഷങ്ങള് നിരവധി ആലോചനകള്‍ക്കും അന്വേഷണങ്ങള്‍ക്കും വഴി തുറക്കുന്നതുമാണ്. ധാര്‍മ്മികത, രാജ്യതന്ത്രജ്ഞത, രാഷ്ട്രക്ഷേമം, ദാമ്പത്യ ഭദ്രത തുടങ്ങി നിരവധി ചിന്തകളിലേക്ക് അത് എത്തിക്കും. രാജാവും മനുഷ്യനും തമ്മിലുള്ള സംഘര്‍ഷത്തിന്റെ അസാധാരണ അനുഭവങ്ങള് കാഞ്ചനസീത ആവിഷ്‌കരിക്കുന്നു.\nഊര്‍മ്മിള എന്ന കഥാപാത്രത്തിനും തികഞ്ഞ വ്യക്തിത്വവും ആര്‍ജ്ജവവും സി.എന്. നല്‍കുന്നുണ്ട്. സ്ത്രീയുടെ വ്യക്തിത്വത്തേയും സാന്നിധ്യത്തേയും സവിശേഷതയേയും കുറിച്ച് നിരന്തരം ഓര്‍മ്മപ്പെടുത്തുന്നത് ഊര്‍മ്മിളയാണ്. രാമനേയും രാമന്റെ രാജ്യനീതിബോധത്തേയും ഊര്‍മ്മിള നിരന്തരം ചോദ്യം ചെയ്യുന്നു. രാമന്റെ ആന്തരിക സംത്രാസങ്ങളെ പുറത്തേയ്ക്ക് ആനയിക്കുന്നത് ഈ കഥാപാത്രമാണ്. പുരുഷാധിപത്യത്തിന്റെ പാരമ്പര്യ സംഹിതകളേയും രാജാധികാരത്തിന്റെ അലംഘ്യമായ നീതിശാസ്ത്രത്തേയും ഊര്‍മ്മിള വിചാരണ ചെയ്യുന്നു. സ്ത്രീവാദ സാമൂഹിക രാഷ്ട്രീയ പരിപ്രേക്ഷ്യമാണ് ഊര്‍മ്മിള പിന്തുടരുന്നത്. സീതയ്ക്കുവേണ്ടിയുള്ള വാദം തിരസ്‌കരിക്കപ്പെടുന്ന സ്ത്രീത്വത്തിനു ശബ്ദം നല്‍കാനുള്ളതാണ്. അധികാരഘടനയിലും കുടുംബബന്ധങ്ങളിലും അവമതിക്കപ്പെടുന്ന, അപമാനിക്കപ്പെടുന്ന സ്ത്രീത്വത്തിന്റെ അതിജീവനമാണ് ഊര്‍മ്മിള ലക്ഷ്യമിടുന്നത്. കാലഹരണപ്പെട്ട നീതിശാസ്ത്രങ്ങളേയും അപകടകരമായ ധാര്‍മ്മികതയേയും ചോദ്യം ചെയ്യുന്ന ഇത്തരം കഥാപാത്രങ്ങള് അക്കാലങ്ങളില് അപൂര്‍വ്വമായിരുന്നു. സി.എന്. എന്ന രാഷ്ട്രീയ പ്രവര്‍ത്തകന്റെ ആധുനിക സാമൂഹികാവബോധത്തില്‍നിന്ന് ഉയര്‍ന്നുവന്ന കഥാപാത്രമാണ് ഊര്‍മ്മിള.\nകാഞ്ചനസീതയ്ക്കുശേഷം എഴുതുന്ന സാകേതവും ആത്മസംഘര്‍ഷത്തിന്റെ ആവിഷ്‌കാരമാണ്. ഇവിടെ ദശരഥന്റെ ജീവിതം നേരിടുന്ന ആത്മപ്രതിസന്ധികളാണുള്ളത്. അവിടേയും ധാര്‍മ്മികതയും നീതിയും തമ്മിലുള്ള സംവാദമാണ് നടക്കുന്നത്. ആഗ്രഹങ്ങള്‍ക്കും അഭിലാഷങ്ങള്‍ക്കും മേലെ ധാര്‍മ്മികതയുടെ കൊടികൂറ ഉയര്‍ത്തിപ്പിടിക്കേണ്ടതുണ്ടോ എന്ന ചോദ്യമാണ് സി.എന്. ഉന്നയിക്കുന്നത്. ദശരഥന് ഒരു പ്രത്യേക പ്രതിസന്ധി ഘട്ടത്തില് കൈകേയിക്ക് നല്‍കിയ വരം, രാജ്യത്തിന്റെ അധികാര സംക്രമണത്തിനിടയില് പ്രതിബന്ധം സൃഷ്ടിക്കുകയാണ്. ധാര്‍മ്മികതയ്ക്കും അധികാരത്തിനുമിടയില് പെട്ടുപോകുന്ന മനുഷ്യന്റെ അവസ്ഥയാണ് സി.എന്. നാടകത്തില് അവതരിപ്പിക്കുന്നത്. ലങ്കാലക്ഷ്മിയും അധികാരത്തിന്റെ അനിവാര്യമായ പതനത്തിന്റെ ചിത്രങ്ങളാണ് നല്‍കുന്നത്. രാവണന് എന്ന അധികാരസ്ഥാപനം അടരുകളായി തകര്‍ന്നുപോവുകയാണ്. അനീതിയും അധര്‍മ്മവും അധികാരത്തെ എങ്ങനെ ബാധിക്കുമെന്ന് സി.എന്. ചൂണ്ടിക്കാണിക്കുന്നു. രാവണന്റെ പതനം ഏകാധിപത്യ, സമഗ്രാധിപത്യത്തിന്റെ തകര്‍ച്ചയാണ് സൂചിപ്പിക്കുന്നത്. രാമായണത്തെ നാടകത്രയത്തിലെ ഏറ്റവും മികച്ച നാടകമെന്ന് വിശേഷിപ്പിക്കുന്ന ലങ്കാലക്ഷ്മി, സമകാലിക രാഷ്ട്രീയ സംവിധാനത്തോട് നിരവധി ചോദ്യങ്ങളാണ് ഉയര്‍ത്തുന്നത്.\nമലയാളിയുടെ ജീവിതത്തിലേക്ക് ആധുനികാവബോധം കടന്നുവരുന്ന കാലത്താണ് സി.എന്. രാമായണത്രയം എഴുതിയത്. കലയിലും സാഹിത്യത്തിലും രാഷ്ട്രീയത്തിലും രൂപപ്പെടാവുന്ന പുതിയ ചിന്താസമീക്ഷകളെ സി.എന്. ഉള്‍ക്കൊണ്ടിരുന്നു. അയ്യപ്പപ്പണിക്കരുടെ കുരുക്ഷേത്രം പോലുള്ള കൃതികള് പ്രസിദ്ധീകരിക്കാന് തയ്യാറായത് സി.എന്. ആയിരുന്നു. അറുപതുകളിലും എഴുപതുകളിലുമുണ്ടായ നവീന കലാപ്രസ്ഥാനത്തോടൊപ്പവും സി.എന്. ചേര്‍ന്നിരുന്നു. ഇത്തരമൊരു നവീന സാമൂഹിക സാംസ്‌കാരിക പശ്ചാത്തലത്തില്‍നിന്നുകൊണ്ടാണ് സി.എന്. രാമായണ പര്യടനം നടത്തിയത്. അധികാരം നേരിടുന്ന ആത്മസംഘര്‍ഷങ്ങളാണ് സി.എന്. മുഖ്യമായും ആവിഷ്‌കരിച്ചത്. രാമന്, ദശരഥന്, രാവണന് എന്നിവരിലൂടെ അധികാരത്തിന്റെ വ്യത്യസ്ത പ്രതിസന്ധികള് അവതരിപ്പിച്ചു. സ്വാതന്ത്ര്യാനന്തര ഇന്ത്യ അധികാരത്തിന്റെ നിരവധി പ്രതിബന്ധങ്ങളെ അഭിമുഖീകരിച്ചിട്ടുണ്ട്. ധാര്‍മ്മികതയും നീതിബോധവും രാഷ്ട്ര പ്രതിബദ്ധതയും നിരന്തരം ചോദ്യം ചെയ്യപ്പെട്ടിട്ടുണ്ട്. ഏകാധിപത്യത്തിന്റെ അനിവാര്യ തകര്‍ച്ചയ്ക്ക് വിധേയമായിട്ടുണ്ട്. സ്ത്രീ സ്വാതന്ത്ര്യത്തെ അപമാനിച്ചിട്ടുണ്ട്. അധികാരത്തിന്റെ പിന്തുടര്‍ച്ചാ സാധ്യതകളെ ഉപയോഗപ്പെടുത്തിയിട്ടുണ്ട്. സി.എന്. ഇതിഹാസ കഥകളുടെ പുനര്‍നിര്‍മ്മിതിയിലൂടെ ഇത്തരം പ്രധാനപ്പെട്ട രാഷ്ട്രീയ പ്രശ്‌നങ്ങളാണ് ഉന്നയിക്കുന്നത്. രാഷ്ട്രീയ പ്രവര്‍ത്തനം അവസാനിപ്പിച്ച സി.എന്. തന്റെ രാഷ്ട്രീയ ആശയങ്ങളെ രാമായണ അകത്തളത്തിലൂടെ അവതരിപ്പിക്കുകയാണ് ചെയ്തത്. ഭക്തിപ്രസ്ഥാനത്തിന്റെ ആശയപ്രസരണത്തിനായി എഴുത്തച്ഛന് രാമായണത്തെ ഉപയോഗപ്പെടുത്തിയപ്പോള് ആധുനിക രാഷ്ട്രീയാവബോധത്തിനായി സി.എന്. രാമായണത്തെ സ്വീകരിച്ചു. ആധുനിക കാലത്തിന്റെ രാഷ്ട്രീയ സാമൂഹിക സംഘര്‍ഷങ്ങള്‍ക്കിടയില്‍നിന്നുകൊണ്ടാണ് സി.എന്. രാമായണം വായിച്ചത്. രാമനും ദശരഥനും രാവണനും നമ്മുടെ രാഷ്ട്രീയ ജീവിത പരിസരത്തുനിന് സൃഷ്ടിക്കപ്പെട്ടവരാണ്. എഴുത്തച്ഛന്റെ അധ്യാത്മ രാമായണം വായിക്കുംപോലെ, സി.എന്റെ രാമായണ വായനയും മാലയാളിക്ക് രാമായണ മാസത്തില് വായിക്കാന് കഴിയില്ലേ?\nമലയാളി രാമായണം കര്‍ക്കടക മാസം


to keep hair beautifully\nടിബറ്റന് നേതൃസ്ഥാനം ഒഴിയുകയാണെന്ന് ദലൈലാമ\nThursday 10th March 2011 4:55pm\nചൂടുകൂടുന്നതിനനുസരിച്ച് പലതരം പ്രശ്‌നങ്ങളാണ്. ചര്‍മ്മത്തിനും ശരീരത്തിനും ചുണ്ടിനും എന്തിന് മുടിക്കുവരെ. എന്നാല് മറ്റ് പ്രശ്‌നങ്ങള്‍ക്കൊക്കെ നമ്മള് വളരെ പ്രാധാന്യം നല്‍കിയാലും മുടിയുടെ കാര്യത്തില് ഇത്തിരി ശ്രദ്ധകുറവ് പലര്‍ക്കുമുണ്ട്. വേനല്‍ക്കാലത്തെ സൂര്യന്റെ ചൂട് മുടി പൊട്ടുന്നതിനും ഡ്രൈ ആവുന്നതിനും ഇടയാക്കും. എന്നാല് ചില മാര്‍ഗങ്ങളിലൂടെ ഈ പ്രശ്‌നം പരിഹരിക്കാം.\nമുടിയുടെ കേടുവന്ന ഭാഗങ്ങള് ആദ്യം വെട്ടിയൊതുക്കണം. വേനല്‍കാലത്ത് കഴിവതും മുടിയുടെ നീളം കുറയ്ക്കുന്നതാണ് നല്ലത്. ഈ സമയത്ത് ഷോട്ട് ഹെയര്‍സ്‌റ്റൈല് പിന്‍തുടരുന്നതുവഴി മുടിക്കുണ്ടായ ഒട്ടേറെ പ്രശ്‌നങ്ങളില് നിന്ന് രക്ഷനേടാം.\nനിങ്ങള്‍ക്ക് മുടി വെട്ടാന് മടിയാണെങ്കില് അത് ഭംഗിയായി കെട്ടി സൂക്ഷിക്കുക. സൂര്യപ്രകാശം നേരിട്ട് പതിക്കുന്നതില് നിന്നും പരമാവധി രക്ഷിക്കുക. ഒരു തൊപ്പിയോ സ്‌കാര്‍ഫോ അണിയുന്നത് നല്ലതാണ്. എന്നാല് ഇത് അധികം ടൈറ്റാവുന്നില്ലെന്ന് ഉറപ്പുവരുത്തണം.\nമോയിസ്റ്ററുകള് ഉപയോഗിക്കുക. രാത്രി ഉറങ്ങുന്ന സമയത്ത് ഒരു പ്ലാസ്റ്റിക് കവറുകൊണ്ട് മുടി കെട്ടിവയ്ക്കുന്നത് നല്ലതാണ്. ഇത് കണ്ടീഷണര് നന്നായി മുടിയില് ചേരുന്നതിനും മുടിക്ക് കേടുസംഭവിക്കാതിരിക്കാനും സഹായിക്കുന്നു.\nബ്ലീച്ച് പൗഡര് ചേര്‍ന്നിട്ടുള്ള വെള്ളത്തില് മുടി കഴുകാതിരിക്കുക. ചൂടുവെള്ളം ഉപയോഗിച്ച് തലകഴുകാതിരിക്കുക. അതേ സമയം നല്ല വണ്ണം തണുത്തവെള്ളവും ഒഴിവാക്കേണ്ടതാണ്.\nഇതിനൊക്കെ പുറമേ, നന്നായി വെള്ളം കുടിക്കുകയും വേണം. ഇതിനുപുറമേ ജ്യൂസുകള് തേങ്ങാവെള്ളം എന്നിവയും മുടിയ്ക്ക് ആരോഗ്യം നല്‍കും.


opposition leader ramesh chennithalaAnweshanam\nവാഹനം പണിമുടക്കി; പ്രതിപക്ഷ നേതാവ് ഔദ്യോഗിക വസതിയിലേക്ക് മട...\nവാഹനം പണിമുടക്കി; പ്രതിപക്ഷ നേതാവ് ഔദ്യോഗിക വസതിയിലേക്ക് മടങ്ങിയത് ഓട്ടോറിക്ഷയില്, അന്വേഷണം ആരംഭിച്ച് സ്പെഷ്യല് ബ്രാഞ്ച്\nRuhasina J R | Thursday, July 11, 2019 6:02 PM IST\nതിരുവനന്തപുരം: യാത്രയ്ക്കായി അനുവദിച്ച വിനോദ സഞ്ചാരവകുപ്പിന്റെ വാഹനം പണിമുടക്കിയതിനെത്തുടര്‍ന്ന് പ്രതിപക്ഷ നേതാവ് രമേശ് ചെന്നിത്തല റെയില്‍വേ സ്റ്റേഷനില്‍നിന്ന് ഔദ്യോഗിക വസതിയിലേക്ക് മടങ്ങിയത് ഓട്ടോറിക്ഷയില്. ചൊവ്വാഴ്ച പേട്ട സ്റ്റേഷനിലായിരുന്നു സംഭവം. സുരക്ഷാ വീഴ്ചയെ സംബന്ധിച്ച് അന്വേഷണം ആരംഭിച്ചു.\nചെവ്വാഴ്ച ഹരിപ്പാട്ടെ പരിപാടികള് കഴിഞ്ഞശേഷം തിരുവല്ലയിലെത്തിയ പ്രതിപക്ഷ നേതാവ് വേണാട് എക്സ്പ്രസ് ട്രെയിനിലാണ് തിരുവനന്തപുരത്തേക്ക് തിരിച്ചത്. ഔദ്യോഗിക വാഹനം ഇല്ലാത്തപ്പോള് മുഖ്യമന്ത്രിക്കും മന്ത്രിമാര്‍ക്കും പ്രതിപക്ഷനേതാവിനും വിശിഷ്ടാതിഥികള്‍ക്കും പകരം വാഹനം ടൂറിസം വകുപ്പില്‍നിന്നാണ് ഏര്‍പ്പാടാക്കുന്നത്. ടൂറിസം വകുപ്പില് അറിയിച്ച് പ്രതിപക്ഷ നേതാവിന് പകരം വാഹനം ഏര്‍പ്പാടാക്കിയശേഷം പഴ്സണല് സ്റ്റാഫ് അംഗങ്ങള് ഔദ്യോഗിക കാറില് തിരുവനന്തപുരത്തേക്ക് തിരിച്ചു.\nരാത്രി പത്തരയോടെയാണ് വേണാട് എക്സ്പ്രസ് തമ്പാനൂര് സ്റ്റേഷനു മുന്‍പുള്ള പേട്ട സ്റ്റേഷനിലെത്തിയത്. തമ്പാനൂരില് തിരക്കുള്ളതിനാല് വിഐപികള് സാധാരണ പേട്ടയിലാണ് ഇറങ്ങാറുള്ളത്. പ്രതിപക്ഷ നേതാവിനെയും പിഎയെയും ഗണ്‍മാനെയും കൊണ്ടുപോകാന് ടൂറിസം വകുപ്പിന്റെ കാര് പേട്ട സ്റ്റേഷനിലെത്തിയിരുന്നു. പ്രതിപക്ഷ നേതാവ് എത്തി വാഹനത്തില് കയറിയെങ്കിലും വാഹനം സ്റ്റാര്‍ട്ടായില്ല. ഏറെ നേരത്തെ പരിശ്രമത്തിനുശേഷവും വാഹനം സ്റ്റാര്‍ട്ടാകാത്തതിനെത്തുടര്‍ന്ന് പ്രതിപക്ഷ നേതാവ് സ്റ്റേഷനിലുണ്ടായിരുന്ന ഓട്ടോയ്ക്ക് കൈകാണിച്ച് കയറി. പിന്നാലെ പിഎയും ഗണ്‍മാനും ഓട്ടോയില് കയറി. ഔദ്യോഗിക വസതിയിലെത്തിയപ്പോള് ഓട്ടോക്കാരന് ആവശ്യപ്പെട്ട കൂലിയും നല്‍കി. ടൂറിസം വകുപ്പ് വാഹനങ്ങളുടെ അറ്റകുറ്റപ്പണികള് നടത്താന് തയാറാകുന്നില്ലെന്ന ആക്ഷേപമുണ്ട്. സംഭവത്തില് പരാതിയൊന്നും നല്‍കേണ്ടതില്ലെന്നാണ് ചെന്നിത്തലയുടെ തീരുമാനം.


fish price in kerala: മത്തിയെ കടത്തി വെട്ടാൻ കൊറിയൻ സീർ എത്തി - lack of sardine after trawling ban; korean seer fish enters kerala market | Samayam Malayalam\nlack of sardine after trawling ban; korean seer fish enters kerala market\nമത്തിയെ കടത്തി വെട്ടാൻ കൊറിയൻ സീർ എത്തി\nNo-Author | Samayam Malayalam | Updated: Jul 2, 2019, 2:01 AM\nമത്സ്യം ഉള്‍പ്പെടെയുള്ള മാംസഭക്ഷണങ്ങളില്‍നിന്നുള്ള ഇരുമ്പിൻ്റെ ജൈവലഭ്യത വളരെ കൂടുതലാണ്. വിറ്റാമിന്-ബി12, ഫോളിക് ആസിഡ് എന്നിവയുടെ കുറവു മൂലവും വിളര്‍ച്ച സംഭവിക്കാം. ഈ സാഹചര്യത്തിലും മത്സ്യവിഭവങ്ങളുടെ ഉപയോഗം ഒരു ഉത്തമ പരിഹാരമാണ്.\nട്രോളിങ് കാലമായതിനാല് പുതിയ മത്സ്യങ്ങൾ വിപണിയിൽ എത്താൻ തുടങ്ങും.\nകൊറിയന് സീര് ഇങ്ങനെ എത്തിയ പുതിയ വിഭവം.\nദക്ഷിണ കൊറിയയാണ് ഈ മീനുകളുടെ സ്വദേശം\nപാവപ്പെട്ടവരുടെ സൂപ്പർ ഫുഡ് മത്തിയുടെ പ്രതാപകാലമാണിപ്പോൾ. എൽനിനോ പ്രതിഭാസം മൂലം കേരളത്തീരത്ത് മത്തിയുടെ വരവ് നിന്നിരിക്കുകയാണ്. ട്രോളിംഗ് നിരോധനത്തോടെ അഞ്ഞൂറും അറൂനൂറുമൊക്കെയാണ് കിലോയ്ക്ക് മത്തിയുടെ വില. തമിഴ് നാട്ടിൽ നിന്നാണ് ഇപ്പോൾ കൂടുതലായും മത്തിയെത്തുന്നത്.\nഎന്നാൽ മത്തിയെ മറകടക്കാൻ പുതിയൊരു മത്സ്യം കടൽ കടന്നെത്തിയിട്ടുണ്ട്. അയലക്ക് സമാനമായ കൊറിയൻ സീർ ആണ് പുതിയ അതിഥി. ദക്ഷിണ കൊറിയന് തീരങ്ങളില് സുലഭമായ സീര് മത്സ്യമാണ് മത്തിയ്ക്ക് പകരക്കാരനാകാന് മാര്‍ക്കറ്റിലിറങ്ങിയിരിക്കുന്നത്. അയലയുടേതിന് സമാനമാണെങ്കിലും രുചി വ്യത്യസ്തമാണ്. 165 കിലോയാണ് ദക്ഷിണ കൊറിയന് സീറിന്റെ വില.കടലില് നിന്ന് പിടിച്ചയുടന് കപ്പലില് വെച്ച് ഫ്രീസ് ചെയ്ത് പാക്കറ്റിലാക്കി 18 ഡിഗ്രി താപനിലയുള്ള കണ്ടെയ്‌നറില് കയറ്റി അയക്കുന്ന ഇവ 20 -25 ദിവസത്തിനുള്ളിൽ കേരള തീരത്തെത്തും.\nകൊറിയ മാത്രമല്ല ചൈന, ജപ്പാന്, നോര്‍വേ എന്നീ രാജ്യക്കാരുടെ പ്രിയ വിഭവമാണിത്. അയലയുടെ ഉപകുടുംബത്തില് പെട്ട സീര് പ്രോട്ടീന് സമ്പുഷ്ടമായ ആഹാരമാണ്. ഒമാനില് നിന്നുമെത്തിയ മത്തിയാണ് ഇതിന് മുന്‍പ് വിദേശത്ത് നിന്ന് കേരളത്തിലേക്ക് എത്തിയ മറ്റൊരു മത്സ്യം.\nമത്തിക്ക് കിലോയ്ക്ക് 500 രൂപ വരെ വില ആയിരുന്നു. ട്രോളിംഗ് വരുന്നതിന് മുമ്പ് കിലോയ്ക്ക് 160 രൂപയായിരുന്നു മത്തിയുടെ വില. നിലവില് നെയ്യ്മീനിന് കിലോയ്ക്ക് 1200 രൂപയും നാടന് കരിമീനിന് 600 രൂപയുമാണ് വില. രണ്ടാഴ്ചക്കിടയില് മീനിന് കിലോയ്ക്ക് 150 മുതല് 250 രൂപ വരെയാണ് വര്‍ദ്ധിച്ചത്\nകഴിഞ്ഞ വര്‍ഷം ട്രോളിംഗ് സമയത്ത് മംഗലാപുരം, തൂത്തുകുടി എന്നിവിടങ്ങളില് നിന്നും മീനുകള് എത്തിയിരുന്നു. എന്നാൽ ഇത്തവണ എൽനിനോ പ്രതിഭാസം ചെറുമത്സ്യങ്ങളുടെ വരവ് കുറച്ചു.\nമാത്രമല്ല ഒരോ വ‍ർഷം കൂടുന്തോറും കേരള തീരത്ത് മത്തിയുടെ ലഭ്യത കുറയുകയാണ്. തമിഴ്നാട്ടിൽ നിന്നെത്തുന്ന മത്തിയും അയലയുമാണ് കേരളത്തിൽ അധികവും വിൽക്കപ്പെടുന്നത്\nവില അധികമാണെങ്കിലും മീൻ ആഹാരത്തിൽ ദിവസേന ഉൾപ്പെടുത്തുന്നത് നല്ലതാണെന്നാണ് ആരോഗ്യ വിദഗ്ധർ പറയുന്നത്.\nകാല്‍സ്യം, അയഡിന്, ഇരുമ്പ്, ചെമ്പ്, മാംഗനീസ്, സിങ്ക്, പൊട്ടാസ്യം, സെലീനിയം, മഗ്‌നീഷ്യം, സ്‌ട്രോണ്‍ഷ്യം എന്നിവയുടെയും വിറ്റാമിന് എ, ഡി, ബി കോംപ്ലക്‌സ് എന്നിവയുടെയും സാന്നിധ്യം മത്സ്യത്തെ മികച്ച ഭക്ഷണമാക്കുന്നു. ചെമ്മീന്, ഞണ്ട്, സാല്‍മണ് മത്സ്യം എന്നിവയില് ധാരാളമുള്ള അസ്റ്റാക്‌സാന്തിനുകള്, ഓക്‌സീകരണം വഴി ശരീരത്തിനുണ്ടാകുന്ന കേടുപാടുകള് ചെറുക്കുകയും പരിഹരിക്കുകയും ചെയ്യുന്നു.\nഒമേഗ3ഫാറ്റി ആസിഡ് അടങ്ങിയ ഭക്ഷണം ഗര്‍ഭിണികള് ധാരാളമായി കഴിക്കുന്നത് നല്ലതാണ്. ഗര്‍ഭിണിയുടെ ആരോഗ്യത്തിനും ജനിക്കാന് പോകുന്ന കുഞ്ഞിന്‍റെ വളര്‍ച്ചയ്ക്കും ഇത് നല്ലതാണ്. ഗർഭാവസ്ഥയിൽ ഇവ ആവശ്യ‌ത്തിന് ലഭ്യമായാൽ നല്ല രീതിയിൽ ബുദ്ധി വികാസം, കാഴ്ച ശക്തി എന്നിവ വര്‍ധിക്കും.\nമിക്കവാറും എല്ലാ കടല് വിഭവങ്ങളിലും ധാരാളം സിങ്ക് അടങ്ങിയിട്ടുണ്ട്. സിങ്കിനു പുറമെ കാല്‍സ്യം പോലുള്ള പലതരം ധാതുക്കള് കൊണ്ടും ഇവ സമ്പന്നമാണ്\nഞണ്ടും ഹൃദയത്തിനു ചേര്‍ന്ന നല്ലൊന്നാന്തരം ഭക്ഷണം തന്നെയാണ്. ഇതില് സോഡിയത്തിന്റെ അളവ് കൂടുതലാണ്. അതുകൊണ്ടു തന്നെ ഉപ്പു കുറച്ചു വേണം പാചകം ചെയ്യാന്. ഒമേഗ ത്രീ ഫാറ്റി ആസിഡുകളും ഇതില് ധാരാളം അടങ്ങിയിട്ടുണ്ട്\nചെമ്മീനിൽ ധാരാളം ആന്റി ഓക്‌സിഡൻ്റുകൾ ധാരാളം അടങ്ങിയിട്ടുണ്ട്. ക്യാന്‍സര് തടയാനും ചെറുപ്പം നില നിര്‍ത്താനും ഇത് സഹായിക്കും. ഇവ പാകത്തിനു മാത്രം വേവിയ്ക്കുക. കൂടുതല് വേവിയ്ക്കുന്നത് ഇതിലെ പോഷകങ്ങള് നഷ്ടപ്പെടാന് ഇടയാക്കും\nകൊളസ്ട്രോൾ പ്രശ്നങ്ങൾക്ക് ഉത്തമമാണ് സാൽമൺ മത്സ്യം. കൊളസ്ട്രോൾ, നീർക്കെട്ട്, രക്തസമ്മർദ്ദം എന്നിവയക്ക് ഉത്തമമാണ് സാൽമൺ മത്സ്യം. തലച്ചോറിൻ്റെ വളർച്ചയ്ക്കും കടൽ മത്സ്യങ്ങൾ ഗുണകരമാണ്\nകാരി, മുഷി തുടങ്ങിയ മത്സ്യങ്ങൾ വറുത്തു കഴിക്കുന്നത് ഒഴിവാക്കണം. കറിവെച്ചു കഴിക്കുന്നത് ഹൃദയാരോഗ്യത്തിന് മികച്ചതാണ്. കലോറിയും ലവണാംശവും കുറഞ്ഞ പോഷകാഹാരമാണ് മത്സ്യം. അതേസമയം, പ്രോട്ടീനും ധാതുക്കളും വിറ്റാമിനുകളും സൂക്ഷ്മപോഷകങ്ങളും സമൃദ്ധം. എളുപ്പം ദഹിക്കുകയും ചെയ്യും\nആര്‍ട്ടിക്കിള് ഷോമനുഷ്യമാംസം തിന്നുന്ന ജീവി കടലില് നിറയുന്നു\nകൊറിയൻ സീർ Trawling ban Kerala sardine fish Mathi fish Korean Seer fish price in kerala\nWeb Title : lack of sardine after trawling ban; korean seer fish enters kerala market\nആരോഗ്യം തൈറോയ്ഡിനും തടിയ്ക്കും പരിഹാരമായി ചെമ്പരത്തി പാനീയം..\nകൊല്ലം പാരമ്പര്യവൈദ്യന്റെ കൊലപാതകം: ഒളിവില് പോയ പ്രതികളെ സഹായിച്ച സുനില് പിടിയില്, ഷൈബിന്റെ ബന്ധുവും എസ്ഡിപിഐ പ്രവര്‍ത്തകനും\nമലപ്പുറം ആദ്യം മണല്‍ക്കടത്ത്, പിന്നീട് ലഹരിക്കച്ചവടം... കേരളത്തിലെ വവിധ ജില്ലകളില് കേസ്, മയക്കുമരുന്ന് കച്ചവടത്തിലെ പ്രധാനി പിടിയില്\nമലപ്പുറം അത് തെളിയിച്ചാൽ ഒരു ലക്ഷം രൂപ സമ്മാനം; പ്രഖ്യാപനവുമായി മലപ്പുറത്തെ പിഎസ്‍സി ഉദ്യോഗാര്‍ഥികള്


‘അണ്ടർവാട്ടർ നീന്തലുമായി ഇഷാനിയും ദിയയും, മത്സ്യകന്യകമാരെന്ന് ആരാധകർ..’ – വീഡിയോ വൈറൽ – POCKET CREATIONS\nSwathyFebruary 21, 2022 12:03 pm\nസമൂഹ മാധ്യമങ്ങളോട് വരവോടെ ഒരുപക്ഷേ ടെലിവിഷൻ ഷോകളെക്കാൾ ആളുകളെ യൂട്യൂബ് ചാനലുകളും ഫേസ്ബുക്ക് പേജുകളിലും വരാറുളള വീഡിയോസ് കാണാനാണ് ഏറെ താല്പര്യം കാണിക്കാറുള്ളത്. എല്ലാ ടൈപ്പ് വീഡിയോസും ഇവയിലൂടെ ആളുകൾക്ക് കാണാൻ സാധിക്കുമെന്നതാണ് പ്രതേകത. ഇതിലൂടെ വളരെ പെട്ടന്ന് തന്നെ ആരാധക പിന്തുണ ലഭിക്കുന്ന താരങ്ങളും ഓരോ ദിവസം ഉണ്ടാവുന്നുണ്ട്.\nനിരവധി സിനിമകളിൽ അഭിനയിച്ചിട്ടുള്ള നടനും രാഷ്ട്രീയ പ്രവർത്തകനുമായ കൃഷ്ണ കുമാറിന്റെ നാല് പെൺമക്കളിൽ രണ്ട് പേരാണ് ദിയ കൃഷ്ണയും ഇഷാനി കൃഷ്ണയും. ഇരുവരും മലയാളികൾക്ക് സുപരിചിതരാകുന്നത് ചേച്ചിയും സിനിമയിൽ ഇപ്പോൾ നായികയായി അഭിനയിച്ചുകൊണ്ടിരിക്കുന്ന അഹാനയ്ക്ക് ഒപ്പം ടിക് ടോക് വീഡിയോസ് ചെയ്തുകൊണ്ടാണ്.\nഅതിന് ശേഷം നാല് പേരും ഓരോ യൂട്യൂബ് ചാനലുകൾ തുടങ്ങുകയും അതിൽ അവരവരോട് വീഡിയോസ് ഇടാറുമുണ്ട്. മിക്കപ്പോഴും ഇവരുടെ ആരുടെയെങ്കിലുമൊക്കെ വീഡിയോസ് യൂട്യൂബ് ട്രെൻഡിങ്ങിൽ ഇടം പിടിക്കാറുണ്ട്. ഇപ്പോഴിതാ ഇഷാനിയും ദിയയും ഇൻസ്റ്റാഗ്രാമിൽ പോസ്റ്റ് ചെയ്ത വീഡിയോയാണ് സമൂഹ മാധ്യമങ്ങളിൽ ആരാധകർ ഏറ്റെടുത്തിരിക്കുന്നത്.\nഇരുവരും അണ്ടർവാട്ടർ സ്വിമ്മിങ് നടത്തുന്നതിന്റെ വീഡിയോയാണ് ഇൻസ്റ്റാഗ്രാമിൽ പങ്കുവച്ചത്. സ്വിം സ്യുട്ട് ധരിച്ചുള്ള ചിത്രവും ദിയ പങ്കുവച്ചിട്ടുണ്ട്. അഹാനയാണ് ആ ഫോട്ടോ എടുത്തിരിക്കുന്നത്. നീന്തൽ ചെയ്യുന്നതിന്റെ വീഡിയോ യൂട്യൂബിൽ വരുമോയെന്നും ആരാധകർ കമന്റിലൂടെ ചോദിക്കുന്നുണ്ട്. ഇഷാനി മമ്മൂട്ടിയുടെ വൺ എന്ന സിനിമയിൽ അഭിനയിച്ചിട്ടുണ്ട്.\nTAGS Diya KrishnaFeaturedFilmIshaani KrishnaNewsSwim SuitViral Video\nNEWER POST‘ബീസ്റ്റിലെ പാട്ടിന് കിടിലം ഡാൻസുമായി നടി യാഷിക ആനന്ദ്, ഹോട്ടെന്ന് ആരാധകർ..’ – വീഡിയോ വൈറൽ\nOLDER POST‘എന്തിനാണ് ആളുകൾ മറ്റുള്ളവരുടെ ശരീരത്തോട് ശുഷ്കാന്തി കാണിക്കുന്നത്?’ – വീഡിയോയുമായി നടി അനുമോൾ


ഗാർഹിക തൊഴിലാളികളെ ബുദ്ധിമുട്ടിലാക്കുന്ന സ്പോൺസർമാർക്കെതിരെ നടപടിയുണ്ടാകും – East Coast Daily Malayalam\nഗാർഹിക തൊഴിലാളികളെ ബുദ്ധിമുട്ടിലാക്കുന്ന സ്പോൺസർമാർക്കെതിരെ നടപടിയുണ്ടാകും\nJul 3, 2019, 10:34 am IST\nകുവൈത്ത് : ഗാർഹിക തൊഴിലാളികളെ ബുദ്ധിമുട്ടിലാക്കുന്ന സ്പോൺസർമാർക്കെതിരെ നടപടിക്കൊരുങ്ങി കുവൈത്ത്. ഇത്തരം തൊഴിലാളികളുടെ അവകാശങ്ങൾ ഇല്ലാതാക്കുന്ന സ്പോൺസർമാരെ കരിമ്പട്ടികയിൽ ഉൾപ്പെടുത്താനാണ് സർക്കാരിന്റെ പുതിയ തീരുമാനം. തൊഴിലാളികളുടെ പരാതി വർധിച്ചതോടെയാണ് സർക്കാർ പുതിയ തീരുമാനമെടുത്തത്.\nമാൻ പവർ അതോറിറ്റിയാണ് നടപടിയെടുക്കുന്നത്. അൽ ജരീദ ദിനപത്രത്തിന് നൽകിയ അഭിമുഖത്തിൽ മാൻപവർ അതോറിറ്റി ഡയറക്ടർ ജനറൽ അഹമ്മദ് അൽ മൂസയാണ് ഇക്കാര്യം സൂചിപ്പിച്ചത്. ഗാർഹികത്തൊഴിലാളികളുമായി ബന്ധപ്പെട്ട അവകാശ നിഷേധങ്ങൾ, വേതനം നൽകാതിരിക്കല്, പീഡനം തുടങ്ങി നിരവധി പരാതികളാണ് അധികൃതർക്ക് ലഭിക്കുന്നത്.\nഒരു സ്പോണ്‍സർക്കെതിരെ ഏഴും എട്ടും തവണ പരാതികൾ ലഭിക്കുന്ന സാഹചര്യമുണ്ട്. പരാതി ലഭിക്കുന്ന സ്പോണ്‍സർമാരെയും റിക്രൂട്മെന്റ് ഓഫീസുകളെയും കരിമ്പട്ടികയിൽ ഉൾപ്പെടുത്തി റിക്രൂട്മെന്റ് അനുമതി നിഷേധിക്കാനാണ് അതോറിറ്റി നീക്കം നടത്തുന്നത്.\ndomestic workers blacklist sponsors\nനെടുങ്കണ്ടം കസ്റ്റഡി മരണം: എസ് ഐ ഉള്‍പ്പെടെ രണ്ടു പേര് അറസ്റ്റില്\nതനിക്കുണ്ടായ അനുഭവം ഇനി ആവര്‍ത്തിക്കരുത്; ലോക്‌സഭയില് പുതുമുഖ എംപിമാര്‍ക്ക് അവസരം നല്‍കി സ്പീക്കറുടെ മധുരപ്രതികാരം\nപാകിസ്ഥാൻ ഇനിയും കരിമ്പട്ടികയിൽ തുടരും; വ്യവസ്ഥകള് പാലിക്കുന്നതില് പരാജയം\nOct 24, 2020, 07:08 am IST\nവീട്ടുജോലിക്കാരുടെ റിക്രൂട്ട്‌മെന്റ്, വീണ്ടും ആരംഭിക്കാനൊരുങ്ങി ഗൾഫ് രാജ്യം\nSep 11, 2020, 02:02 pm IST\nവീട്ടുജോലിക്കാര്‍ക്ക് അനുകൂലമായ പുതിയ തൊഴില് നിയമവുമായി സൗദി സര്‍ക്കാര്\nFeb 1, 2020, 07:24 am IST\nവിദേശരാജ്യങ്ങളില് നിന്നുള്ള തൊഴിലാളികള്‍ക്ക് ഈ ഗള്‍ഫ് രാജ്യം വിലക്ക് ഏര്‍പ്പെടുത്തി\nDec 2, 2019, 09:18 am IST


Teachers vacancy In Delhi NIT | ഡല്‍ഹി എന്‍ഐടിയില് അധ്യാപക ഒഴിവ്; മാര്‍ച്ച് 30 വരെ അപേക്ഷിക്കാം - Malayalam Oneindia\n11 min ago ദില്ലിയിലെ ദർഗയിലെ മതചടങ്ങിന് 2000ത്തോളം പേർ! വിദേശികളും;6പേർക്ക് കൊവിഡ്! പരന്നെന്ന് ആശങ്ക!\nUpdated: Thu, Mar 26, 2020, 20:44 [IST]\nദില്ലി: ദില്ലി നാഷണല് ഇന്‍സ്റ്റിറ്റ്യൂട്ട് ഓഫ് ടെക്‌നോളജി( എന്.ഐ.ടി)യില് അധ്യാപക ഒഴിവ്. പ്രൊഫസര്, അസോസിയേറ്റ് പ്രൊഫസര്, അസിസ്റ്റന്റ് പ്രൊഫസര് ഗ്രേഡ്2എന്നീ തസ്തികകളിലേക്കാണ് ഒഴിവ്.\n1) പ്രൊഫസര്-3 അണ്‍റിസര്‍വ്ഡ് വിഭാഗത്തിലാണ് ഒഴിവ്.\nകംപ്യൂട്ടര് സയന്‍സ് ആന്റ് എന്‍ജിനീയറിംഗ്/ ഇലക്ട്രിക്കല് ആന്റ് ഇലക്ടോണിക്‌സ് എന്‍ജിനീയറിംഗ്/ ഇലക്ടോണിക്‌സ ആന്റ് കമ്യൂണിക്കേഷന് എന്‍ജിനീയറിംഗ്/ മെക്കാനിക്കല് എന്‍ജിനീയറിംഗ്/ എന്നീ വിഷയങ്ങളിലാണ് നിശ്ചിത യോഗ്യത വേണ്ടത്.\n2) അസോസിയേറ്റ് പ്രൊഫസര്-4 അണ്‍റിസര്‍വ്ഡ് വിഭാഗത്തില് മൂന്ന് ഒഴിവുകളും ഒബിസി വിഭാഗത്തില് ഒരു ഒഴിവുമാണുള്ളത്.\nകംപ്യൂട്ടര് സയന്‍സ് ആന്റ് എന്‍ജിനീയറിംഗ്/ ഇലക്ട്രിക്കല് ആന്റ് ഇലക്ടോണിക്‌സ് എന്‍ജിനീയറിംഗ്/ ഇലക്ടോണിക്‌സ ആന്റ് കമ്യൂണിക്കേഷന് എന്‍ജിനീയറിംഗ്/ മെക്കാനിക്കല് എന്‍ജിനീയറിംഗ്/ ഫിസിക്‌സ് എന്നീ വിഷയങ്ങളിലാണ് നിശ്ചിത യോഗ്യത വേണ്ടത്.\n3) അസോസിയേറ്റ് പ്രൊഫസര് ഗ്രേഡ് 2-\nഎസ്.ടി വിഭാഗത്തില് രണ്ട് ഒഴിവുകളും ഇഡബ്ല്യൂംഎസ് വിഭാഗത്തില് മൂന്ന് ഒഴിവുകളുമാണുള്ളത്.\nകംപ്യൂട്ടര് സയന്‍സ് ആന്റ് എന്‍ജിനീയറിംഗ്/ അപ്ലൈഡ് സയന്‍സ് ആന്റ് ഹ്യൂമാനിറ്റിക്‌സ് (മാത്തമാറ്റിക്‌സ്)/ അപ്ലൈഡ് സയന്‍സ് ആന്റ് ഹ്യൂമാനിറ്റിക്‌സ് (മാനേജ്‌മെന്റ്)/ അപ്ലൈഡ് സയന്‍സ് ആന്റ് ഹ്യൂമാനിറ്റിക്‌സ് (ഇംഗ്ലീഷ്) എന്നിവയിലാണ് യോഗ്യത വേണ്ടത്.\nമാര്‍ച്ച് 30 വരെയാണ് ഓണ്‍ലൈനായി അപേക്ഷിക്കേണ്ടത്.\nഅപേക്ഷ ഫോറത്തിന്റെ ഹാര്‍ഡ് കോപ്പിയും ആവശ്യമായ രേഖകളും സഹിതമുള്ള അപേക്ഷ The Registrar, National Institute of Delhi, SectorA-7, Industrial Area,Nerala, Delhi 110040 എന്ന വിലാസത്തില് അയക്കണം. ഏപ്രില്6വരെയാണ് ഹാര്‍ഡ്‌കോപ്പി സ്വീകരിക്കുന്ന അവസാന തിയ്യതി.\nഹിന്ദുസ്ഥാന് ഷിപ്പ്‌യാര്‍ഡില് തൊഴിലവസരം; 51 ഒഴിവുകളിലേക്ക് അപേക്ഷ ക്ഷണിച്ചു\nഹെവി എഞ്ചിനിയറിങ്ങില് 169 അപ്രന്റിസ് ട്രെയിനി അവസരം; അപേക്ഷിക്കാം\n85 തസ്തികളില് യു.പി.എസ്.സി വിജ്ഞാപനം; പ്രതിരോധ മന്ത്രാലയത്തില് 85 ഒഴിവുകള്\nകൊച്ചിന് ഷിപ്പ്‌യാഡില് തൊഴിലവസരം; വിവിധ തസ്തികകളിലായി7ഒഴിവുകള്\njob nit delhi തൊഴില് ദില്ലി എന്‍ഐടി\nTeachers vacancy In Delhi NIT


സൂര്യകാന്തി | Iringattiri Drops\nസൂര്യകാന്തി വിത്തുകളെ കുറിച്ചുള്ള ഒരു കഥ\nമുമ്പെന്നോ വായിച്ചത് ഓര്‍ക്കുന്നു\nആരുടെ കഥയാണ് എന്ന് ഓര്‍മ്മയില്ല\nനാട്ടിലേക്കു തിരിച്ചു പോകുന്ന ഒരു കുട്ടിയ്ക്ക് അവര് താമസിച്ചിരുന്ന വീടിന്റെ തൊട്ടടുത്ത വീട്ടിലെ അമ്മൂമ്മ കുറച്ചു സൂര്യ കാന്തി വിത്ത് കൊടുക്കുന്നു . മോനെ ഇത് വീട്ടിലെ പറമ്പില് എവിടെയെങ്കിലും കുഴിച്ചിട്ടോളൂ എന്നും പറഞ്ഞാണ് കുട്ടിക്ക് വിത്തുകള് കൊടുത്തത്\nതീവണ്ടിയിലാണ് കുട്ടിയും അമ്മയും അച്ഛനും യാത്ര ചെയ്യുന്നത് .\nകുട്ടി ആ വിത്തുകള് ഒരു നിധി പോലെ കയ്യില് തന്നെ കരുതി . ഇടയ്ക്കിടെ എടുത്തു നോക്കും . പിന്നെ കൂട്ടിപ്പിടിക്കും . പിന്നെയും പൊതി അഴിച്ചു നോക്കും . കൂട്ടിപ്പിടിക്കും .\nതീവണ്ടി ഓടിക്കൊണ്ടിരിക്കെ വണ്ടിക്ക് വേഗത കൂടി . പുറത്തു നിന്ന് ശക്തമായ കാറ്റ് ആഞ്ഞടിക്കാന് തുടങ്ങി . ഇടയ്ക്കെപ്പോഴോ കുട്ടി പൊതി തുറന്നു നോക്കുമ്പോള് ശക്തമായ കാറ്റ് മൂലം പൊതി അടക്കം വണ്ടിയുടെ ജനാലയിലൂടെ പുറത്തേക്കു പാറിപ്പോയി .\nകുട്ടിക്ക് വലിയ സങ്കടമായി . അവന് കുറെ കരഞ്ഞു . അമ്മയും അച്ഛനും അവനെ സമാധാനിപ്പിച്ചു\nവ ര് ഷങ്ങള്‍ക്കു ശേഷം ആ കുട്ടി വലിയ ഒരാളായി അതെ വഴിയിലൂടെ ട്രെയിനില് യാത്ര ചെയ്യുമ്പോള് അയാള് പഴയ കഥ ഓര്‍ത്തു . ആ അമ്മൂമ്മയെ ഓര്‍ത്തു . പറന്നു പോയ വിത്തുകളെ ഓര്‍ത്തു . ഒടുവില് അന്ന് വിത്തുകള് നഷ്ടമായ അതേ സ്ഥലത്ത് എത്തിയപ്പോള് അദ്ദേഹം പുറത്തേക്ക് നോക്കി .\nആഹ്ലാദകരമായ ഒരു കാഴ്ചയാണ് അദ്ദേഹം കണ്ടത് .\nആയിരക്കണക്കിന് സൂര്യകാന്തിപ്പൂക്കള് ഒന്നിച്ചു പൂത്തു നില്ക്കുന്ന അതി മനോഹരമായ കാഴ്ച !!!\nകഥയില് പറയുന്നില്ല എങ്കിലും അന്ന് ആ കഥ വായിച്ചപ്പോള് എന്റെ മനസ്സിങ്ങനെ പറഞ്ഞു . ഒരു പക്ഷേ കഥയിലെ കഥാപാത്രം അന്നേരം\nഇങ്ങനെ ചിന്തിച്ചു കാണും .\nഇതാണ് നന്നായത് .അന്ന് ഏറെ സങ്കടപ്പെട്ടു എങ്കിലും ഇന്ന് ഈ കാഴ്ച എന്നെ വല്ലാതെ സന്തോഷിപ്പിക്കുന്നു . കാരണം ഈ വിത്തുകള് ഞാനെന്റെ വീട്ടില് കൊണ്ട് പോയി കൃഷി ചെയ്താലും അവ പുഷ്പിച്ചാലും എനിക്കോ എന്റെ നാട്ടിലെ കുറച്ചു ആളുകള്‍ക്കോ മാത്രമാണ് ഈ മനോഹരമായ കാഴ്ച കാണാന് അവസരമുണ്ടാവുക .\nഎന്നാല് ഇത് വഴി യാത്ര ചെയ്ത എത്രയെത്ര ആളുകളുടെ കണ്ണും മനസ്സും ആവും ഈ കാഴ്ച കുളിരണി യിച്ചിടുണ്ടാവുക .\nഅതിനു കാരണക്കാരനായ ഞാനൊരു ഭാഗ്യവാന് തന്നെ .\nഅന്ന് ആ വിത്തുകള് എനിക്ക് സമ്മാനിച്ച നിഷ്കളങ്കയായ\nആ അമ്മൂമ്മയുടെ ആത്മാവ് ഇത് കണ്ടു ഏറെ\nനാം നമുക്ക് ദോഷമായി എന്ന് വിചാരിക്കുകയും അതോ ര് ത്തു സങ്കടപ്പെടുകയും ചെയ്ത പലതും നന്നായി എന്ന് പിന്നീടു നമുക്ക് ബോധ്യപ്പെടും . അനുഭവം തന്നെ ഗുരു !!


ചോറ് കൊടുക്കുന്ന ആശുപത്രിക്ക് മാസ്ക്ക് നൽകാൻ കുടുക്കയിലെ 'സമ്പാദ്യം നൽകി പത്ത് വയസുകാരൻ' - newsbox.co.in\nതൃശുർ: കേരളം ഒന്നിച്ച് കോറോണയെ നേരിടുമ്പോൾ മാസ്ക്ക് നിർമ്മിക്കാൻ കുടുക്കയിലെ ചില്ലറ തുട്ടുകളായ സമ്പാദ്യം അമ്മയ്ക്ക് കൈമാറി 10 വയസ്സുകാരൻ ആദി.\nഅമ്മ രമ്യയാണ് മകൻ ആദിയുടെ കുടുക്കയിലെ പണ മുപയോഗിച്ച് മാസ്ക്ക് നിർമ്മിക്കാൻ തുടങ്ങിയ കാര്യം ഫേസ്ബുക്കിൽ പോസ്റ്റ് ചെയ്തത്.\nആദിയുടെ കുഞ്ഞു മനസിൽ പോലും എന്റെ പ്രസ്ഥാനം അത്ര സ്വാധീനം ചെലുത്തിയിരിക്കുന്നതായും രമ്യ പോസ്റ്റിൽ പറയുന്നു. അഭിമാനമാണ് എന്റെ പ്രസ്ഥാനം DYFI\nമെഡിക്കൽ കോളേജിലേക്ക് മാസ്ക്ക് വേണമെന്ന് മെസേജ് കണ്ടാണ് രമ്യ മകൻ ആദിയോട് തമാശയ്ക്ക് കുടുക്കയിലെ പണം മാസ്ക്കിന് നൽകുമോ എന്ന് ചോദിച്ചത്. കുടുക്ക പൊട്ടിച്ച പണവുമായി ആദിയ്ക്ക് സാധനങ്ങൾ വാങ്ങാനെത്തിയപ്പോഴാണ് രമ്യ മെസേജ് കണ്ടത്.\nകുഞ്ഞു കരങ്ങളിൽ അവൻ സ്വരുക്കൂട്ടി വച്ച സമ്പാദ്യം അമ്മക്ക് നൽകാൻ അവൻ ആദ്യമൊന്നുമടിച്ചു.\nപിന്നീട് രമ്യ നമ്മൾ ചോറു കൊടുക്കുന്ന ആശുപത്രിയിലേക്ക് മാസ്ക്കിനായി തുണി വാങ്ങാനാണെന്ന് പറഞ്ഞപ്പോഴേക്ക് അവൻ നിറഞ്ഞ മനസോടെ സമ്പാദ്യം അമ്മയെ ഏൽപ്പിച്ചു. തന്റെ കുഞ്ഞിനോട് താൻ കടപ്പെട്ടിരിക്കുന്നതായും കാരണം ആദിയുടെ കുഞ്ഞു മനസിൽ പോലും എന്റെ പ്രസ്ഥാനം അത്ര സ്വാധീനം ചെലുത്തിയിരിക്കുന്നതായും രമ്യ പോസ്റ്റിൽ പറയുന്നു. അഭിമാനമാണ് എന്റെ പ്രസ്ഥാനം DYFI എന്ന് പറഞ്ഞാണ് രമ്യ പോസ്റ്റ് അവസാനിപ്പിക്കുന്നത്. പോസ്റ്റ് ചെയ്ത് നിമിഷങ്ങൾക്കും തന്നെ ഈ പോസ്റ്റ് സാമൂഹിക മാധ്യമങ്ങളിൽ വൈറലായിരിക്കുകയാണ്.\nTags: 10 year old boy, corona, donation\nCOVID-19: ആരോഗ്യവകുപ്പിന്റെ നിർദ്ദേശം മറികടന്ന് കൊല്ലം ഡി.സി.സിയിൽ 100 പേർ പങ്കെടുത്ത യോഗം